AMOS

1

1 Iti no o boros di Amos, i gompomogompi’d dumba’ do mantad hilo’d bandar do Tokua. Tontok dit i Usia o raja’ do Yohuda, om i Yirobiam i tanak di Yihoas o raja’ dot Israil, om pointalango’ ngai’ nod Kinorohingan o piro-piro hal do pasal dot Israil dot id di Amos, di duwo po o toun dot a’ nokorikatan di guminuyu’ o tana’. Om tontok noddi do nosiliu i Amos do nabi. 2 Boros kad i Amos, ’’Gumarom o TUHAN do mantad hilo’d Nuluhon do Sion; ongorod i boros dau do mantad hilo’d Yorusalim. Kumoring ngai’ nopo i sakot, om rumiou i sakot do hilo’d Nuluhon do Karmol,’’ ka dau. 3 Om boros kad TUHAN, ’’Miguli-guli’ nopod momonsoi’d dusa i tulun do Damsik, om gowoi pondo om hukuman ku no kopio iyolo’. Om pinadalaan tomod diyolo’ do monginggorit i tulun do Giliad. 4 Om porikatan ku nondod tapui i walai’d raja’ di winonsoi di Raja’ Hasail om uuhon ku do monorob i piro-piro kuta’ do pogintirungan di Raja’ Binhadad. 5 Raagon ku nopondo i totobon do bandar do Damsik om uyungon ku i tulun do songingiyon do hilo’d Rantai dot Awon om i pomorinta’ do hilo’d Bait-Idon nga’ iduwon ku do mantad id tirikohonon dau do don raja’. Om atanggayan nondod pisangod i tulun do Siria do kumaa’d hilo’d pomogunan do Kir,’’ ka dau. 6 Om boros kad TUHAN, ’’Miguli-guli’ nopo do momonsoi’d dusa i tulun do Gasa, gowoi pondo om hukuman ku no kopio iyolo’. Om oiyo’ nopo diyolo’ do minononggoi ot iso’ o bansa’d tulun om dagango’ no diyolo’ do siniliu’d turipon dot id tulun dot Idom. 7 Om porikatan ku nondod tapui i tolig do bandar do Gasa om osorob ngai’ i’ i kuta’ do pogintirungan. 8 Uyungon ku nondo i pomorinta’ do bandar dot Asdod om Askilon. Hukuman ku nondo i bandar dot Ikron, om iri nopondo i tulun do Pilistin dit oolu-olu’ om apatai ngai’ no,’’ ka dau. 9 Om boros kad TUHAN, ’’Miguli-guli’ nopo do momonsoi’d dusa i tulun do Tirus. Om gowoi pondo om hukuman ku no kopio iyolo’. Tu’ minononggoi i’ iyolo’ dot iso’ o bansa’d tulun do pinakaa dot id ponguripanan do hilo’d pomogunan dot Idom, om tinolibambanan diyolo’ i pinitoruan do piombolutan di winonsoi diyolo’. 10 Om gowoi pondo om porikatan ku’d tapui i tolig do bandar do Tirus om uuhon ngai’ ku do monorob i kuta’ do pogintirungan,’’ ka dau. 11 Om boros kad TUHAN, ’’Miguli-guli’ nopo do momonsoi’d dusa i tulun dot Idom, om gowoi pondo om hukuman ku no kopio iyolo’. Sinangod ngai’ diyolo’ i tobpinai diyolo’, iri no i tulun dot Israil, om a’ i’ diyolo’ ninsian-sianan. Aiso’ no kopio o kotingkadan do kototogod diyolo’, om sisuli’ kasai’ iyolo’. 12 Om gowoi pondo om porikatan ku’d tapui i bandar do Toman om tutudan ngai’ ku i kuta’ do pogintirungan do Bosra,’’ ka dau. 13 Om boros kad TUHAN, ’’Miguli-guli’ nopo do momonsoi’d dusa i bansa’ dot Amon, om gowoi pondo om hukuman ku no kopio iyolo’. Tontok di minongoi iyolo’ sangod do mokimaanu-anu do tana’, om iri piya i tongoondu’ do monontian do hilo’d Giliad nga’ numaan i’ diyolo’ ulayako’ o tian. 14 Om gowoi pondo om porikatan ku’d tapui i tolig do bandar do Raba om uuhon ngai’ ku do monorob i kuta’ do pogintirungan. Om giniakan pondo ot orongou do tontok diri, om miagal pondod tongus dot opuhod o karangahan di mogisasangod. 15 Om atanggayan nondod kumaa dot id ponguripanan i raja’ diyolo’ om i boyoon do suwai,’’ ka dau.

2

1 Om boros kad TUHAN, ’’Miguli-guli’ nopo do momonsoi’d dusa i tulun do Muab, om gowoi pondo om hukuman ku no kopio iyolo’. Tu’ a’ diyolo’ pinusou i tulang do raja’ dot Idom; tu’ nukad diyolo’ i lobong dau om tinutudan diyolo’ i tulang dau do gisom do naawu. 2 Om gowoi pondo om porikatan ku’d tapui i pomogunan do Muab om uuhon ngai’ ku’d monorob i kuta’ di pogintirungan do Kiriot. Om angapatai nondo i tulun do Muab dot id suang do kagangahan do pisangadan, do tontok di mimpangkis ngai’ i soudor do sumangod om di popingunion i torumpit. 3 Patayon ku nondo i pomorinta’ do Muab om koinsanai di boyoon do hiri’d pomogunan diri,’’ ka dau. 4 Om boros kad TUHAN, ’’Miguli-guli’ nopo do momonsoi’d dusa i tulun do Yohuda. Om gowoi pondo om hukuman ku no kopio iyolo’. Sinurilog diyolo’ i ponudukan ku om a’ diyolo’ tinanud i ponuhuan ku. Napalid iyolo’ di tingolig di tinuku’ di komolohingan diyolo’. 5 Om gowoi pondo om porikatan ku’d tapui o Yohuda om uuhon ngai’ ku’d monorob i kuta’ do pogintirungan do Yorusalim,’’ ka dau. 6 Om boros kad TUHAN, ’’Miguli-guli’ nopo do momonsoi’d dusa i tulun dot Israil. Om gowoi pondo om hukuman ku no kopio iyolo’. Tu’ mamadagang iyolo’ do tulun dit otulid o ginawo dot id ponguripanan, i tulun dit a’ kabayar do tutang diyolo’ om i tulun do mosikin dit a’ kabayar do tutang do gatang piya’d kasut nga’ a’ no kabayar. 7 Ulak-ulakan nopo diyolo’ i tulun dot oluhoi om it aiso’ o pokukurayan om uyungon diyolo’ i tulun do mosikin. Mongoi goduwo nopo i tapa’ om i tanak dau’d kusai dudun do modop dot iso’ o tondu’d turipon; om iri no o kososomu’ do ngaran ku dit olidang. 8 Om id pointikid-tikid do kinoiyonon do sumambayang om piadapan nopod tulun i rasuk do nanu diyolo’ do mantad id tulun di mosikin, i pinasanda’ do tontok di minutang iyolo’, om hilo’ iyolo’d Walai’d Sasambayangan dot Agayo, i walai ku i Kinorohingan diyolo’, do monginum di waig dot anggur di nanu diyolo’ do mantad id tulun di nokoutang do tusin diyolo’. 9 Om iyokoyu nogi’ daa kopio o kinopomunsaan ku di tulun dot Amori, i tulun dit angaranggou do miagal po di guas dot aras, om miagal di guas do tarbantin kokoris. 10 Pinosoliwan ku iyokoyu do mantad hilo’d Masir, om winoyo’ ku iyokoyu do minaya’ di tana’ do kowotuan do solinaid dot apat nohopod o toun, om pinatahak ku om pinosongonuan ku dokoyu i pomogunan do tulun dot Amori. 11 Pinili’ ku o wookon di tangaanak dokoyu do suminiliu do nabi; om pinili’ ku o wookon di tangaanakwagu dokoyu do sumiliu’d Nasir. A’ toi otopot iti, oi tulun dot Israil? Iyoho’ no, i TUHAN o minomoros diti. 12 Nga’ pinoinum i’ dokoyu’d waig dot anggur i suminiliu’d Nasir, om noduhan dokoyu do polombus do boros ku i nabi. 13 Om poisison ku no iyokoyu do hilo’d tana’, om modoi-odoi kou pondo do miagal di guyudan di gayaton di nopudsuan do gandum. 14 Iri piya’ndo tulun dot ongosiau do manangkus nga’ a’ no kopoggidu’; om i tulun dot ongokoris nga’ atagakan tomod nopo do kinoris, om iri piya soudor nga’ a’ no kapasi do diyolo’ piya’d tinan. 15 Iri piya i gampamana’ nga’ a’ no kasaap, om iri it ongosiau do manangkus nga’ a’ no kopoggidu’, om i tulun do songinsakai’d kuda’ nga’ a’ no kopoggidu’. 16 Tontok nopondo do tadau’ddi om iri piya soudor di gunsiou kopio nga’ ilihan nopo o rapo-rapo do don sumasangod om manangkus nod mogidu’. Iyoho’ no i TUHAN, o minomoros diti,’’ ka dau.

3

1 Oi tulun dot Israil, pokinongoho’ no iti boros do TUHAN do pinoboros dau do pasal dokoyu, i bansa’ do pinosoliwan dau do mantad hilo’d Masir. Poingkaa o boros dau, 2 ’’Id pogialatan nopo do bansa’ do hiti’d pomogunan om iyokoyu no i bansa’ dot otutunan ku om i ginompi’ kopio ku. Om iri no o kagayo-gayo kopio di dusa dokoyu, om iri o kopomohukuman ku dokoyu,’’ ka dau. 3 Kopitanud toi o duwo o tulun do mamanau ondung a’ iyolo’ nokopibatos do misolowot? 4 Mamagarom toi o singa do hilo’d gouton ondung a’ po iyau nakaanu’d nintorusan do kanon dau? Minggarom toi o tanak do singa do hiri’d luang dau ondung aiso’ po o natabpaan dau? 5 Kosulung toi o tombolog do lawa’ ondung a’ pinataan i lawa’? Awakas toi o lawa’ ondung aiso’ o nokosulung diri? 6 A’ toi kotompurolosi di tulun i torumpit do tanda’ do haro o pisangadan do hiri’d bandar? Rumikot toi dot id bandar o kosusaan ondung a’ do TUHAN porikoton iri? 7 A’ i’ o TUHAN, it Asawat Kopio, momonsoi do nunu nopo dot a’ po dau kointalang iri dot id nabi, i susuhuon dau. 8 Ondung mamagarom o singa, om isai po daa ot a’ moddosi? Ondung moro-boros o TUHAN, i Kinorohingan, om isai po daa ot a’ popolombus di boros dau? 9 Poboroson no dot id tulun di songingiyon do hilo’d walai’d raja’ do Masir om Asdod o boros do poingkaa, ’’Timung kou no do hilo’d konuluhanan di posorili’ do Samaria om miontong i’ di kagangahan dot agayo do hilo’ om i karaaton do pingwonsoyon do hilo’,’’ ka. 10 Om boros kad TUHAN, ’’Ponuon nopodti tulun i walai diyolo’ do dapu’ dit araat om kororongit o kinoonu-onuan. A’ no iyolo’ milo do momonsoi dit otulid. 11 Om gowoi pondo om ngoyon do pisangod turungkuo’ i pomogunan diyolo’, om ngoyon panakahai o hiri’d walai diyolo’ dit angagayo. 12 Miagal nopo di gompomogompi’ do dumba’ tu’ ongoduwo po o gakod ko’ ongoiso’ o tolingo di dumba’ dot aanu dau do naakan do singa, om iyo noddi tu’ okuri’ nondo o tulun do Samaria dot apasi, i songillii daa do toodopon dit ongolomok do dinondo poo,’’ ka dau. 13 Boros kad TUHAN it Osundu Kopio, om it Asawat Kopio, ’’Pokinongou nod dinondo, om poinsanon no i sinakagon di Yakub. 14 Tontok nopo di tadau do hukuman ku ot Israil di dusa diyolo’, om raagon ku nondo i pananaraban do porsombahan do hilo’d Baitol. Babakon ngai’ ku nopondo i sinangau-sangau do hiri’d sunduk di pananaraban do porsombahan om angaratu’ nondo iri do hiri’d tana’. 15 Raagon ngai’ ku nopondo i walai do tuundorongon di maso dot osogit om i tuundorongon di maso dot alasu’. Iri piya i walai di linumis do lamai nga’ araag i’; araag ngai’ nopondo i walai dit angagayo.

4

1 Pokinongoho’ noti, oi tongoondu’ do Samaria, i lumombon no do miagal do sapi’ dit olunok do hilo’d Basan! Iyokoyu i mongulok-ulok di tulun dit ongoluhoi, om i monginggorit di tulun do mosikin, om i mononsog do sawo do manahak diyolo’d tiinumon di kaawuk! 2 Iyoho’ no o TUHAN, it Asawat Kopio, i TUHAN dit Olidang, o minamatos do rumikot nondo o tadau do gayaton kou di kakait om oinsanan kou nopondo do miagal di sada’ di nakait do tapon. 3 Gayaton kou nopondo do pakaa do hilo’d Hormon om pataamon kou nogindo do hiri’d soliwan do pawayaon di luang do tolig dit id somok. Iyoho’ no i TUHAN o minomoros diti,’’ ka dau. 4 Om boros kad TUHAN, it Asawat Kopio, ’’Oi tulun dot Israil, ongoi kou nopo do hilo’d kinoiyonon do sumambayang di hilo’d Baitol om momonsoi nopod dusa do hilo’ do sipomonsoi kou kopio’d dusa! Ongoi kou nopod hilo’ om mongigit id nintorusan do maan do porsombahan do sumbolion do monikid kosuabon, om migit do porsombahan di sompihopod dot insan do tolu o tadau. 5 Ongoi kou nopod hilo’ om patahak kou id roti do maan do kounsikahan dot id Kinorohingan, om pokirayahan nopo dokoyu i porsombahan di pinoruhang dokoyu’ddi! Iti no kopio i korohian dokoyu’d momonsoi. 6 Iyoho’ i’ i pinoporikot do mononglous dot id toinsanan o bandar dokoyu, nga’ a’ kou i’ guminuli’ dot id doho’. 7 Pinusus ku i rasam do tontok di mokirasam kopio daa i totonomon dokoyu. Pinarasam ku ot id iso’ o bandar, nga’ a’ ku i’ pinarasam ot id bandar do suwai. Narasaman i’ o tiso’ di tumo nga’ noriou i’ i tanom do hiri’d tumo di suwai. 8 Om olomo-lomok pod tuuhan i tulun do mantad id piro-piro o bandar do kumaa dot id bandar do suwai di sorohon daa diyolo’ do haro o waig, nga’ a’ i’ kabagal o waig do hiri. Om iyo piya’ddi nga’ a’ kou i’ guminuli’ dot id doho’. 9 Pinoporikot oku’d tongus dit alasu’ do minomoriou di tanom-tanom dokoyu. Naayi’ di katat do minangakan i guas dot anggur dokoyu, om i guas dot ara, om i guas do saitun dokoyu, om i tanom-tanom dokoyu’d suwai. Nga’ a’ kou i’ guminuli’ dot id doho’ dot iyo piya’ddi o nosiliu. 10 Pinorikatan ku iyokoyu’d toruol do miagal di pinorikot ku do hilo’d Masir. Pinatai ku i tangaanakwagu dokoyu dot id pisangadan om nongoi ngai’ ku tanggayai i kuda’ dokoyu. Pinonu’ ku’d rata’ o hiri’d kiim dokoyu i kosusuk pod todung o koutongo’. Nga’ a’ kou i’ guminuli’ dot id doho’. 11 Rinaag ku o wookon dokoyu do miagal di pinamaraag ku’d Sodom om Gomura. Om iri nopo i nangapasi dot id pogialatan dokoyu om miagal pod kayu-kayu di nosorob do nongoi do mantad id tapui. Om iyo piya’ddi nga’ a’ kou i’ guminuli’ dot id doho’. 12 Om gowoi pondo om hukuman ku no iyokoyu, oi tulun dot Israil. Om sodia’ kou nod tumimbaba’ di pomohukum ku dokoyu,’’ ka dau. 13 Kinorohingan no i minomonsoi do nuluhon om i minomonsoi’d tongus. Om pointalangon dau dot id tulun i pomusarahan dau; silihon dau do totuong o dangadau. Om mimpanau iyau do hilo’d timpak do konuluhanan dot akawas. TUHAN no i Kinorohingan dit Osundu Kopio o minomonsoi ngai’dti.

5

1 Pokinongoho’ no iti sinding do pogihad, oi tulun dot Israil, tu’ sindingon ku iti do pogihad ku dokoyu. 2 Naratu’ no ot Israil i sumandak, a’ no iyau kotungag kawagu! Poillii po tomod iyau do hiri’d tana’ do tinongkiadan, om aiso’ i’ o tiso’ do mongoi potungag dau. 3 Om boros kad TUHAN it Asawat Kopio, ’’Haro o bandar do hilo’d Israil do minonuhu’ do soribu o soudor do mamanau, nga’ hatus poo o nokoguli’; om haro no o bandar do suwai do minonuhu’ do hatus o soudor do minamanau, nga’ hopod po o nokoguli’,’’ ka dau. 4 Om boros kad TUHAN dot id tulun dot Israil, ’’Guli’ kou no dot id doho’, om apasi kou i’. 5 Kada’ kou ongoi sambayang do hilo’d Borsiba. Kada’ kou umbal do mogihum doho’ do hilo’d Baitol, tu’ tumanus i’ o Baitol. Kada’ kou ongoi do hilo’d Gilgal, tu’ atanggayan nondod pisangod i tulun do hilo’,’’ ka dau. 6 Guli’ kou no dot id TUHAN, om apasi kou i’. Ondung a’ kou gumuli’ dot id dau, om miagal pondo iyau di tapui do monorob do tulun dot Israil. Om sorobon nondo di tapui i tulun do hilo’d Baitol, om aiso’ no o songulun piya do kopisok diri. 7 Obungou kou no, iyokoyu i monomputul dit otulid, iyokoyu i monipu’ do tulun, gisom dot a’ diyolo’ aanu it apatut dot aanu diyolo’! 8 TUHAN i’ o minomonsoi do rombituon do hilo’d tawan, dot i muru-puru om i walatik. Silihon dau do totuong o tanawau, om tanawau no om silihon dau do totuong. Om potuntugon dau do hiti’d katanaan i waig do rahat. TUHAN no o minomonsoi do koinsanai’ddi. 9 Porikatan dau do karaagan i tulun dot okoris om it intirungon diyolo’. 10 Araatan kou do tulun di sumaap dit a’ otulid om i popoboros dot otopot dot id kut. 11 Nulak-ulakan dokoyu i tulun do mosikin om pinanakau dokoyu i gandum diyolo’. Om gowoi pondo om a’ kou koiyon di walai do watu dit olumis di winonsoi dokoyu, om a’ kou koinum di waig dot anggur do mantad id kabun dot anggur dit osonong tomod do tinanom dokoyu. 12 Oilaan ku no o kogumuo’ do dusa dokoyu om kogoyoo’ do karaaton do winonsoi dokoyu. Mongulok-ulok kou’d tulun dit ongosonong, om manganu kou di ponisip, om mada’ kou dot obutusan dit otulid i tulun do mosikin dot id kut. 13 Iyo nopo kopio’ddi i wonsoyon dokoyu, om wonsoyon nopo dit osonong kopio dot osorou’d tulun, do maso do miagal kopio’ddi karaat, om a’ nopo mungkomi! 14 Tumotos no do momonsoi dit osonong, om kada’ pomonsoi dit araat, om apasi kou i’. Om moyo-woyo’ nogindo kopio dokoyu o TUHAN it Osundu Kopio, do miagal di popimboroson dokoyu. 15 Karaatai kou no dit araat, om korohiai kou no dit osonong, om wonsoyon no kopio dokoyu it otulid. Tu’ nunu o koilo-ilo nga’ osianan i’ doti’ o TUHAN do tulun dot Israil di noolu-olu’. 16 Om boros kad TUHAN, i Kinorohingan dit Osundu Kopio, ’’Haro nondo o minggiak do mihad dot atatangaban do hilo’d karalan-ralanan do bandar. Iri piya’ndo i gompongumo nga’ lohowon i’ do mongoi pogihad di tulun di nangapatai do rumuhang di tulun di godsian do mogihad do tulun do napatai. 17 Om haro ngai’ nopondo o mihad do hilo’d kokobunan dot anggur. Osiliu ngai’ nondo o miagal diti tu’ rumikot oku no do mongoi pomohukum dokoyu. Iyoho’ no, i TUHAN o minomoros diti,’’ ka dau. 18 Obungou no i tulun di lumangad do tadau’d TUHAN! Nunu po kopio o guna’ do tadau’ddi dot id dokoyu? Tu’ id dokoyu nopo om tadau nopoddi om tadau di totuong om okon i’ ko’ tanawau. 19 Kowoyo-woyoo’ nopo do tontok do tadau’ddi om miagal do tulun di manangkus do mogidu’ do mantad id singa nga’ kobontol indo do bohuang! Ko’ miagal pod tulun di muli’ no daa do hiri’d walai dau om pakabayon no daa dau di limput o longon dau, nga’ otinduk nogid tulanut. 20 Iri nopo tadau’d TUHAN om poporikot do totuong om okon i’ ko’ tanawau. Iri nopondo om tadau do luhung, om aiso’ no o tanawau. 21 Om boros kad TUHAN, ’’Araatan oku di karamayan dokoyu do tadau’d agayo do don tugama’, om sosomuan oku do kokito’ddi. 22 Soira’ nopod mongoi kou daa papatahak dot id doho’ do porsombahan di sorobon om porsombahan do gandum, om a’ ku i’ romiton iri. A’ ku i’ romiton i tayam-tayam di pinolomu’ dokoyu do maan do porsombahan do piombolutan do patahakon dot id doho’. 23 Tingkadai dokoyu ino sinding dokoyu dit ohiyo; a’ oku i’ sirongou dino kecapi dokoyu. 24 Nga’ osonong nogi’ do tumotos kou do momonsoi dit otulid gisom do lumuyung pondo do miagal do waig om momonsoi kou dit otopot do gisom do lumuyung iri do miagal do bawang dit a’ insan do rumasak. 25 Oi tulun dot Israil, a’ oku i’ minokianu do porsombahan di sumbolion om porsombahan do nunu nopo do solinaid dit apat nohopod o toun do winoyo’ ku iyokoyu do hilo’d tana’ do kowotuan. 26 Nga’ baino’ noddi, tu’ tumuku’ kou dot id Kiwan, i rombituon do ponokokinorohingan dokoyu, om mositi’ no dot igitan dokoyu i tingolig diri. 27 Pokoyoon ku nondo iyokoyu dot id pomogunan do pisangod, it osodu’ po ko’ hilo’d Damsik. Iyoho’ no, i TUHAN i kingaran do Kinorohingan dit Osundu Kopio, o minomoros diti,’’ ka dau.

6

1 Obungou kou no, it osimbayan tomod daa o koposi-posion do hilo’d Sion, om iyokoyu it aiso’ no o koligagaanan do hilo’d Samaria — iyokoyu, i tulun dot ongkipangkat do bansa’d Israil, i bansa’ dot agayo, i toongoyon do tulun pokiuhupai! 2 Ongoi kou no ontong di bandar do Kalni. Om potilombusan o hilo’d Hamat, i bandar dot agayo’ddi om poruhukan do hilo’d bandar do Gat, i bandar do tulun do Pilistin. Poimaha-maha’ tuu i piro-piro o bandar diri ko’ mantad do pomorintaan do Yohuda om Israil? Agayo toi o diyolo’d watas ko’ i dokoyu? 3 A’ kou daa otumbayaan do rumikot no o tadau do kosusaan, nga’ poporuhai nogi’ do korikatan do tadau’ddi ino pingwonsoyon dokoyu. 4 Obungou kou no, i songillatan do hino’d timpohon dokoyu dit ongolumis, om i mangakan do tonsi’d dumba’ om sapi’ dit ongokoro’ po do tontok do moginakan! 5 Orohian kou do modsinding om ompoton dokoyu iri do kecapi do miagal di koubasanan di Daud. 6 Om oiyon nopo dokoyu’d monginum o waig dot anggur do mantad id sangkir di poimponu’ do waig dot anggur, om momowongi-wongi’ kou do tumau dit owongi’ kopio, nga’ a’ kou i’ mogihad do karaagan dot Israil. 7 Om gowoi pondo om iyokoyu o kopogulu dot atanggayan dot id pomogunan do pisangod. Opupusan nondo i pogiginakan om karamayan dokoyu. 8 Nokoboros nod TUHAN, i Kinorohingan dit Osundu Kopio om it Asawat Kopio, o boros do poingkaa, ’’Araatan oku di kasawato’ do ginawo’d tulun dot Israil; a’ tomod oku orohian di walai diyolo’ dit angagayo om ongolumis. Om patahakon ngai’ ku nondo i bandar diyolo’d agayo om koinsanai dit id suang di bandar diri dot id pisangod,’’ ka dau. 9 Ondung haro daa o hopod o tulun do mongoi lisok dot id iso’ o walai, om apatai ngai’ nopondo iyolo’. 10 Om ngoyon nondo di koobpinayan di tulun do napatai posoliwano’ i rata’ do mantad hiri’d walai, i koobpinayan dit apatut do momolobong di rata’. Om momolohou nondo i koobpinayan diri dot id isai nopo i tulun do noolu’ do hiri’d walai do hiri’d ponong id tolikud, do poingkaa, ’’Haro po tulun do koruhang nu?’’ ka. Om haro nondo o sumimbar dot, ’’Aiso’!’’ ka. Om moro-boros nondo i koobpinayan diri dot, ’’Kada’ kohiyo! A’ to no koino-ino do karait do ngaran do TUHAN,’’ ka. 11 Soira’ nopondod koboros o TUHAN do monuhu’, om oinsanan nopondo i walai dit angagayo om it ongokoro’ dot angaraag. 12 Milo toi o kuda’ do manangkus dot id kaantalaban? Nokoumbal toi o tulun do mamaradu do rahat do sapi’ o pamaradu? Nga’ sinomputul i’ dokoyu it otulid, gisom do nosiliu’ddi iri do kawanit di kapatai. 13 Oondos tomod kou do naala’ dokoyu i bandar do Lodibar. Om mimboros kou do mokirayou-rayou dot, ’’Okoris toko’ i’, om osolod toko’ i’ o bandar do Karnaim,’’ ka no dokoyu. 14 Om TUHAN no, i Kinorohingan it Asawat Kopio, o moro-boros do poingkaa, ’’Oi tulun dot Israil, poporikot oku nondod soudor do mantad id iso’ o pomogunan do suwai, do mongoi poningolod diti pomogunan dokoyu. Om inggoriton kou nondo diyolo’ do mantad pod hilo’d ralan di poingkaa do hilo’d Hamat di ponong id utara om gisom do korikot di Rantai dot Araba do ponong id salatan,’’ ka dau.

7

1 Haro o pinointalang do mantad id TUHAN it Asawat Kopio do nokito ku. Nokito ku nogi’ iyau do minomonsoi’d katat dot ogumu’ kopio do tontok di nogorib no i sakot di dong raja’ om tontok di tumimpuun nogi’ do sumuni kawagu i sakot. 2 Om id suang nopo di pinointalang dot id doho’ddi om nokito ku do pingakanon nopo di katat o nunu nopo it ongotomou-tomou do hiri’d pomogunan. Om boros kangku’ddi, ’’Oi TUHAN, it Asawat Kopio, ompunai no ilo tulun nu! Poingkuro poddi iyolo’ do masi? Tu’ ongokooro’ kopio iyolo’ om ongoluhoi po,’’ kangku. 3 Om posimbano’ nod TUHAN o pomusarahan dau, om boro-boros nod, ’’A’ i’ osiliu o miagal di nokito nu,’’ ka dau. 4 Om haro po kawagu o pinointalang do mantad id TUHAN, it Asawat Kopio, do pinokitanan doho’. Nokito ku nogi’ iyau do sumodia’ nod momohukum di tulun dau, om tapui nogi’ o pomohukum. Om sinorob nogi’ di tapui i rahat dot agayo, it id saalom diti tana’, om timpuun po kawagu do monorob di katanaan. 5 Om boros kangku’ddi, ’’Pisoko’ kopio ilo tapui, oi TUHAN i Kinorohingan! Poingkuro poddi i tulun nu do masi? Tu’ ongokooro’ kopio iyolo’ om ongoluhoi po,’’ kangku. 6 Om posimbano’ po kawagu’d TUHAN o pomusarahan dau, om boro-boros nod, ’’A’ i’ abayaan o miagal diri,’’ ka dau. 7 Om haro po kawagu o pinointalang do TUHAN dot id doho’. Nokito ku nogi’ iyau do poingkakat dot id toning do limput di linotingan do tali do tontok di minomonsoi’ddi. Om haro nogi’ o tali do pomoloting do poingigit dau do pongilo ondung otulid i limput diri ko’ amu’. 8 Om boros ka dau dot id doho’, ’’Nunu ot okito nu, oi Amos?’’ ka dau. ’’Tali do pomoloting,’’ kangku do suminimbar. Om boros kaddi dau, ’’Iti nopo om maan ku’d popointalang dot iri nopo tulun ku om miagal di limput dit a’ otulid. A’ ku nondo posimbanon o pomusarahan ku do momohukum diyolo’. 9 Angaraag nondo i piro-piro kinoiyonon di toongoyon di sinakagon di Isak podsubakai do tingolig. Om pogun pondo i tiyonon do tulun dot Israil do sumambayang. Punsoon ku nondo i sinakagon di Raja’ Yirobiam,’’ ka. 10 Om porikot noddi i Amasia it Imam do hilo’d Baitol, do boros dot id di Yirobiam, i raja’ dot Israil, do poingkaa, ’’Mogupakat no i Amos om i tulun dot ogumu’ do sumaap diya’, oi raja’. Karaag nodti pomogunan i koboro-boroso’ dau. 11 Tu’ boros ka dau, ’Apatai nondo dot id suang do pisangadan i Yirobiam, om atanggayan do pisangod i tulun dot Israil do mantad id pomogunan diyolo’ om kakaa dot id pomogunan do pisangod,’ ka no dau,’’ ka dau. 12 Om boros kaddi di Amasia dot id di Amos, ’’Ula’ po no, oi nabi! Poguliai nogi’ do hilo’d Yohuda om mimboros nopod hilo’. Om ogodsian ko i’ diyolo’. 13 Kada’ nondo pimboros do pasal dit osiliu dot id dabantalan do hiti’d Baitol. Tu’ iti nopo om kinoiyonon di nokotobilang do tiyonon di raja’ do sumambayang, om sasambayangan do koinsanai’d rayat,’’ ka dau. 14 Om boros ka di Amos, ’’Iyoho’ nopo om okon i’ ko’ nabi di mokigadsi’ do mimboros do pasal dit osiliu dot id dabantalan. Iyoho’ nopo om gompomogompi’ nod tayam-tayam om mongungupu’ do tua’d ara. 15 Nga’ pinotongkiad oku i’ do TUHAN do mantad id karaja’ ku’ddi om sinuhu’ oku’ddi dau do mongoi popimboros di boros dau do pasal dit osiliu dot id dabantalan dot id Israil, i tulun dau. 16 Pokinongou nogidti boros do TUHAN dot id diya’. Suhuon oku daa diya’ do tumingkod do mimboros do papasala’ dot Israil, 17 om gowoi pondo om poingkaa o boros do TUHAN dot id diya’, oi Amasia, ’Osiliu nondod sundal i sawo nu do hilo’d karalan-ralanan do bandar, om angapatai i tangaanak nu dot id pisangadan. Om bohogion nondo i tana’ nu om patahakon dot id tulun do suwai. Om kapatayon nu nopondo om id pomogunan do tulun dit a’ kotutun do Kinorohingan, om atanggayan no kopio o tulun dot Israil dot id pomogunan do pisangod om koinsodu’ iyolo’ di pomogunan diyolo’,’ ka,’’ ka dau.

8

1 Om haro po kawagu o pinointalang do TUHAN, it Asawat Kopio, dot id doho’. Om nokito ku nogi’ o sambalatak o tua-ua’. 2 Om ponguhot no o TUHAN doho’ do poingkaa, ’’Oi Amos, nunu ot okito nu?’’ ka dau. ’’Okito ku o sambalatak o tua-ua’,’’ kangku. Om boros kad TUHAN dot id doho’, ’’Nokorikot noddi o kapatayon dot Israil, i tulun ku. Om a’ ku no posimbanon o pomusarahan ku do momohukum diyolo’. 3 Tontok nopondod tadau’ddi om osiliu nondod tihad i sinding do hilo’d walai’d raja’. Om poirromos pondo o rata’ do tulun do napatai. Om aiso’ nopondo o komi do tulun do popintaam diri,’’ ka dau. 4 Pokinongou kou nodti, oi dokoyu i mongulok-ulok di tulun di mosikin om i mumbal do mongonsit-onsit di tulun do mosikin dot id pomogunan diti do gisom dot apatai iyolo’. 5 Boros ka no dokoyu, ’’A’ no iyahai kaandad do kolimpupuson diti tadau’d agayo tu’ sipadagang no iyahai’d gandum dahai. Soira’ toi’d opupusan o tadau’d Sabat, om otuntunan i’ dahai do papadagang i padagangon dahai? Om popidala-dalaan indo dahai o gatang, om pakayon dahai i timbangan dit a’ koontok, om simbanan dahai i timbangan do ponipu’ di tulun do mongoi boli. 6 Om iri piya’ndo gandum dit araat no nga’ pamahalon i’ dahai o gatang. Om mogihum iyahai do tulun do mosikin, it a’ kabayar do tutang dau, it aiso’ no pambayar do gatang piya’d kasut. Om bolion toko’ indo iyau do maan do turipon,’’ ka no dokoyu. 7 Om nokosumpa’ no o TUHAN, i Kinorohingan dot Israil, do poingkaa, ’’A’ ku nondo kopio lihuan i wowonsoyon diyolo’d araat. 8 Om gumuyu’ nondo o tana’, om oinsanan nopondo o tulun do hiri’d pomogunan dot agangau. Kogogor ngai’ nopondo o pointongkop di pomogunan; om miinsawat piinsiriba’ pondo i tana’ do miagal di Bawang do Nil. 9 Rumikot no o maso do potonobon ku ilo tadau do dong pitangaadau, om potuongon ku iti pomogunan do tangaadau. Iyoho’ no i TUHAN, it Asawat Kopio, o minomoros diti. 10 Silihon ku nondo do tadau’d mogihad i tadau do karamayan dokoyu om silihon ku do tihad dot atatangaban i sinding do kaarapadan dokoyu. Om pologoson ku nopondo iyokoyu do gisom do bugaran dokoyu o tulu dokoyu om manampakai kou’d karung do pointalang do tumongob kou. Om miagal kou pondo di molohing do mogihad di tanak dau dit iso’ no daa do napatai. Om araat nondo kopio i tadau’ddi do gisom do kopupuson,’’ ka dau. 11 Om boros kad TUHAN, it Asawat Kopio, ’’Rumikot no o maso do porikatan ku’d mononglous o pomogunan diti. Om louson ngai’ nondo i tulun, nga’ okon i’ ko’ roti o kolousanan; om tuuhan iyolo’ nga’ okon i’ ko’ tuuhan do waig. Louson nondo iyolo’ om tuuhan do boros do mantad id doho’. 12 Om minghombo nopondo o tulun do mantad hilo’d utara om kumaa dot id salatan, om mantad id koulayon om pakayaan dot id kotonobon. Om oongoi ngai’ no diyolo’ do mongoi daa pogihum do boros ku, nga’ aiso’ i’ ot okito diyolo’. 13 Om tontok nopondod tadau’ddi, om iri piya tangaanakwagu om i kosumandakan dit ongosonong o tinan nga’ humaba’ tomod nopo dot otutuuhanan. 14 Om iri nopondo tulun di sumumpa’ dot id suang do ngaran di tingolig do Samaria, om i momoros dot, ’Id suang do ngaran di tingolig do Dan,’ ka, ko’ momoros dot, ’Id suang do ngaran di tingolig do Borsiba,’ ka — om aratu’ nondo i tulun diri om a’ no kotungag kawagu,’’ ka dau.

9

1 Om kokito ku o TUHAN do poingkakat do hiri’d toning do pananaraban do porsombahan. Om boros ka dau do minonuhu’, ’’Ngoyo’ bobogo’ dot opuhod ilo tompok do torigi do Walai’d Sasambayangan dot Agayo om oguyu’ ngai’ i’ i kakilima’. Babakon ngai’ no i torigi om pologoson nopo do kootung do tulu di tulun. Om iri nopondo tulun do suwai dit a’ apatai om patayon ku no dot id pisangadan. Om aiso’ indo o tiso’ po diyolo’ do kopoggidu’; om aiso’ o songulun piya dot apasi. 2 Om mulong piya do poukadon diyolo’ o wayaan diyolo’ do hilo’d pomogunan do tulun do napatai nga’ okosupan ku i’ iyolo’ om mulong piya do mindakod iyolo’ do hilo’d tawan, nga’ polintuhunon ku i’ kawagu iyolo’. 3 Om ondung lumisok iyolo’ do hilo’d timpak do Nuluhon do Karmol, om ihumon ku i’ iyolo’, om atangkap ku i’ iyolo’. Om ondung lumisok iyolo’ do hilo’d nanad do rahat, om suhuon ku indo i naga’ di hilo’d rahat do mongokot diyolo’. 4 Ondung tanggayan iyolo’ di pisangod diyolo’ dot id pomogunan do pisangod, om monuhu’ oku indo di pisangod do mamatai diyolo’. Iso-iso’ no kopio o ginawo ku do mamatai diyolo’, om a’ oku no monulung diyolo’,’’ ka dau. 5 Kamaon nod TUHAN it Asawat Kopio, om it Osundu Kopio, iti pomogunan, om gumuyu’ nopo iti pomogunan; om mihad ngai’ nopondo i tulun di poingiyon do hiti. Poingkuro nopo i Bawang do Nil do migayo-pikoro’, om iyo noddi iyolo’ di minsawat nga’ aratu’ indo. 6 Wonsoyon do TUHAN o walai dau do hilo’d tawan, om gisaman dau o tawan do momolingkup diti pomogunan. Om potuntugon dau i waig do rahat do hiti’d katanaan. Om TUHAN no o minomonsoi do koinsanai’ddi. 7 Om boros kad TUHAN, ’’Oi tulun dot Israil, piiyoon ku nopo o pamamadul ku dokoyu om i tulun dot Etiopia. Nigitan ku i tulun do Pilistin do mantad hilo’d Krita om nigitan ku i tulun do Siria do mantad hilo’d Kir, do miagal dokoyu tu’ nigitan ku do mantad hilo’d Masir. 8 Iyolo’ no o mintong diti pomorintaan do tulun dot Israil, i bansa’ do kidusa. Om tonuson ku nondo o bansa’dti do hiti’d pomogunan. Nga’ a’ ku indo insanan kopio do mamatai i sinakagon di Yakub. Iyoho’ no, i TUHAN, it Asawat Kopio o minomoros diti. 9 Om poboroson ku nondo i ponuhuan ku om atapan ku o tulun dot Israil do miagal do tulun di mangatap do gandum. Om atapan ku nondo iyolo’ dot id pogialatan do bansa’ do mongidu’ dit aiso’ o guna’. 10 Om angapatai nondo dot id pisangadan i tulun do kidusa dot id pogialatan di tulun ku om oinsanan o tulun di momoros dot, ’A’ i’ bo kopio’d Kinorohingan pologoson do haro o kosusaan do korikot dot id dati’,’ ka,’’ ka dau. 11 Om boros kad TUHAN, ’’Rumikot indo o tadau do tondulion ku o koiyon-iyono’ di tulun dot Israil do miagal di maso pod pomorintaan di Raja’ Daud. Iyo po daa iyolo’d walai di naraag do dinondo poo. Nga’ wonsoyon ku indo kawagu i limput diri, om gisom do miagal di gulu po. 12 Om ngoyon nondo kawagu di tulun dot Israil onuo’ i noolu-olu’ do pomogunan dot Idom om koinsanai di bansa’ di songonuon ku di gulu po. Iyoho’ no i TUHAN, o minomoros diti, om bayaanon ku i’ iti,’’ ka dau. 13 Boros kad TUHAN, ’’Rumikot no i tadau, dot okosupan di gandum dit id tohuri tonomo’ i gandum di maso dot omot-omoton, gisom dot aiso’ nopondo o kotingkadan do mongomot; om okosupan dit anggur dit id tohuri tonomo’ it anggur di pagaon no, gisom dot aiso’ nopondo kotingkadan do mamaga’ do tua’d anggur. Om moninuru’ pondo do waig dot anggur dit oomis o hilo’d konuluhanan, om i konulu-nuluan nga’ oluyungan ngai’ nopondoddi. 14 Pogulion ku nondo kawagu i tulun ku do hilo’d pomogunan diyolo’. Om wonsoyon nondo diyolo’ kawagu i bandar diyolo’ di nangaraag om iyonon kawagu diyolo’; mananom nondo iyolo’d kabun dot anggur om oinum diyolo’ i waig dot anggur diyolo’. Om momukabun nondo iyolo’ om aakan diyolo’ i tua’ di potonomon diyolo’. 15 Poiyonon ku nondo i tulun ku do hilo’d pomogunan di pinatahak ku dot id diyolo’, om a’ nondo iyolo’ ouyung kawagu. Iyoho’ no i TUHAN, i Kinorohingan diyolo’, o minomoros diti,’’ ka dau.