KOIHADAN

1

1 Oingou noddi o Yorusalim do baino’, i bandar di noponu’ daa’d tulun di gulu po. Abantug tomod daa iyau dot id pogialatan do bansa’, nga’ miagal poddi iyau do tondu’ di nopuadan do baino’. I bandar do poinggoyoon daa di gulu po, nga’ porintaon noddi do bansa’d suwai do baino’. 2 Monuaban nopo iyau do mihad; lumuyung po o romou dau dot id pingas dau. Aiso’ no o tiso’ di tambalut kopio dau di gulu po do monginsasamod dau. Naakalan iyau di tongotambalut dau, om oinsanan nopoddi iyolo’ do sumaap dau do baino’. 3 Oinggorit tomod diri i tulun do Yohuda; sinansagan iyolo’ do tumongkiad do pomogunan diyolo’, om nosiliu diri iyolo’d turipon. Hilo’d pomogunan do suwai o tiyonon diyolo’, om aiso’ no o kinoiyonon di milo diyolo’d roitan do tiyonon kopio diyolo’. Om notutukan po iyolo’d pisangod, om aiso’ no o pokukurayan diyolo’. 4 Aiso’ noddi o mongoi do hilo’d Walai’d Sasambayangan dot Agayo do tontok do tadau dot agayo. Oinggorit po ngai’ i tongoondu’ di modsisinding do hilo’, om mingodoi ngai’ po i tulun dit imam. Aiso’ no o tulun do sampanau-panau do hilo’d wawayaan do bandar, om tumongob po tomod o Bandar do Sion. 5 Nakamanang i pisangod dau; tu’ nokosuang no iyau dot id kuasa’ diyolo’. Ninggorit iyau’d TUHAN tu’ ogumu’ no kopio i dusa dau. Nangatangkap i tulun do hilo’, om nangatanggayan do pisangod. 6 Susui-susui poo i kobontugo’ do bandar do Yorusalim. Om miagal pod paus di mogidu’ do mantad id magagasu, i piro-piro o boyoon diyolo’ di louson no om it a’ no kogoos. 7 Osorou do Yorusalim i maso di notoliban, tontok dit ogumu’ po o dapu’ dau nga’ karaag noddi iyau om oinggorit diri. Tontok di naratu’ iyau dot id longon do pisangod, om aiso’ i’ o tongoiso piya’d tulun do minongoi ponulung dau; om mingirak po i pisangod do kokito do naraag iyau. 8 Sinosomu’ do Yorusalim o tinan dau, tu’ minomonsoi i’ iyau do dusa dit araat kopio. Om poillabas poddi iyau do baino’ om intingayamon; nangatanus ngai’ no o kagayaan dau. Mingodoi po iyau, tu’ ointingayaman no kopio iyau. 9 Atalang tomod i kososomuo’ dau, nga’ a’ i’ iyau momusorou di kootuson dau. Om araat tomod diri i kinaraagan dau, nga’ iso’ pod tulun nga’ aiso’ i’ o monginsasamod dau. Nakamanang i pisangod dau, om mihad poddi iyau do mokiinsian do TUHAN. 10 Nahawan iyau di pisangod dau do koinsanai di dapu’ dau; om nokito dau iyolo’ do suminuang di Walai’d Sasambayangan dot Agayo; mulong piya daa do pogoduhan do TUHAN o tulun dot okon ko’ tulun do songonuon do TUHAN do sumuang do hiri. 11 Mingodoi po i tulun dau do mogihum do kaakan-akanan; om poolonon nopo diyolo’ i dapu’ diyolo’ do taakanon, om a’ i’ iyolo’ apatai. Mihad poo o Yorusalim do moro-boros do poingkaa, ’’Oi TUHAN, antangai ngai’ no iti koinggoritan ku. 12 Oi tongoulun di tumalib do hilo’d ralan, ontong no om antangan no kopio. Aiso’ po nokoumbal do kitoruol do miagal diti doho’, i toruol di pinorikot do TUHAN dot id doho’ do maso dit otogod iyau. 13 Pinoporikot iyau do tapui do mantad hilo’d tawan, i minonorob do tulang ku do gisom dot oruol no kopio. Pinapataan iyau do lawa’ dot id dabantalan ku i pinaparatu’ doho’. Om tongkiadai oku noddi dau do hiri dot a’ otingkod-tingkod dot oinggorit. 14 Nanu dau o koinsanai di dusa ku, om pogiwongkos-wongkoso’ noddi dau dot iso’ o kinawangkasan, om pokoroo’ no dau iri dot id liou ku, om olomok oku noddi dot awagatan. Pinatahak oku’d TUHAN dot id pisangod ku, om aiso’ no o milo ku’d pokukurayan do sumaap diyolo’. 15 Pinoinsiriba’ do TUHAN o koinsanai di gunsiou ku dit ongokoris. Pinoporikot iyau do soudor do mamatai di tangaanakwagu ku. Nulakan dau i tulun ku do gisom do nomumuk, do miagal di tua’ dot anggur do pagaon di tulun di mamamaga’. 16 Iri noddi o nokobungou do romou ku do moninuru’, aiso’ no o koinsasamod doho’, om aiso’ o mongodsuur doho’. Naala’ oku no di pisangod ku, om aiso’ no o nunu-nunu do noolu’ dot id tulun ku. 17 Poinsawato’ ku no o longon ku do mokiuhup, nga’ aiso’ i’ o monginsasamod doho’. Nolohou nod TUHAN o pisangod do sumaap doho’ do mantad id posorili’ ku; om iyoon oku pod rinomos, om i noutong no dot id pogialatan diyolo’. 18 Nga’ otopot i’ o TUHAN, tu’ a’ ku i’ numboyo’ i ponuhuan dau. Pokinongou no doho’, oi koinsanai’d bansa’! Ontong kou no doho’ dot id koinggoritan. Nangatangkap no om nangatanggayan do pisangod i tangaanakwagu ku om i kosumandakan ku. 19 Minomolohou oku di kongoombolutan ku nga’ minada’ i’ iyolo’ do monulung doho’. Minatai ngai’ do hilo’d karalan-ralanan do bandar i tulun dit imam om i boyoon do bansa’ do daamot diyolo’ do mingihum do takanon do pongoput daa do pinuhobo diyolo’. 20 Antangai oku no, oi TUHAN, mihad oku po om tumongob oku, om norualan o ginawo ku do gama’ di dusa ku. Mogipapatai poo o hilo’d karalan-ralanan, om id suang piya do walai nga’ haro i’ o kapatayon. 21 Pokinongoho’ no iti todoi ku, oi TUHAN, aiso’ no o koinsasamod doho’. Otood tomod i piro-piro o pisangod ku tu’ pinorikatan oku i’ diya’ do kosusaan. Porikoto’ no i tadau di nakabatos nu; inggorito’ no i pisangod ku do miagal doho’. 22 Antangai ngai’ no i kararaat diyolo’, hukuman no iyolo’ do miagal di pinomohukum nu doho’, dot i dusa do winonsoi ku dot id diya’ o kinopomohukuman nu doho’. Mingodoi oku po dot id suang do koinggoritan, tumongob oku po om aiso’ o pokukurayan ku,’’ ka dau.

2

1 Kinuluputan do TUHAN do totuong o Sion, tu’ atatagadan no iyau. Pinataam dau do hiti’d pomogunan i kobontugo’ dot Israil dit iyo pod tawan kasawat. Om iri piya walai dau do hilo’d Sion nga’ a’ nod TUHAN pinusou do tontok dit otogod kopio iyau. 2 Aiso’ no o kosianan do TUHAN do miningraag do kawalayan do hilo’d Yohuda. Om hinaba’ dau i kuta’ do pogintirungan di mongintirung daa di pomogunan diri do gisom do naraag. Pinaratu’ dau o pomorintaan om i piro-piro o boyoon do hiri do gisom do nointingayam iyolo’. 3 Nidu’ dau i kinoris dot Israil, tu’ atatagadan no kopio iyau. Om minada’ iyau do monulung dati’ do tontok di sinangod toko’ do pisangod. Tuminogod o TUHAN dati’ do miagal pod tapui, do mamaraag do koinsanai’d nunu nopo. 4 Pinotuduk dau i pana’ dau dot id dati’ do miagal po iyau’d pisangod; pinatai dau o koinsanai’d tulun di kasanangan kopio toko’. Om hiti nod Yorusalim do nopurimanan toko’ o kototogod dau di kosorob o kolosuo’. 5 Miagal pod pisangod o TUHAN; do minomobog dot Israil. Om rinaag ngai’ dau i kuta’ do pogintirungan om i walai do raja’, om pinorikatan dau i tulun do Yohuda do katangaban dit a’ opupus-pupusan. 6 Minumuk dau i Walai’d Sasambayangan dot Agayo i tiyonon toko’ do sumambayang dot id dau; pinolihu dau o tulun do tadau’d Sabat om i piro-piro o tadau dot agayo. Om a’ nod TUHAN pusohon ot imam om raja’ tu’ otogod no kopio iyau. 7 Niada’ do TUHAN i porsombahan do sinumbali’ do hiri’d pananaraban do porsombahan dit olidang, om tinongkiadan dau i Walai’d Sasambayangan dot Agayo. Om pinologos dau i pisangod do minamaraag di tolig. Om mimpangkis po i pisangod do nakamanang do hirid kinoiyonon toko’ do sumambayang do mikuwo’d osimbayan di gulu po. 8 Natantu’ mantad nod TUHAN do habaon nondo i tolig do Sion; om notipong no dau i tolig do mongilo kopio om aayi’ i’ iri do momoromumuk. Om nosiliu poddi do pogun i walai’d akawas om i tolig do baino’. 9 Nongoolitan ngai’ pod tana’ i totobon, om i salampad nga’ nongotipu’; om hilo’ noddid pomogunan do pisangod i raja’ om i tulun di kipangkat. A’ noddi potudukon i Tourat do TUHAN, om aiso’ o pinointalang do mantad id TUHAN dot aanu di piro-piro o nabi. 10 Aiso’ no komi di molohing-lohingon do hiri’d bandar do Yorusalim do songirikau do hiri’d tana’, om popingarab po iyolo’ do pupuk do hiri’d tulu diyolo’ om karung o pakayan diyolo’ do popointalang do tumongob iyolo’. Iri piya kosumandakan nga’ songintungub po do hiri’d tana’. 11 Obongkung-bongkung po o mato ku dot ouru’d mihad dot aiso’ o kotingkadan, om tumongob tomod oku. Tumongob tomod oku po do kokito do kinaraagan di bansa’, sanghadan-hadan po o tangaanak om i ragang po do hilo’d karalan-ralanan do hilo’d bandar. 12 Mingihad po iyolo’ do minglohou di tina’ diyolo’ do mokianu’d taakanon. Koiliu tomod nopo iyolo’ do hiri’d karalan-ralanan do miagal pod tulun di nosuhat; om monguyat indo do matai do poingkibit di tina’ diyolo’. 13 Oi Yorusalim, oi Yorusalim i koupusan ku, nunu po o milo ku’d poboroson? Poingkuro oku pod monginsasamod diya’? Aiso’ i’ o nokoumbal do noinggorit do miagal diti. Irad pod rahat kagayo o suhat nu, aiso’ no o soro-sorohon nu dot id dosunsudan. 14 Aiso’ no o poboroson di piro-piro o nabi do boros nu do suwai ko’ tudut; minonipu’ diya’ i ponunuduk diyolo’ tu’ a’ i’ popoimbulai do dusa nu. Sinuhu’ ko diyolo’ do momusorou dot a’ ko i’ minog do rumologo. 15 Mongirak-irak ngai’ po om momohingi-hingi diya’ i tulun di santalib-talib. Tu’ naraag no kopio o pointongkop do Yorusalim. Boros ka diyolo’, ’’Ilo’ toi i bandar dot olumis kopio’ddi? Ilo’ toi i bandar do kaandasan do pomogunan?’’ ka no diyolo’. 16 Momohingi-hingi ngai’ nopo diya’ i pisangod nu, om mulondou tomod o mato dot araatan diya’. Boros ka diyolo’, ’’Naraag noddi dahai i bandar! Nokorikot noddi i maso di piandad-andad dahai!’’ ka. 17 Nabayaan no kopio’d TUHAN i natantu’ mantad dau do wonsoyon dau i pinosunud dau dot id dati’ di gulu po. Aiso’ no o kosianan dau do minamaraag dati’, nonuan dau do kamanangan i pisangod toko’, om nonuan dau iyolo’d kaarapadan do nokokito di kinaalaan toko’. 18 Oi tolig do Yorusalim, pomolohou nod TUHAN! Poluyungon o romou nu do miagal do bawang di lumuyung do tadau om totuong. Pagayi-ayi’ nopo do mihad, kada’ tingkod do gisom dot ohuyan o tinan nu! 19 Pitungag-tungag no do lumohou’d TUHAN do mokiinsian dau do gisom dot osuaban; om poboroso’ ngai’ nopo ot id suang do ginawo nu, om pokionuo’ no kopio dau do monginsian di tangaanak nu di louson, tu’ pointikid nopod linsuk do ralan dot ahadan i tangaanak dot ololousanan! 20 Oi TUHAN, antangai no it inggoriton nu! Kanon diri di tongoondu’ i tangaanak di kolisihan diyolo’! Om pimpatayan it imam om i piro-piro o nabi do hiri’d suang di Walai’d Sasambayangan dot Agayo. 21 Songingiliu poo i tongomulok po om i kongomolohingan do napatai do hiri’d karalan-ralanan, tangaanakwagu om tongoondu’ nga’ nangapatai di gayang do pisangod. Aiso’ no o kosianan nu do minonumbali’ diyolo’, do tontok di tadau do tuminogod ko. 22 Nalap nu i pisangod ku do papaharo do poginakanan di noponu’d kororongit, om aiso’ no tiso’ do kopoggidu’ do mantad id hukuman nu do tontok di tadau dot otogod ko. Pinatai diyolo’ i tangaanak ku di ginompi’ ku om kosianan ku.

3

1 Iyoho’ no o tulun di nokopuriman do koinggoritan. Tu’ hinukuman oku’d Kinorohingan. 2 Modu-sodu’ nopo o ponguyungan dau doho’ dot id totuong dit odondom o kotuongo’. 3 Pinimbabagan oku dau, om aiso’ no o kosianan dau do tikoompus do tadau. 4 Nadalaan po tomod do suhat o tinan ku, om nongotipu’ o tulang ku. 5 Kinuluputan oku dau do katangaban om kosusaan. 6 Sinansagan oku dau do miyon do hiri’d totuong, do miagal poddi tulun di laid no kapatai. 7 Aiso’ no o ralan ku do lumabus, tu’ kinagasan oku dau’d rantai. 8 Mininglohou oku do mokitulung nga’ a’ i’ do Kinorohingan pinokinongou i sambayang ku. 9 Mikorobibi’ oku pod mamanau, tu’ kiwatu o wayaan ku, om hinonggo nopo o ngoyon ku nga’ hiri no o tolig do poingantob. 10 Miagal po iyau di bohuang do magawang doho’; om miagal iyau di singa do madtalob doho’. 11 Ginusa’ oku dau om pinasala’ oku di ralan kopio, om pogitobilang-bilango’ oku nogiddi om iduwai oku no dau. 12 Linanat dau i pana’ dau om iyoho’ o siniliu do papanaan di pana’ dau. 13 Kolopuson nopo di pana’ dau o tinan ku, om notobok o tundu-undu’ ku. 14 Monongodou-ngodou po o tulun do momohingi-hingi doho’; maan oku po diyolo’d tiirak-irak. 15 Iri poo it opoit o pinatahak dau doho’ do maan ku dot akanon om inumon. 16 Pinoisis dau o rabas ku do hilo’d tana’, om pinarangop oku dau dot id kowotuan gisom do notipu’ o nipon ku. 17 Alaid oku no dot a’ osimbayan; nolihuan ku no ondung okuro-kuro o kosimbayanan. 18 Aiso’ no o kobontugo’ ku; om natanus o pogogondos ku dot id TUHAN. 19 Kosorou oku nopo di toruol ku om it aiso’ o tulion ku; om miagal oku pod mangakan dot opoit di kawanit. 20 Osorou kasai’ ku nopoti, om gisom do tumongob tomod oku po. 21 Nga’ koguli’ indo o pagandasan ku do kosorou oku do hal diti: 22 Iri nopo kosianan om kolisihan do TUHAN om mompus-ompus i’ kasai’. 23 Tu’ wagu kasai’ nopori do monikid kosuabon, kotorodoko’ nopod TUHAN om miagal di tadau di mulai do dongkosuabon. 24 TUHAN poo o haro dot id doho’, om iyau no o pagandasan ku. 25 Osonong i’ o TUHAN dot id tulun di mogondos dau, om id tulun di mogihum dau. 26 Om polonuto’ nopo o ginawo do magandad do gisom do korikot o TUHAN do mongoi ponguhup dati’. 27 Om osonong no kopio do minsingilo do palanut do ginawo do maso pod omulok. 28 Tontok dot onuan toko’d TUHAN do koinggoritan, om kumadada’ toko’ nopo do mirikau dot iyati-yati’ om polonuton toko’ o ginawo. 29 Minsiriba’ toko’ nopo om mokisimoyo’ toko’, tu’ haro po doti’ o soro-sorohon toko’ dot id dosunsudan. 30 Om mulong pod bobogon om indaraaton toko’ nga’ apatut nod romiton ngai’ toko’ nopori. 31 - 32 Mulong pod pologoson toko’d TUHAN dot oinggorit, nga’ a’ toko’ i’ dau iyadaan do gisom dot alaid. Tu’ TUHAN nopo om obinglisiu i’ om ogirot o kosianan dau om aiso’ o kopupuson. 33 A’ i’ iyau asanangan do popologos dati’ dot oinggorit om tumongob. 34 Oilaan id TUHAN dot iyo dit oonsitan o ginawo toko’ dot id giil, 35 om oilaan i’ dau dot a’ toko’ nonuan dit apatut toko’ dot aanu di patahakon daa’d TUHAN, 36 om oilaan i’ dau do somputulon it otulid dot id kut, om mamadul i’ iyau dati’. 37 Owonsoi kasai’ nopo om abayaan i korohian do TUHAN. 38 Owonsoi goduwo nopo it osonong om it araat ondung ponuhuan do TUHAN dot owonsoi o miagal diri. 39 Nokuro daa tu’ moguhang toko’, ondung i dusa toko’ o kinopomohukuman dati’? 40 Sorisido’ toko’ no kopio o kowoyo-woyoo’ toko’ om gumuli’ i’ dot id TUHAN. 41 Poukabo’ toko’ no o ginawo toko’ dot id Kinorohingan di hilo’d surga, om sumambayang i’ do poingkaa, 42 ’’Nokowonsoi no iyahai’d dusa om suminaap iyahai diya’ oi TUHAN, om a’ po iyahai diya’ noompunan. 43 Ginusa’ nu iyahai om pinatai nu iyahai; notirung di kototogod nu i kosianan nu. 44 Iyo po di haun dit akapal kopio o kototogod nu gisom dot a’ no olopuson do sambayang dahai. 45 Siniliu nu po iyahai do rinomos dot id pagantangan do toinsanan diti pomogunan. 46 Nindaraat iyahai om hiningi-hingi di pisangod dahai. 47 Noontok iyahai’d kosusaan om karaagan, om id koligagaanan po om kopoddosian o tiyonon dahai. 48 Lumuyung po o romou ku, tu’ noontok i’ do karaagan o tulun ku. 49 Mihad oku nopondo dot aiso’ o kotingkadan, 50 gisom do podulon iyahai’d TUHAN di hilo’d surga. 51 Tumongob tomod oku do kokito di nosiliu dot id tongoondu’ dot id bandar dahai. 52 Ginusa’ oku di pisangod ku do miagal do tombolog, om aiso’ i’ o paantakan dau do rumaatan doho’. 53 Pinataam oku diyolo’ do hiri’d torobong, om dumpaho’ oku nogiddi do watu. 54 Om malit no daa’ddi doho’ o waig, om osorou ku nopo nga’ matai oku no. 55 Nga’ luminohou oku dot id diya’ oi TUHAN, do mantad hiri’d nanad di torobong dot aralom. 56 Om soira’ di pinokianu kopio ku do mokinongou ko do lolohou ku om minokinongou ko iddi. 57 Sinimbar oku i’ diya’ om sinunudan oku diya’ dot a’ minog do moddosi. 58 Ruminikot ko i’, om nongoi oku diya’ polobuso’, oi TUHAN, om napasi oku iddi diya’. 59 - 60 Nokito nu i’ i karaaton do winonsoi dot id doho’, i pomusarahan dot araat di pisangod ku dit araatan doho’. Iyo nopoddi om obiai no i hal ku, oi TUHAN. 61 Norongou nu i’ iyolo’ do minongindaraat doho’, oi TUHAN, oilaan ngai’ nu i’ i pakat diyolo’ dot araat. 62 Monongodou-ngodou nopo iyolo’ do mimboros do pasal doho’ om mogiupakat iyolo’ do pakat dit araat, do momungou doho’. 63 Mantad pod kosuabon om gisom do totuong do maan oku do tiirak-irak. 64 Hukumai no iyolo’ do miontok di nowonsoi diyolo’, oi TUHAN. 65 Papalai no iyolo’, pologoso’ no iyolo’ dot aiso’ o pokukurayan. 66 Gusao’ no iyolo’ om patayo’ ngai’ no iyolo’ do gisom dot atanus iyolo’ do hiti’d pomogunan!’’ kangku.

4

1 Nangatalup no i tamas di songkilou-kilou, om songinromos poo do hilo’d ralan i watu do pinomonsoi di Walai’d Sasambayangan dot Agayo. 2 Miagal po daa do tamas dit agayo o gatang di tangaanakwagu do Sion di gulu po, nga’ baino’ nopoddi om iyoon po iyolo’d kuron di koubasanan. 3 Iri piya toni nga’ posusu i’ di tangaanak dau, nga’ tulun ku nopo om miagal pod tombolog dot unta do hilo’d kowotuan tu’ orongit dot id tangaanak dau. 4 Pologoson nopo diyolo’ dot apatai dot ololousanan om otutuuhanan i tangaanak diyolo’, om mingkianu po daa i tangaanak diyolo’ do takanon, nga’ aiso’ no o manahak diyolo’. 5 Iri piya tulun dit oubas do mangakan di taakanon dit osonong di gulu po, om it osimbayan o koposi-posion, nga’ mogihum poddi do taakanon do hiri’d kinotimungon do rinomos, om sampatai-patai poddi dot ololousanan do hilo’d karalan-ralanan. 6 Awaga-wagat po o nokoontok do hukuman dot id tulun ku ko’ mantad di tulun do hilo’d Sodom, tu’ nokirapan noo om karaag no iyolo’ di longon do Kinorohingan. 7 Iri nopo i piro-piro o boyoon dahai di gulu po om olidang i’ dot iyo poddi gapas dot opurak. Om okoris iyolo’ om osonong tomod o tinan. 8 Nga’ baino’ noddi om a’ no iyolo’ otutunan do songingiliu do hilo’d ralan, tu’ noitaman po o rabas diyolo’, om oitom po ko’ i tangud, om kulit diyolo’ nga’ miagal pod kayu kokoring om santaid-taid poo o kulit diyolo’. 9 Mogo-mogot nogi’ i nangapatai dot id pisangadan, ko’ i minatai dot ololousanan, tu’ alaid dot oinggorit tu’ aiso’ no kopio o takanon. 10 Awagat no kopio i kosusaan do nokoontok do tulun ku, tu’ iri ngai’ piya i tina’ dit obinsianan, nga’ minamalasu’ i’ di tangaanak diyolo’ do numaan kano’. 11 Pinourabus ngai’ nod TUHAN i kototogod dau dot id Sion, i bandar dau, om sinorob dau do gisom do nouu do hiri’d tana’. 12 Aiso’ i’ daa o tiso’d tulun do hiri’d pomogunan om aiso’ o raja’, di monongkuyaan do kosuang o pisangod do wawayaan do Yorusalim. 13 Nga’ nosiliu iddi o miagal diri tu’ nokowonsoi ngai’ id dusa i nabi om it imam. Minamatai iyolo’d tulun dit aiso’ o sala’. 14 Mininghombo do hiri’d karalan-ralanan i piro-piro o boyoon diyolo’, do miagal po di tulun do bolou, nga’ aiso’ no o tiso’ piya’d tulun do katama’ do mongoi kama’ diyolo’, tu’ naramasan po tomod do raha’ o pakayan diyolo’. 15 Boros ka di tongoulun, ’’Poggidu’ kou’d hiti, sosomu’ tomod kou! Kada’ kou kama’ dahai!’’ ka. Om minghombo nopoddi iyolo’ dot id piro-piro o bansa’, om aiso’ i’ o tiso’ di bansa’ dot orohian diyolo’. 16 A’ noddid TUHAN antangan piya i tulun dau, tu’ iyau i’ o pinopotompias diyolo’. Om a’ no pusohon i piro-piro ot imam, om a’ insianan i boyoon dahai. 17 Miontong daa iyahai, gisom dot opodi’ poo o mato dahai do miontong do monguhup dit a’ iddi ruminikot-rikot. Minogondos daa iyahai do ponguhup do mantad id iso’ o bansa’ dit a’ i’ milo’d monguhup. 18 Poingontong kasai’ nopo i pisangod, om a’ no iyahai milo do mimpanau do hiri’d ralan. Nokorikot noddi o kooyion do tumur dahai, nokorikot no i koompokon. 19 Osiau po i momogusa’ dahai ko’ mantad di kondiu do sumondot do mantad hilo’d tawan. Suhuton i’ iyahai diyolo’ do hilo’d konuluhanan om awangan iyahai do hilo’d tana’ do kowotuan. 20 Tinangkap diyolo’ i raja’ do pinili’d TUHAN, i tulun di pinagandasan dahai do mongintirung dahai do mantad id koinsanai’d pisangod. Om i manahak dahai’d koposion. 21 Pingirak nopo, oi bansa’ dot Idom om Us; pokosonongo’ nopo o ginawo do dinondo poo. Tu’ rumikot i’ moti’ o dokoyu’d kosusaan; om iyokoyu nga’ mikorobibi’ pondo do poillabas om ointingayam tomod. 22 Noontok no o Sion do hukuman, dot i dusa di winonsoi dau o kinopomohukuman, nga’ baino’ noddi om a’ noddi iyahai’d TUHAN pologoson tomod, om a’ poongoyon dot id pomogunan do pisangod. Nga’ Idom nopo om hukuman indod TUHAN, om pointalangon dau o dusa dau.

5

1 Soroho’ no, i nosiliu dot id dahai, oi TUHAN. Ontong no dahai, om antangai noti kointingayamo’ dahai. 2 Nangaanu nod tulun do suwai i dapu’ di tungkusan dahai; om bansa’d suwai o poingiyon dot id walai dahai. 3 Nangapatai di pisangod i tapa’ dahai, om nongopuadan poddi o tina’ dahai, om aiso’ o tapa’ dahai. 4 Bolion i’ dahai o waig do tinumon dahai; om i kayu do maan dahai’d siduwon. 5 Iyo po iyahai do nintorusan, do sansagan do kumaraja’ dot awagat, ohuyan po tomod iyahai, nga’ a’ i’ onuan do maso’d mundorong. 6 Om minongoi’ddi iyahai pokianu-anu do takano’ do hilo’d Masir om hilo’d Asur, om a’ i’ iyahai louson. 7 Minomonsoi’d dusa i taki-aki dahai, nga’ a’ noddi iyolo’ hino do baino’, om iyahai’ddi ot oinggorit do gama’ di dusa diyolo’. 8 Tulun nopo di momorinta’ dahai’ nga’ a’ i’ poimogot ko’ i turipon, om aiso’ i’ o milo’d poidu’ dahai do mantad id kuasa’ diyolo’. 9 Gampamatai po o minghombo do hilo’d soliwan do bandar; om mongoi piya daa iyahai pogihum do taakanon nga’ haro i’ o koligagaanan dahai. 10 Sogiton po iyahai tu’ adalaan nod louson, om gisom do miagal pod sagang kalasu’ o tinan dahai. 11 Nongoi kosoho’ i tongoondu’ do hilo’d Sion; om sinansagan i kongosumandakan do patahak do tinan diyolo’ do hilo’d kawalayan do Yohuda. 12 Tinangkap om numaan giiso’ o koinsanai di boyoon dahai; om a’ noddi pusohon i kongomolohingan dahai. 13 Sinansagan i tangaanakwagu dahai do tumutu do gandum, om mikorobibi’ po i tangaanak do kusai dot angawagatan do kayu, om gisom dot ahadan. 14 A’ noddi tumimung do hilo’d wawayaan do bandar i kongomolohingan, om i kongomulakan nga’ a’ noddi popouni do tuunion. 15 Natagak no o kaarapadan dahai; katangaban po o suminowoli di pananari’ dahai. 16 Aiso’ no o noolu’ di kaandasan daa dahai. Nobungou iyahai tu’ minomonsoi i’ iyahai’d dusa. 17 Mihad po tomod o ginawo dahai, om osomok no dot a’ iyahai kokito dot otirung do romou dahai, 18 tu’ oingou no om nopogiiduan o Nuluhon do Sion, om tasu pod gouton o minghombo’d hilo’. 19 Nga’ iya’ nopo, oi TUHAN, om kikuasa’ i’ do gisom do poingompus, om momorinta’ do gisom dot alaid. 20 Nokuro tu’ alaid kopio ko do potongkiad dahai? Olihuan nu nopo tuu iyahai do gisom dot alaid? 21 Pogulio’ no iyahai kawagu dot id diya’, oi TUHAN! Pogulio’ no iyahai kawagu! Tondulio’ no i koiyon-iyono’ dahai do miagal di gulu po. 22 Ko’ iyadaan nu tuu iyahai do gisom dot alaid? Aiso’ no kopio o koompokon do kototogod nu dahai?