ISRA

1

1 Tontok di sontoun nogi’ i Koris, i raja’ do pomogunan do Porsia, do momorinta’ om wonsoyo’ nod TUHAN, i pinoboros dau di pinolombus di Nabi Yoromia. Om tingkaho’ nod TUHAN o ginawo di Koris, i raja’ do pomogunan do Porsia do popoboros do ponuhuan diti do basaon dot id pointongkop di pomorintaan dau. Poingkaa i ponuhuan diri: 2 ’’Poingkaa no o ponuhuan di Koris, i raja’ do Porsia. Nakatahak ngai’ nod TUHAN, i Kinorohingan do surga dot id doho’ o koinsanai do pomorintaan do hiti’d pomogunan. Om sinuhu’ oku dau do popoingkakat do walai dau do hilo’d Yorusalim, i hilo’d watas do Yohuda. 3 Om isai nopo dokoyu o kohompit do tulun dau, om intirungan nod Kinorohingan! Om muli’ kou no kopio do hilo’d Yorusalim, om wonsoyon i’ dokoyu kawagu i Walai’d Sasambayangan do don TUHAN, i Kinorohingan dot Israil, i Kinorohingan di tukuon do hilo’d Yorusalim. 4 Om ondung haro o tongosongulun di tulun dau do hiti’d pinananggayan do pisangod dot apatut do tulungon do muli’, om mositi’ no do tulungon di songkoduwo dau. Mositi’ no dot onuan diyolo’ do pirok om tamas, om kokoriu do hilo’d ralan om piro-piro o tayam-tayam do pagandaran, om onuan do piro-piro o porsombahan do maan di Walai’d Sasambayangan dot Agayo do hilo’d Yorusalim,’’ ka. 5 Om pogopi-opi’ ngai’ noddi i boyoon do pinuruan do sompiiyon do mantad id payat do Yohuda om Binyamin, om i piro-piro ot imam om i tulun do Liwi, om i pointikid-tikid di tulun di notingkau do Kinorohingan o ginawo do gumuli’ do mongoi pomonsoi di Walai’d Sasambayangan dot Agayo do hilo’d Yorusalim. 6 Om oinsanan nopo i songkoduwo diyolo’ do minonulung diyolo’. Om pinapatahak iyolo’ do konunu-nunuan om koburu-buruon do pirok om tamas do winonsoi, om kokoriu do hiri’d tanga’d ralan, om tayam-tayam do pagandaran, om piro-piro o koburu-buruon do suwai, om porsombahan do maan do hiri’d Walai’d Sasambayangan dot Agayo. 7 Om pinoguli’ ngai’ nogi’ di Koris i mangkuk om i sangkir di pakayon do hiri’d Walai’d Sasambayangan dot Agayo do hilo’d Yorusalim; i pinosuang di Nobukadnisar do hiri’d walai di tingolig dau. 8 Om patahako’ ngai’ no di Koris i koburu-buruon diri dot id di Mitridat, i boyoon do popoopi’ do tusin do pomorinta’. Om tuliso’ ngai’ no di Mitridat o ngaran di koburu-buruon diri do tuminanud di pinonuhuan di Sisbasar, i gobunor do Yohuda. 9 - 10 Iti ngai’ no o ngaran di koburu-buruon diri: mangkuk do tamas di pakayon do papatahak do porsombahan, 30; mangkuk do pirok di pakayon do papatahak do porsombahan, 1,000; piro-piro mangkuk do suwai, 29; mangkuk do tamas dit ongokooro’, 30; mangkuk do pirok dit ongokooro’, 410; i piro-piro o koburu-buruon do suwai, 1,000. 11 Oinsanan nopo nga’ limo noribu om apat nahatus o mangkuk do tamas om pirok om i piro-piro koburu-buruon do suwai. Om igitai ngai’ nopo di Sisbasar iri do tontok di minuli’ iyau om koinsanai di tulun do suwai di nangatanggayan, do tuminongkiad do Babil om kuminaa’ddi do hilo’d Yorusalim.

2

64 - 1 Om ogumu’ i’ ot id pogialatan di tulun do natanggayan do pisangod do tuminongkiad do watas do Babil, om guminuli’ddi do hilo’d Yorusalim om hilo’d Yohuda, om sompori-pori nopo iyolo’ do kuminaa do hiri’d bandar diyolo’. Iri nopo sompiiyon diyolo’ di nangatanggayan do pisangod om hilo’ nod Babil o pinomogun-mogunan do mantad po di natangkap om natanggayan iyolo’ di Raja’ Nobukadnisar do hilo’. 2 Boyoon nopo diyolo’ om i Sorubabil, i Yosua, i Nohomia, i Soraya, i Riilaya, i Mordikai, i Bilsan, i Mispar, i Bigwai, i Rohum om i Baana. Iti no o dopitar do ngaran di pinuruan do sompiiyon do bansa’ dot Israil, om kogumuo’ do tulun do mantad id pointikid-tikid do pinuruan do sompiiyon di minuli’ do mantad id pomogunan do pinananggayan do pisangod: 3 - 68 Om soira’ di nokorikot ngai’ i tulun di nangatanggayan do pisangod diri do hiri’d Walai’d Sasambayangan dot Agayo do hilo’d Yorusalim, om haro’ddi o piro-piro o boyoon do pinuruan do sompiiyon do minanahak do porsombahan do tumanud do kagaanan do ginawo diyolo’ do papatahak. Om iri nopo nga’ maan do pomonsoi kawagu di Walai’d Sasambayangan dot Agayo. 69 Om papatahak no iyolo’ do tumanud di milo diyolo’d patahakon. Om kogumuon nopo dot oinsanan di pinatahak diyolo’ om 500 o kilogram do tamas, om 2,800 o kilogram do pirok, om 100 o rasuk dit anaru do pakayon dit imam. 70 Om iyon ngai’ noddi it imam om i tulun do Liwi, om i wookon di tulun diri, do hilo’d Yorusalim om hiri’d kabandaran dit id somok do Yorusalim. Om iri no i modsisinding, om i madtatamong do wawayaan dot agayo di Walai’d Sasambayangan dot Agayo, om piro-piro o tulun di maganu-anu do hiri’d Walai’d Sasambayangan dot Agayo om i tulun dot Israil do suwai om miniyon do hiri’d bandar di pinomogun-mogunan di taki-aki diyolo’ di gulu po. 67 Koinsanai nopo di tulun di mantad hilo’d pinananggayan do pisangod do minuli’ do hilo’d pomogunan diyolo’ om 42,360 o tulun. Om suwai no ko’ iyolo’ om i piro-piro o susuhuon diyolo’ nga’ minuli’ nogi’ do kogumuon nopo om 7,337 o tulun. Om kogumuon no di modsisinding om 200 o tulun. Om nigitan ngai’ diyolo’ i tayam-tayam diyolo’ do poingkaa o kogumuo’: Kuda’ — 736 Bagal — 245 Unta — 435 Kaladai — 6,720 20 Paros — 3,2,172 Sopasa — 372 Ara — 775 Pahat-Muab (sinakagon di Yosua om i Yoab) — 2,812 Ilam — 1,254 Satu — 945 Sakai — 760 Bani — 642 Bobai — 623 Asgad — 1,222 Adonikam — 666 Bigwai — 2,056 Adin — 454 Atir (i roitan dot i Hiskia) — 98 Bosai — 323 Yora — 112 Hasum — 223 Gibar — 95 21 - 35 Om iri nogi’ i tulun di miniyon dot id kabandaran diti o komolohingan di gulu po nga’ guminuli’ i’ do mantad id pomogunan di pinananggayan do pisangod: Baitlahim — 123 Nitopa — 56 Anatot — 128 Asmawit — 42 Kiriat Yiarim, Kopira om Biirot — 743 Rama om Giba — 621 Mikmas — 122 Baitol om Ai — 223 Nibo — 52 Magbis — 156 Ilam di tiso’ — 1,254 Harim — 320 Lod, Hadid om Ono — 725 Yorikou — 345 Sinaa — 3,630 36 - 39 Iti no o dopitar do ngaran di piro-piro pinuruan do sompiiyon dot imam di minuli’ do mantad id pomogunan di pinananggayan do pisangod: Yodaya (sinakagon di Yosua) — 973 Imor — 1,052 Pasur — 1,247 Harim — 1,017 40 - 42 Iri no piro-piro pinuruan do sompiiyon do Liwi di minuli’ do mantad id pomogunan di pinananggayan do pisangod om: Yosua om Kadmiol (sinakagon di Hodawia) — 74 I piro-piro modsisinding do hiri’d Walai’d Sasambayangan dot Agayo (sinakagon di Asap) — 128 I madtatamong di wawayaan di Walai’d Sasambayangan dot Agayo(sinakagon di Salum, i Atir, i Talmon, i Akub, i Hatita om i Sobai) — 139 43 - 54 Iti no o dopitar do ngaran di pinuruan do sompiiyon di piro-piro o maganu-anu do hiri’d Walai’d Sasambayangan dot Agayo, di minuli’ do mantad id pomogunan di pinananggayan do pisangod: Siha, Hasupa, Tabaot, Kiros, Siaha, Padon, Libana, Hagaba, Akub, Hagab, Samlai, Hanan, Gidol, Gahar, Riaya, Risin, Nikoda, Gasam, Usa, Pasia, Bosai, Asna, Mounim, Nopusim, Bakbuk, Hakupa, Harhur, Baslit, Mohida, Harsa, Barkos, Sisora, Tima, Nosia om Hatipa. 55 - 57 Iti ngai’ no pinuruan do sompiiyon di piro-piro o susuhuon di Suliman do minuli’ do mantad id pinananggayan do pisangod. Sotai, Sopirit, Poruda, Yaala, Darkon, Gidol, Sopasa, Hatil, Pokirit-Hasibaim om Ami. 58 Koinsanai nopo do pinuruan do sompiiyon di piro-piro o tulun di maganu-anu do hiri’d Walai’d Sasambayangan dot Agayo om i susuhuon di Suliman di minuli’ do mantad id pinananggayan do pisangod om 392 o tulun. 59 - 60 Iri ngai’ nopo tulun di guminuli’ do mantad hilo’d bandar do Tilmola, Tilharsa, Kerub, Adan om Imor, om 652 o tulun. Iyolo’ nopoddi nga’ mantad id pinuruan do sompiiyon di Dolaya, Tobia om i Nikoda. Nga’ a’ i’ diyolo’ milo do pointalangon kopio do sinakagon iyolo’ do bansa’ dot Israil. 61 - 62 Om haro nogi’ o piro-piro o pinuruan do sompiiyon dot imam dot a’ nokito i tinulisan do pasal di taki-aki diyolo’, iri no i pinuruan do sompiiyon di Habaya, di Hakos, om di Barsilai. (Iri nopo taki-aki di pinuruan do sompiiyon di Barsilai nga’ minangawin do songulun o tondu’ do mantad id sinakagon di pinuruan do sompiiyon di Barsilai, i hilo’d Giliad. Om pakayo’ noddi dau o ngaran do sompiiyon di tiwanon dau.) Om a’ iddi iyolo’ naanu do sumiliu dot imam tu’ a’ i’ diyolo’ milo do pointalangon kopio ondung isai o taki-aki diyolo’. 63 Om noduhan diri iyolo’ di gobunor do watas do Yohuda do mangakan di taakanon di nakatahak dot id Kinorohingan, do daamot po dot aiso’ ot imam di milo do mongilo kopio do mamakai dit Urim om Tumim.

3

1 Tontok di tulan do koturu’, om nongkoundorong noddi i tulun dot Israil do hiri’d bandar diyolo’. Om timung ngai’ noddi iyolo’ do hilo’d Yorusalim di tadau do koiso’ do tulan diri. 2 Om timpuun noddi i Yosua, i tanak di Yihosadak om i piro-piro o tambalut dau, iri no i piro-piro ot imam diri, om i Sorubabil, i tanak di Sialtiol, om mogiwoyo-woyo’ di tobpinai dau do minomonsoi kawagu di pananaraban do porsombahan dot id Kinorohingan dot Israil. Om koponorob indo iyolo’ do porsombahan di sumbolion dot id sakai di pananaraban do porsombahan diri, do tumanud di pinonuhuan di nokotulis dot id suang do Tourat di Musa, i susuhuon do Kinorohingan. 3 Om mulong po dot ooris daa iyolo’ di tulun di poingiyon do hiri’d pomogunan diri, nga’ winonsoi i’ diyolo’ i pananaraban do porsombahan do hiri’d kinoiyonon mantad di gulu po. Om timpuun noddi iyolo’ do papatahak kawagu do porsombahan di sorobon do dongkosuabon om dongsosodopon. 4 Om rinamai nogi’ diyolo’ i Tadau dot Agayo do Kinuhub-Kuhub, do tumanud dit oturan; om monikid tadau iyolo’ do papatahak do porsombahan di sumbolion di natantu’ mantad do patahakon do tontok do tadau’ddi. 5 Om suwai no ko’ iri om oulud diri o kapatahakan diyolo’ do porsombahan di sorobon om i porsombahan di sumbolion do tontok do Tadau dot Agayo do Tulan do Wagu om tontok do pointikid-tikid do haro o pitimungan do suwai do sumambayang dot id TUHAN. Om papatahak nogi’ iyolo’ do porsombahan dot id TUHAN do tumanud do kagaanan do ginawo diyolo’. 6 Om mulong po dot a’ po iyolo’ nokotimpuun do mamaal kawagu di Walai’d Sasambayangan dot Agayo, nga’ tuminimpuun no iyolo’ do monorob do porsombahan di sumbolion dot id TUHAN, di tadau do koiso’ di tulan do koturu’. 7 Om papatahak no i rayat do tusin do pamagadsi’ di tukang watu om i tukang kayu. Om pinopokirim nogi’ iyolo’d takanon, om tinumon om tumau do saitun dot id bandar do Tirus om bandar do Sidon do maan do poolonon do kayu sedar do Libanon di mantad id piro-piro o bandar diri. Om pokoyoon do hilo’d Yopi i kayu’ddi do pawayaon di rahat. Iri ngai’ no o winonsoi di rayat tu’ nakabanar no iyolo’ di Koris, i raja’ do Porsia. 8 Om tontok di tulan do koduwo’d toun do mantad di kinogulian di tulun dot Israil do hilo’d Yorusalim, om timpuun no iyolo’ do momonsoi kawagu di Walai’d Sasambayangan dot Agayo. Om minaal ngai’ nopo iyo Sorubabil, om i Yosua, om i piro-piro o tambalut diyolo’ do suwai dit iso-iso’ o bansa’, om i nogi’ i piro-piro ot imam, om i tulun do Liwi, om koinsanai di tulun di guminuli’ do hilo’d Yorusalim do mantad id pomogunan di pinananggayan do pisangod. Om iri nopo tulun do Liwi di duwo nohopod o toun do tumur om it otuo ko’ iri om siniliu ngai’ nopo do momohuruan di karaja’ do mamaal di Walai’d Sasambayangan dot Agayo. 9 Om siniliu nogi’ do momohuruan di buruon do mamaal di Walai’d Sasambayangan dot Agayo i Yosua, i tulun do Liwi diri, om i tangaanak dau om i tobpinai dau, om i Kadmiol om i tangaanak dau, (i mantad id pinuruan do sompiiyon do Hodawia.) Om minuhup nogi’ diyolo’ i tulun do Liwi, i mantad id pinuruan do sompiiyon di Honadad. 10 Om daamot nopo di piro-piro o tulun di mamaal do popowonsoi di poimpahan di Walai’d Sasambayangan dot Agayo, om iri nopo i piro-piro ot imam dit ongkirasuk dot anganaru om it ongkiinigit do torumpit, om minongoi ingkakat do hiri’d kinoiyonon di natantu’ mantad. Om iri tulun do Liwi, i mantad id pinuruan do sompiiyon di Asap nga’ minongoi nogi’ ingkakat do hiri. Om ongkiinigit iyolo’ do tagung dit ongokooro’. Om pamarayou no iyolo’d TUHAN do tumanud dit oturan di natantu’ mantad, dit i Daud po o raja’. 11 Om podsinding no i rayat do sinding do pamarayou’d TUHAN, om piguli-guli’ diyolo’ do modsinding i gulion di sinding diri, do poingkaa, ’’TUHAN nopo om osonong kopio! Om mompus-ompus o kosianan dau dot id Israil,’’ ka. Om oinsanan nopo i tulun do tuminanud do mimpangkis om mamarayou’d TUHAN tu’ nokowonsoi no i poimpahan di Walai’d Sasambayangan dot Agayo. 12 Nga’ ogumu’ o tulun do minlompud do mihad dot id pogialatan di piro-piro ot imam, om i tulun do Liwi, om i piro-piro o boyoon do pinuruan do sompiiyon di komolohingan no, di nokokito di Walai’d Sasambayangan dot Agayo di gulu po, do tontok di miontong iyolo’ do powonsoi di poimpahan di Walai’d Sasambayangan dot Agayo’ddi. Nga’ iri nopo tulun do suwai di hiri, om sampangkis-pangkis poo dot atataadan, 13 om a’ noddi oilaan ondung hinonggo i mihad om hinonggo i mimpangkis dot atataadan tu’ opuhod tomod o giniakan diyolo’, gisom do korongou ngai’ i hiri’d sodu’.

4

1 Om korongou no di piro-piro o pisangod do tulun do Yohuda om Binyamin do waalon kawagu di tulun di nokoguli’ do mantad id pomogunan di pinananggayan do pisangod i Walai’d TUHAN, i Kinorohingan dot Israil. 2 Om ongoi noddi iyolo’ solowot di Sorubabil om i piro-piro o boyoon di sinompuruan do sompiiyon om boro-boros nod, ’’Muhup daa iyahai dokoyu do maal dilo Walai’d sasambayangan. Tu’ iyahai nga’ miagal i’ dokoyu tu’ tumuku i’ dot id Kinorohingan dokoyu, om papatahak kasai’ iyahai do porsombahan di sumbolion dot id dau do mantad poddi pinakaa iyahai di Isarhadon, i raja’ dot Asur diri do hiti,’’ ka diyolo’. 3 Nga’ boros ka di Sorubabil, om i Yosua, om i piro-piro o boyoon do sinompuruan do sompiiyon do tulun dot Israil dot id diyolo’, ’’A’ i’ iyahai mokiuhup dokoyu do mamaal diti Walai’d TUHAN, i Kinorohingan dahai. Iyahai noo o mamaal diti do miagal di pinonuhuan di Koris, i raja’ do pomogunan do Porsia dot id dahai,’’ ka. 4 Om timpuun noddi do popoluhoi do ginawo di tulun do Yohudi i tulun di laid no do poingiyon do hiri’d pomogunan diri, om monompurolosi iyolo’ diyolo’, om otingkadan i’ daa’ndo i waalon diri. 5 Om sinisipan nogi’ diyolo’ i piro-piro o pagawai do pomorinta’ do pomogunan do Porsia do poningkod di wonsoyon di tulun do Yohudi, do solinaid di Raja’ Koris do momorinta’ om gisom i’ dit i Raja’ Darius o raja’ do pomogunan do Porsia. 6 Tontok di koimpuunon do pomorintaan di Raja’ Ahaswiros, om ponulis nod surat do monondos diyolo’ dot araat i piro-piro o pisangod di tulun do poingiyon do hilo’d Yorusalim om Yohuda. 7 Om tontok nogi’ di pomorintaan di Raja’ Artasasta, i Raja’ dot Agayo do hilo’d Porsia nga’ haro i’ o nosiliu do miagal diri. Om ponulis nod surat i Bislam, om i Mitridat, om i Tabiil om i piro-piro o tambalut diyolo’d suwai do kumaa dot id di Raja’ Artasasta. Om iri nopo surat diri nga’ tinulis dot id suang do boros dot Aram om posolinon diri dot id boros dit osuhutan do tontok di basaon. 8 - 9 Om nakaramit po i Artasasta do surat do pasal do Yorusalim. Iri nopo surat nga’ pinokirim di Rohum i gobunor diri om i Simsai i gomponulis do watas om i piro-piro o tambalut diyolo’, om i piro-piro o gompomutus om koinsanai di pagawai do suwai di mantad hilo’d Irik, om Babil, om Susan, i hilo’d pomogunan dot Ilam, 10 om i piro-piro o bansa’d suwai di pinoundaliu di Asnapar, it abantug diri. Iyolo’ nopo nga’ sinuhu’ dau do momogun-mogun do hilo’d bandar do Samaria om id piro-piro o bandar do suwai dit id watas dot Iprat di ponong id Kotonobon. 11 Iti no o suang di surat diri: ’’Kumaa id Raja’ Artasasta. Mantad id piro-piro susuhuon nu di poingiyon do hiti’d watas dot Iprat Kotonobon. Tumabi’ iyahai diya’. 12 Orohian iyahai do popoilo do Tuan Raja’ dot iri nopo i tulun do Yohudi di kuminaa’d hiti, do mantad id watas do suwai di porintaon nu, om poundorong do hiti’d Yorusalim om wonsoyon no kawagu diyolo’ i bandar dot araat om obinsaap. Nokotimpuun no iyolo’ do momonsoi kawagu di tolig om a’ no diyolo’ alaid dot opongo. 13 Oi Tuan Raja’, ondung owonsoi kawagu i bandar diri, om opongo do momonsoi i tolig di bandar, om tumingkod nondo i tulun do hiri do mambayar do sukai, om okuri’ nondo it aanu do pomorintaan do Tuan Raja’. 14 Om a’ i’ apatut do piantangan tomod nopo dahai o Raja’ dot orugi’, tu’ osonong i’ kopio o winonsoi nu dot id dahai. Om iri no o kapabarasan dahai do 15 sorisidon kopio do mogontong i nokotulis dot id suang do buuk di monusui do pasal do taki-aki do Tuan Raja’. Om oilaan indo do Tuan Raja’ do mantad id buuk do pinotulisan diri do bandar nopo do Yorusalim nga’ obinsaap do mantad di gulu po, om mamagangau di piro-piro o raja’ om i pomorinta’ di watas do hilo’. Om osusa’ mantad no do momorinta’ o tulun do hilo’. Om iri noddi o kinapamaraagan do bandar diri. 16 Om oilaan no dahai, oi Raja’, dot ondung owonsoi kawagu i bandar diri om opongo i tolig di bandar om a’ ko no koporinta’ di watas dot Iprat di ponong id Kotonobon,’’ ka. 17 Om pokirimo’ no di raja’ ot isimbar do poingkaa, ’’Kumaa id di Rohum, i gobunor do watas, om id di Simsai, i gomponulis do watas, om kumaa id piro-piro o tambalut diyolo’d suwai, i poingiyon do hilo’d Samaria, om it id kabandaran do suwai om id watas dot Iprat di ponong id Kotonobon. Tumabi’ ngai’ oku dokoyu! 18 Iri nopo surat do pinokirim dokoyu dot id doho’ om nasalin no om nabasa’ dot id doho’. 19 Om nokoponuhu’ oku no do monorisid kopio, om noilaan noddi dot iri nopo bandar do Yorusalim nga’ obinsaap mantad no do piro-piro o raja’ do mantad di gulu po, om iri tulun do songingiyon do hilo’ nga’ kogumuan no do sumasaap om moninimpuun do kagangahan. 20 Nokoumbal i’ di gulu po do haro o piro-piro o raja’ dit ongokoris do nokopomorinta’ do hilo’, om nokopomorinta’ do koinsanai di watas dot Iprat do ponong id Kotonobon. Om minonimung iyolo’ do sukai om i titimungon do dong pomorinta’ do mantad id rayat. 21 Om iyo nopoddi om moro-boros oku no do mogodu ngai’ di tulun do momonsoi kawagu di bandar do gisom do haro kawagu o boros ku. 22 Om wonsoyo’ no kopio dokoyu’d oruhai iti ponuhuan ku’dti, om kada’ dokoyu popioling-olingo’, om a’ i’ agayo o korugian ku!’’ ka. 23 Om kabasa’ poddi i surat do mantad id di Raja’ Artasasta dot id di Rohum, om id di Simsai, om id piro-piro o tambalut diyolo’ do suwai, om arau-arau ngai’ no iyolo’ do minongoi’d hilo’d Yorusalim. Om sansagai tomod no diyolo’ i tulun do Yohudi do tumingkod do momonsoi kawagu di bandar. 24 Om kotingkadai no do mamaal i Walai’d Sasambayangan dot Agayo, om a’ no nosoupan kawagu do gisom di koduwo do toun do pomorintaan di Darius, i raja’ do Porsia.

5

1 Tontok nopo do maso’ddi nga’ tuminimpuun do mimboros dot id suang do ngaran do Kinorohingan dot Israil o duwo o nabi do kumaa id tulun do Yohudi di poingiyon do hilo’d Yohuda om hilo’d Yorusalim. Iyolo’ nopo nga’ i Hagai om i Sakaria, i tanak di Ido. 2 Om korongou poddi iyolo’ do boros di duwo o nabi diri, om timpuun no i Sorubabil i tanak di Sialtiol, om i Yosua i tanak di Yosadak, do mamaal kawagu di Walai’d Sasambayangan dot Agayo di hilo’d Yorusalim. Om nuhupan nogi’ iyolo’ di duwo o nabi diri. 3 Nga’ olomus nopo do ruminikot i Tatnai, i gobunor do watas dot Iprat di ponong id Kotonobon do miwoyo’ di Sitar Bosnai om i piro-piro o tambalut diyolo’ do hilo’d Yorusalim do minongoi solowot di tulun do Yohudi. Om ponguhot no iyolo’, ’’Isai o minonuhu’ dokoyu do mamaal om monukup do koburu-buruon diti Walai’d Sasambayangan diti?’’ ka. 4 Om boros ka kawagu diyolo’, ’’Isai ngai’ o ngaran di tulun di muhup do mamaal diti Walai’d Sasambayangan dot Agayo diti?’’ ka. 5 Nga’ piantangan id Kinorohingan om intirungan dau o koinsanai di boyoon do Yohudi gisom dot a’ iddi i piro-piro o pagawai do Porsia minomonsoi do nunu-nunu dot a’ po iyolo’ koponulis do surat dot id di Darius, om a’ po kaanu dot isimbar dau. 6 Iti no o surat di pinokirim diyolo’ dot id di Raja’ Darius: 7 ’’Kumaa dot id di Raja’ Darius. Maha’ daa om osimbayan o Raja’ do momorinta’! 8 Popoilo iyahai do Tuan Raja’ do minongoi iyahai do hilo’d watas do Yohuda om nokito dahai do maan no kawagu waalo’ i Walai’d TUHAN, i Kinorohingan dit Agayo, do watu dit angagayo o pomonsoi om linopisan do kayu i limput. Om sonongon tomod diyolo’ o pomomonsoi’ddi om a’ i’ diyolo’ opitingkad-tingkadan do momonsoi. 9 Om uhoto’ ngai’ no dahai i boyoon do bansa’ddi ondung isai o minonuhu’ diyolo’ do mamaal kawagu di Walai’d Sasambayangan diri, om monukup di koburu-buruon do hiri. 10 Om pinokianu ngai’ nogi’ dahai o ngaran diyolo’ om osunudan i’ dahai o Tuan Raja’ ondung isai ngai’ o boyoon do mamaal diri. 11 Om boros ka diyolo’d suminimbar, Iyahai nopo om susuhuon do Kinorohingan do tawan om pomogunan om koinsanai do nunu nopo. Om waalon kawagu dahai iti Walai’d Sasambayangan dot Agayo, i pinoingkakat om sinukup do koburu-buruon dot iso’ o raja’ dot Israil dit abantug kopio di piro-piro nohopod o toun do nakatalib. 12 Nga’ pinopotogod iddi do Kinorohingan do surga, i taki-aki dahai, om pologoso’ noddi dau iyolo’ do naala’ di Raja’ Nobukadnisar, i raja’ do pomogunan do Babil, i sinakagon do Kasdim. Om raago’ no di raja’ iti Walai’d Sasambayangan dot Agayo om tanggayai no i bansa’ dahai do hilo’d pomogunan do Babil. 13 Om kosiliu noddi i Koris do raja’ do Babil om tontok di koiso’ nogid toun do momorinta’ iyau, om pomoros no iyau do monuhu’d mamaal kawagu diti Walai’d Sasambayangan dot Agayo. 14 Om i koburu-buruon do mantad id Walai’d Sasambayangan dot Agayo, i tamas om pirok do winonsoi, i nanu di Raja’ Nobukadnisar do mantad hiti’d Yorusalim om i pinosuang dau do hiri’d walai’d tingolig do hilo’d Babil, nga’ pinoguli’ i’ di Raja’ Koris. Om patahako’ no di Raja’ Koris i koburu-buruon diri dot id di Sisbasar, i siniliu dau do gobunor do Yohuda. 15 Om suhuo’ no iyau di raja’ do mongigit ngai’ di koburu-buruon diri om popoguli’ do hiri’d Walai’d Sasambayangan dot Agayo di hilo’d Yorusalim, om mamaal kawagu di Walai’d Sasambayangan dot Agayo’ddi. 16 Om ongoi noddi i Sisbasar do hilo’d Yorusalim om powonsoyo’ no dau i poimpahan di Walai’d Sasambayangan dot Agayo. Om mantad poddi om gisom do baino’ om wonsoi-wonsoyon nori, nga’ a’ poddi ma nopongo,’ ka diyolo’. 17 Om iyo nopoddi om ondung kotumboyo’ o Tuan Raja’ om osonong do sorisidon kopio do mogontong o hiri’d potutulisan do pasal do pomorinta’ do hilo’d Babil, ondung otopot ko’ amu’ do nokoponuhu’ i Raja’ Koris do mamaal kawagu di Walai’d Sasambayangan di hiti’d Yorusalim. Om poiloon nondo iyahai ondung poingkuro ot osorou do Tuan Raja’ do pasal do hal diti,’’ ka.

6

1 Om ponuhu’ noddi i Raja’ Darius do mogihum om monorisid kopio di hiri’d potutulisan do pasal do pomorinta’ di poingopi’ do hilo’d Babil. 2 Nga’ hilo’d bandar dot Amita, i hilo’d watas do Midia, om okon i’ ko’ hilo’d Babil, o kinokitanan dot iso’ o surat di linopi do pinotulisan do poingkaa: 3 ’’Tontok di koiso’ nogi’ do toun di Raja’ Koris do momorinta’, om ponuhu’ no i Raja’ do mamaal kawagu di Walai’d Sasambayangan dot Agayo di hilo’d Yorusalim, i tiyonon do tulun do papatahak do porsombahan om tiyonon do monorob do porsombahan di sumbolion. Kasawato’ nopo di Walai’ddi om duwo nohopod om turu’ o mito om kalaabo’ nga’ duwo i’ nohopod om turu’ o mito. 4 Iri nopo pomolimput om lopisan do kayu o pointikid-tikid do tolu o lapis do watu. Om koinsanai dit apakai do pomonsoi nga’ bayaran ngai’ i’ do mantad id kousinan do dong pomorinta’. 5 Om iri koburu-buruon do hiri’d Walai’d Sasambayangan dot Agayo, do hilo’d Yorusalim, i tamas om pirok do winonsoi, i tinanggayan di Raja’ Nobukadnisar do hiti’d Babil, nga’ potondulion kopio do hiri’d pinoiyanan mantad,’’ ka. 6 Om pokirimo’ no di Darius ot isimbar do poingkaa, ’’Kumaa dot id di Tatnai, i gobunor do watas dot Iprat di ponong id Kotonobon, om id di Sitar Bosnai, om id piro-piro o pagawai do watas dot Iprat di ponong id Kotonobon. Kada’ kou pamagangau di tulun do Yohudi diri, 7 om kada’ kou pomohimpogong do mamaal di Walai’d Sasambayangan dot Agayo diyolo’. Pologoson nopo i gobunor do Yohuda om i piro-piro o boyoon do tulun do Yohudi do mamaal di Walai’d Sasambayangan diri do hiri’d winaalan mantad di gulu po. 8 Om suhuon ku iyokoyu do muhup diyolo’ do mamaal diri. Om koinsanai dit apakai diyolo’ do pomonsoi’ddi nga’ mositi’ no do bayaran dot oruhai do mantad id kousinan dit aanu do mantad id sukai dit otimung do hino’d watas dot Iprat di ponong id Kotonobon, om a’ no opiundarang-darangan i waalon. 9 Om suwai no ko’ iri, om kada’ no dokoyu kolihuwai do papatahak do nunu nopo i pokionuon di piro-piro ot imam do hilo’d Yorusalim. Sapi’ tuu do tontoluhan dit okoro’ po ko’ dumba’ ko’ tanak do dumba’ do maan do porsombahan di sumbolion dot id Kinorohingan do surga, om gandum om silaon om waig dot anggur om tumau do saitun. 10 Wonsoyon ngai’ no o miagal diri, om kapatahak i’ iyolo’ do porsombahan di sumbolion di korohian do Kinorohingan do surga, om opokionuan oku indo diyolo’ do barakat, om i tangaanak ku’d tongokusai nga’ opokionuan nogindo do barakat. 11 Om momoros oku nogi’ dot ondung haro o tulun dot a’ mumboyo’ diti boros ku om ngoyon nopo iduwo’ o tiso’ di torigi do walai dau om lohisan no o somputul om posuhakon nopo do tinan di tulun diri do gisom do kolopuson. Om silihon nopo do pataaman do rinomos i walai dau. 12 Om Kinorohingan no, i minomili’ do Yorusalim do tiyonon do tulun do sumambayang dot id dau, o mamatai dot isai nopo o raja’ ko’ bansa’ di kasaap do tumolibamban diti ponuhuan om i mumbal daa do mamaraag di Walai’d TUHAN di hilo’d Yorusalim. Iyoho’ no, i Darius, o monuhu’ diti. Om mositi’ no dot umboyoon ngai’ iti!’’ ka. 13 Om wonsoyo’ ngai’ nopo di Tatnai, i gobunor do watas dot Iprat di ponong id Kotonobon, om i Sitar Bosnai om i piro-piro o tambalut diyolo’ i pinonuhuan di Raja’ Darius diri. 14 Om potilombuso’ nopo di piro-piro o boyoon do tulun do Yohudi do mamaal i Walai’d Sasambayangan dot Agayo, om a’ no opiundarang-darangan. Om noodsuur nogi’ iyolo’ di boros di Nabi Hagai om i Nabi Sakaria. Om kopongo no diyolo’ do mamaal i waalon do tumanud di pinonuhuan do Kinorohingan dot Israil, om i pinonuhuan di Koris, om i Darius, om i Artasasta, i piro-piro o raja’ do pomogunan do Porsia. 15 Om kopongo noddi kopio diyolo’ i Walai’d Sasambayangan dot Agayo’ddi di tadau’d kotolu do tulan dot Adar, di koonom do toun do pomorintaan di Raja’ Darius. 16 Om sambayangai noddi di tulun dot Israil, om i piro-piro ot imam, om i tulun do Liwi, om koinsanai di tulun di nokoguli’ do mantad id pomogunan di pinananggayan do pisangod, i Walai’d Sasambayangan dot Agayo do mikuwo’d ongooropod tomod o ginawo diyolo’. 17 Om tontok no do kinapanambayangan diri do pinapatahak iyolo’ do porsombahan do hatus o tinan do sapi’ di tontoluhan, om duwo nahatus o tinan do dumba’ di tontoluhan, om apat nahatus o tinan do tanak do dumba’. Om hopod om duwo o kambing do maan do porsombahan do pangampun do dusa do toinsanan di tulun dot Israil, do soronginanan o pointikid-tikid di payat dot Israil. 18 Om sinompipi’ nogi’ diyolo’ o sinompuruan di piro-piro ot imam om i tulun do Liwi do maganu-anu do hiri’d Walai’d Sasambayangan dot Agayo do tumanud dit oturan di nokotulis do hiri’d Buuk di Musa. 19 Om ramayo’ ngai’ no di tulun di nokoguli’ do mantad id pomogunan do pinananggayan do pisangod, o Tadau dot Agayo do Paska do tontok di tadau’d kohopod om apat di tulan do koiso’, di toun kawagu. 20 Om oinsanan nopo it imam om i tulun do Liwi do minomolidang do tinan diyolo’, om ongolidang noddi iyolo’. Om sumbolio’ noddi di tulun do Liwi i piro-piro o tayam-tayam do maan do porsombahan di sumbolion do tontok do Paska do maan do koinsanai di tulun do guminuli’ do mantad id pomogunan di pinananggayan do pisangod, om maan ngai’ dit imam, om maan do diyolo’. 21 Iri nopo porsombahan di sumbolion diri nga’ nakan do toinsanan di tulun dot Israil di nokoguli’ do mantad id pomogunan do pinananggayan do pisangod, om koinsanai di tulun do poingiyon dot id pomogunan diri, i tuminongkiad do mantad id kowoyo-woyoon do momonsoi’d dusa om rumikot nondo do mongoi sambayang dot id TUHAN, i Kinorohingan do tulun dot Israil. 22 Om rinamai po diyolo’ i Tadau’d Agayo do Roti dit A’ Kipangambang do solinaid do turu’ o tadau, do mikuwo’d ongotood kopio iyolo’. Om ongotood tomod iyolo’ tu’ pinolisiu id TUHAN i raja’ dot Asur dot id diyolo’ om minuhup iyau diyolo’ do minamaal di Walai’d TUHAN i Kinorohingan do tulun dot Israil.

7

1 Piro-piro noddi o toun do mantad diri, do tontok dit i Artasasta o raja’ do pomogunan do Porsia, om haro o songulun o kusai do roitan dot i Isra, i mantad id sinakagon di Harun, i Boyoon dot Agayo dot Imam. Om poingkaa o sinolusukan di Isra do mimpuun dot id dau om gumuli’ dot id di Harun, i Boyoon dot Agayo dot Imam diri: i Isra nopo nga’ tanak di Asaria, om i Asaria no om tanak di Hilkia, om i Hilkia no om 2 tanak di Salum, om i Salum no om tanak di Sadok, om i Sadok no om tanak di Ahitub, 3 om i Ahitub no om tanak di Amaria, om i Amaria no om tanak di Asaria, om i Asaria no om tanak di Morayot, 4 om i Morayot no om tanak di Soraya, om i Soraya no om tanak di Usi, om i Usi no om tanak di Buki, 5 om i Buki no om tanak di Abisua, om i Abisua no om tanak di Pinihas, om i Pinihas no om tanak di Iliasar, om i Iliasar no om tanak di Harun, i Boyoon dot Agayo dot Imam. 6 - 7 I Isra nopo nga’ tulun dit oilo kopio, om it ogumu’ ot osuhutan di Tourat, i pinatahak do TUHAN, i Kinorohingan dot Israil dot id di Musa. Om patahako’ ngai’ nopo di raja’ o koinsanai di pinokianu di Isra tu’ binarakatan id TUHAN i Isra. Tontok di koturu’ nod toun do pomorintaan di Raja’ Artasasta om pamanau no i Isra do mantad hilo’d Babil do kuminaa do hilo’d Yorusalim do miwoyo’ do piro-piro o tulun dot Israil: i piro-piro ot imam, i tulun do Liwi, i modsisinding, i madtatamong do wawayaan di Walai’d Sasambayangan dot Agayo, om i piro-piro o tulun di maganu-anu mantad. 8 - 9 Om pamanau no iyolo’ do mantad hilo’d Babil di tadau do koiso’ do tulan di koiso’, om nuhupan i’ iyolo’d Kinorohingan gisom do nokorikot iyolo’ do hilo’d Yorusalim di tadau’d koiso’ do tulan do kolimo. 10 Om naayi-ayi’ no kopio di Isra o ginawo dau do minsingilo di Tourat do TUHAN do mikuwo’d tonudon dau, om potuduk iyau do koinsanai di ponudukan om oturan diri dot id tulun dot Israil. 11 Iti no o surat do tinahak di Raja’ Artasasta dot id di Isra, it Imam om it oilo kopio do koinsanai dit Tourat. 12 ’’ Mantad id di Raja’ Artasasta, om kumaa dot id di Isra, it Imam om it oilo kopio do Tourat do Kinorohingan do surga. 13 Poboroson ku do potumboyo’ oku i’ dot isai nopo o tulun dot Israil, dit orohian do gumuli’ om koinsanai dit imam, om i tulun do Liwi, do pointongkop diti pomogunan do porintaon ku do moyo’ diya’ do gumuli’ do hilo’d Yorusalim. 14 Iyoho’ no, om i turu’ o gomponosihat ku o monuhu’ diya’ do mongoi pogontong kopio ondung poingkuro-kuro no o hilo’d Yorusalim om hilo’d Yohuda. Antangan no kopio ondung natanud i Tourat do Kinorohingan di pinaharapan diya’. 15 Om igitan nogi’ iti tamas om pirok, i maan dahai di piro-piro ponosihat ku do porsombahan dot id Kinorohingan dot Israil, i Kinorohingan di poundorong do hilo’d Yorusalim. 16 Om igitan nogi’ o koinsanai di pirok om tamas di notimung nu do mantad id pointongkop do watas do Babil om koinsanai di pinatahak di tulun dot Israil om i piro-piro ot imam dot id Walai’d TUHAN, i Kinorohingan diyolo’ di hilo’d Yorusalim. 17 Om sonong-sonongon no o pamamakai di tusin do pomoli do sapi’ do tontoluhan, om kambing do tontoluhan, om tanak do dumba’, om gandum om waig dot anggur. Om patahakon ngai’ nori dot id sakai di pananaraban do porsombahan di hiri’d Walai’d Sasambayangan dot Agayo do hilo’d Yorusalim. 18 Om iri no it oolu’ di pirok om tamas, om pakayon nopo dokoyu do tumanud do korohian nu om korohian ngai’ di tambalut nu do miontok do korohian do Kinorohingan nu. 19 Patahakon no dot id Kinorohingan o koinsanai di koburu-buruon di nakatahak dot id diya’ do maan do pakayon do tontok do sumambayang do hiri’d Walai’d Sasambayangan dot Agayo. 20 Om nunu nopo o koburu-buruon do suwai dit apatut do haro do hiri’d Walai’d Sasambayangan dot Agayo, di bolion, om bayaran nopo do mantad id kousinan di dong pomorinta’. 21 Om nokoponuhu’ oku no, iyoho’, i Raja’ Artasasta, do koinsanai di poopi’ di tusin di dong pomorinta’ dit id watas dot Iprat di ponong id Kotonobon dot olomus do papatahak do nunu nopo i pokionuon di Isra it Imam, it oilo kopio do Tourat do Kinorohingan do surga, 22 do gisom do 3,400 o kilogram do pirok, om 10,000 o kilogram do gandum, om 2,000 o lito do waig dot anggur, om 2,000 o lito do tumau do saitun om songkuro nopo o kogumuo’ do silaon di pokionuon. 23 Om posodiawon no kopio o koinsanai di pokionuon do Kinorohingan do surga do maan di Walai’d Sasambayangan dot Agayo, om a’ i’ iyau otogod doho’ om a’ otogod di raja’ di sumusuhut doho’ do momorinta’. 24 Om a’ ngai’ koino-ino do pokionuan do sukai it imam, om i tulun do Liwi, om i modsisinding, om i madtatamong do wawayaan om i tulun di maganu-anu, om isai nopo i kapaganu-anu do hiri’d Walai’d Sasambayangan dot Agayo. 25 Om iya’ no, oi Isra, o momili’ do piro-piro o boyoon om gompomutus do momorinta’ do koinsanai di tulun do poingiyon dot id watas dot Iprat di ponong id Kotonobon, dot i tulun di tumanud di Tourat do Kinorohingan nu, do mikuwo di toilaan do nakatahak do Kinorohingan dot id diya’. Om potudukon no i Tourat diri dot id isai nopo o tulun dit a’ po nokoilo’ddi. 26 Om pointikid-tikid do tulun dit a’ mumboyo’ dit Oturan do Kinorohingan nu, ko’ it oturan do pomorinta’, om lomusan no do momohukum do kapatayon, ko’ uyungon ko’ ahawan do dapu’ ko’ giilon,’’ ka. 27 Om boros kaddi di Isra, ’’Royohon no o TUHAN, i Kinorohingan di tinuku’ di taki-aki toko’! Tu’ tiningkau dau o ginawo di raja’ gisom do minomusou kopio iyau di Walai’d TUHAN di hilo’d Yorusalim. 28 Om nasanangan iddi doho’ i raja’, om i piro-piro o gomponosihat dau om koinsanai di pagawai di raja’ dot ongkipangkat tu’ nuhupan oku id TUHAN. Om pinokoris oku’d TUHAN, i Kinorohingan ku, gisom do nakaangat oku iddi dot ogumu’ o boyoon do pinuruan do tulun dot Israil do gumuli’ do hilo’d Yorusalim,’’ ka dau.

8

1 Iti no dopitar do ngaran di piro-piro boyoon do pinuruan do sompiiyon di natanggayan do pisangod do hilo’d Babil, i guminuli’ do hilo’d Yorusalim do minoyo’ doho’ do tontok dit i Raja’ Artasasta o momorinta’: 2 - 14 i Girsom, i mantad id pinuruan do sompiiyon di Pinihas, i Daniol, i mantad id pinuruan do sompiiyon di Itamar, i Hatus, i tanak di Sokania, i mantad id pinuruan do sompiiyon di Daud, i Sakaria, i mantad id pinuruan do sompiiyon di Paros, do miwoyo’ do hatus om limo nohopod o tongokusai do mantad id pinuruan do sompiiyon dau (haro i’ o nongkotulis do hiri’d potutulisan do pasal di sinolusukan diyolo’) i Ilyuinai, i tanak di Siraya, i mantad id pinuruan do sompiiyon di Pahat Muab, om miwoyo’ do duwo nahatus o tongokusai, i Sokania i tanak di Yahasiol, i mantad id pinuruan do sompiiyon di Satu, do miwoyo’ do tolu nahatus o tongokusai, i Ibid i tanak di Yonatan, i mantad id pinuruan do sompiiyon di Adin, do miwoyo’ do limo nohopod o tongokusai, i Yosaya i tanak di Atalia, i mantad id pinuruan do sompiiyon di Ilam, do miwoyo’ do turu’ nohopod o tongokusai, i Sobaya i tanak di Mikail, i mantad id pinuruan do sompiiyon di Sopasa, do miwoyo’ do walu’ nohopod o tongokusai, i Obaya i tanak di Yohiol, i mantad id pinuruan do sompiiyon di Yoab, do miwoyo’ do duwo nahatus om hopod om walu’ o tongokusai, i Silomit i tanak di Yosipia, i mantad id pinuruan do sompiiyon di Bani, do miwoyo’ do hatus om onom nohopod o tongokusai i Sakaria i tanak di Bobai, i mantad id pinuruan do sompiiyon di Bobai, do miwoyo’ do duwo nohopod om walu’ o tongokusai i Yohanan i tanak di Hakatan, i mantad id pinuruan do sompiiyon di Asgad, do miwoyo’ do hatus om hopod o tongokusai i Ilipilit, i Yohiol om i Somaya, i mantad id pinuruan do sompiiyon di Adonikam, do miwoyo’ dot onom nohopod o tongokusai (iyolo’ nopo om nokotohuri do nokorikot) i Utai om i Sabud, i mantad id pinuruan do sompiiyon di Bigwai, do miwoyo’ do turu’ nohopod o tongokusai. 15 Om timungo’ ngai’ ku no i tongoulun diri do hilo’d tisan di bawang di lumuyung do hilo’d bandar dot Ahawa. Om hilo’ no iyahai do minomukiim do solinaid do tolu o tadau. Nga’ soira’ di pininguhot ku iyolo’ om koilaai ku no do haro i’ o piro-piro ot imam dot id pogialatan diyolo’, nga’ aiso’ i’ o tulun do Liwi. 16 Om lohowo’ ku noddi o siam di boyoon: i Iliosor, i Ariol, i Somaya, i Ilnatan, i Yarib, i Ilnatan, i Natan, i Sakaria, i Mosulam, om duwo o tulun do monunuduk, i Yoyarib om i Ilnatan. 17 Om suhuo’ ku noddi iyolo’ do mongoi solowot di Ido, i boyoon do tulun do hilo’d Kasipia. Om sinuhu’ ku iyolo’ do momisunud di Ido om i piro-piro o tambalut dau, do porikot dot id dahai do piro-piro o tulun di maganu-anu do hiri’d Walai’d Sasambayangan dot Agayo. 18 Om porikoto’ no diyolo’ dot id dahai i Sorobia, i tulun do Liwi dit oilo kopio, i mantad id pinuruan do sompiiyon di Mali, tu’ opuhawang i’ o Kinorohingan dot id dahai. Om minoyo’ nogi’ di Sorobia i tangaanak dau om i piro-piro o tobpinai dau do hopod om walu’ o tulun do toinsanan. 19 Om i Hasabia om i Yosaya, i mantad id pinuruan do sompiiyon di Morari, do miwoyo’ do 20 di koobpinayan diyolo’ nga’ pinorikot nogi’ diyolo’ dot id dahai. 20 Om suwai no ko’ iri, om 220 o tulun do maganu-anu do hiri’d Walai’d Sasambayangan dot Agayo do nokoruhang om nokotulis o ngaran. Iri nopo taki-aki diyolo’ di gulu po nga’ nopili’ di Raja’ Daud om i piro-piro o pagawai dau do monguhup di tulun do Liwi. 21 Om pangangat oku noddi do toinsanan di tulun do puasa do hiri’d Bawang dot Ahawa, om mikuwo’d minsiriba’ dot id Kinorohingan dahai. Om suminambayang iyahai do mokiwoyo’d Kinorohingan dot id tindalanon, om mokiintirung iyahai dau om pokiintirungan dahai i tangaanak dahai om i dahai’d songonuon. 22 Tu’ ointingayaman oku do mokianu di raja’ do soudor dit ongkikuda’ do mongintirung dahai do mantad id pisangod do hiri’d tanga’d ralan, tu’ nokoboros ku no dot id raja’ o poingkaa, ’’Intirungan i’ do Kinorohingan dahai o koinsanai’d tulun di mogondos dau, nga’ pointikid-tikid di tulun dot a’ otorodok dot id dau om karaatan no dau om hukuman po dau,’’ kangku. 23 Om puasa diri iyahai om sambayang no iyahai dot id Kinorohingan do mokigompi’ dau, om sinimbar i’ dau i sambayang dahai. 24 Om pomili’ oku nod hopod om duwo o boyoon dot imam dot id pogialatan di piro-piro o boyoon dot imam. Iyolo’ nopo om i Sorobia, om i Hasabia om hopod o tulun do suwai. 25 Om timbango’ ku noddi diyolo’ i pirok, om i tamas, om koinsanai di koburu-buruon do suwai di pinatahak di raja’, om i piro-piro o ponosihat dau, om i piro-piro o pagawai dau, om koinsanai di tulun dot Israil do maan do pakayon do hiri’d Walai’d Sasambayangan dot Agayo. Om patahako’ ngai’ ku nopori dot id piro-piro ot imam diri. 26 - 27 Iti no i pinatahak diyolo’: Pirok — 22 tan 100 o pakakas do pirok — 70 kilogram tamas — 3,400 kilogram 20 o mangkuk do tamas — 8.4 kilogram 2 mangkuk do tambaga’ dit osonong kopio, it irad i’ do gatang do mangkuk do tamas. 28 Om boros kangku dot id piro-piro ot imam diri, ’’Iyokoyu nopondo om nokotobilang no do don TUHAN, i Kinorohingan di tinuku’ di taki-aki toko’, om iti nogi’ koburu-buruon di pirok om tamas do winonsoi di pinatahak dot id TUHAN nga’ nokotobilang nogi’ do maan do don TUHAN. 29 Om gompion no kopio dokoyu iti koburu-buruon diti do gisom do korikot kou do hilo’d Walai’d Sasambayangan dot Agayo. Om korikot kou nopondo’d hilo’ om timbangon ngai’ noti, om patahakon nogindo dot id piro-piro o boyoon dot imam om id piro-piro o boyoon do tulun do Liwi, om patahakon dot id piro-piro o boyoon do tulun dot Israil di hilo’d Yorusalim,’’ kangku. 30 Om romito’ noddi di piro-piro ot imam om i tulun do Liwi i pirok om i tamas om i koburu-buruon diri om igitai no diyolo’ do kuminaa do hilo’d Walai’d Sasambayangan dot Agayo di hilo’d Yorusalim. 31 Om pamanau noddi iyahai do mantad hilo’d Bawang dot Ahawa do kumaa do hilo’d Yorusalim do tontok di tadau’d kohopod om duwo do tulan di koiso’. Om nintirungan i’ iyahai’d Kinorohingan do hiri’d tindalanon, do mantad id pisangod di manangod om mangantob. 32 Om soira’ di nokorikot iyahai’d hilo’d Yorusalim om undorong poddi iyahai do solinaid do tolu o tadau. 33 Om tadau poddi do kaapat om ongoi nogi’ iyahai do hiri’d Walai’d Sasambayangan dot Agayo om timbango’ no dahai i pirok om i tamas, om i koburu-buruon do suwai. Om patahako’ nogiddi dahai iri dot id di Mirimot it Imam, i tanak di Uria, om poingontong nogi’ i Iliasar, i tanak di Pinihas, om duwo o tulun do Liwi, i Yosabad, i tanak di Yosua, om i Noadia, i tanak di Binui. 34 Om timbango’ ngai’ nopo i koburu-buruon diri om pinotulis ngai’. 35 Om tontok no do tadau’ddi dot oinsanan nopo i tulun di nokoguli’ do mantad id pomogunan di pinananggayan do pisangod do pinapatahak do porsombahan di sorobon dot id Kinorohingan dot Israil. Om papatahak no iyolo’ do hopod om duwo tinan do sapi’ di tontoluhan do maan do toinsanan di tulun dot Israil, om siam nohopod om onom o tinan do kambing do tontoluhan om turu’ nohopod om turu’ o tanak do dumba’ om suwai no ko’ iri om pinapatahak po iyolo’ do hopod om duwo o tinan do kambing do maan do pangampun do diyolo’d dusa. Om sorobo’ ngai’ nopo i tayam-tayam diri do numaan do porsombahan di sumbolion dot id TUHAN. 36 Om onuo’ nogi’ diyolo’ i surat do mantad id porinta’ di pinatahak di raja’ dot id diyolo’ om patahako’ no diyolo’ dot id piro-piro o gobunor om id piro-piro o pagawai do watas dot Iprat di ponong id Kotonobon. Om panahak ngai’ nopo iyolo’ do maan do ponulung di bansa’ddi om milo i’ kasai’ iyolo’ do sumambayang dot id Walai’d Sasambayangan dot Agayo.

9

1 Om soira’ di nowonsoi ngai’ iri om rikot no dot id doho’ o piro-piro o boyoon do tulun dot Israil, do minongoi pomisunud doho’ dot iri nopo tulun dot Israil om i piro-piro ot imam, om i tulun do Liwi nga’ a’ i’ suminuwai-suwai do mantad id bansa’ di tulun mantad di hiri’d pomogunan di posorili’. Iri no i bansa’ dot Amon, Muab, Masir, Kanaan, Hit, Poris, Yobus om Amori. Wonsoyon nopo diyolo’ nga’ miagal nopo di wowonsoyon di piro-piro bansa’ddi tu’ momonsoi di wowonsoyon dit araat kopio. Om iri nogi’ i piro-piro ot imam om i tulun do Liwi nga’ miningwonsoi i’ do miagal diri. 2 Tu’ minanansawo i tongokusai do Yohudi di tongoondu’ do bansa’d suwai, gisom dot a’ noddi olidang i tulun di nokotobilang do maan do songonuon do TUHAN. Tu’ iri nogi’ i piro-piro o boyoon om i piro-piro o pagawai dot Israil o minogulu kopio do minomonsoi do miagal diri. 3 Tontok di nokorongou oku di boros diri om hurako’ ku nopo o pakayan ku, om undato’ ku tobuk ku om ganggut ku dot atatagadan om irikau oku no tu’ adalaan oku no kopio do tumongob. 4 Om irikau oku noddi do gisom do norikot i kapatahakan do porsombahan do sumbolion do don sosodopon. Om timungai oku nopo di tulun, tu’ ongooris iyolo’ do kosorou di pomohukum do Kinorohingan dot Israil, do dusa di tulun di nokoguli’ do mantad id pinananggayan do pisangod diri. 5 Om soira’ di norikot i maso do kapatahakan do porsombahan do sumbolion di don sosodopon, om ingkakat oku no do mikuwo’d tumongob tomod oku om nohurak o pakayan ku om otud oku no om poinsawato’ ku no o longon ku dot id TUHAN, i Kinorohingan ku. 6 Om boros kangku, ’’Oi Kinorohingan ku, ointingayaman tomod oku no daa do potimbaba’ do rabas ku dot id toguang nu. Tu’ mogitimpak-timpak poo o dusa dahai do hiti’d tulu dahai gisom do kosunggu no do hilo’d tawan o kasawato’. 7 Tu’ mantad po di taki-aki po dahai om gisom do baino’ om nokowonsoi no iyahai, i tulun nu, do dusa dot id diya’. Om iri no o kinaala-alaan dahai om i piro-piro o raja’ om i piro-piro ot imam dahai, do naala’ di piro-piro o raja’ do bansa’d suwai. Om pinimpatayan iyahai om pinanakahan iyahai om tinanggayan iyahai do pisangod. Om nintingayam tomod iyahai do gisom piya do tadau’d baino’. 8 Om baino’ nodti om wagu po iyahai kopuriman kawagu do kosianan do TUHAN, i Kinorohingan dahai. Om pinosoliwan o piro-piro dahai do mantad id pinonguripanan do mongoi iyon do hiti’d kinoiyonon dit olidang, i kinoiyonon dit osimbayan. Mulong piya do nosiliu daa iyahai’d turipon nga’ nonuan nu i’ iyahai do koposion do wagu. 9 Tontok di nosiliu no iyahai do turipon nga’ a’ nu i’ iyahai tinongkiadan. Pinologos nu i’ dot asanangan dahai i piro-piro o raja’ do Porsia om gisom do pinopotumboyo’ iyau dahai do mongoi pomonsoi kawagu di Walai’d Sasambayangan dot Agayo, i nosiliu no daa do pogun. Om nintirungan nu nogi’ iyahai do hiti’d Yohuda om hiti’d Yorusalim. 10 Nga’ baino’ noddi oi TUHAN, i Kinorohingan, om nunu po o milo dahai’d poboroson do nosiliu o miagal diti? Tu’ a’ noddi kawagu iyahai minumboyo’ di boros nu, 11 di pinatahak nu dot id dahai do pinolombus di piro-piro o nabi, i susuhuon nu’ddi. Sinunudan iyahai diyolo’ dot iri nopo i pomogunan do ngoyon dahai iyono’ nga’ pomogunan di sosomu’ tu’ notongkop pod tulun di poingiyon mantad do hiri do wowonsoyon dit araat om i kososomu’ kopio. 12 Sinunudan nogi’ iyahai di piro-piro o nabi dot a’ iyahai koino-ino do manansawo do bansa’ddi om a’ koino-ino do monguhup diyolo’ do kumaya’ om sumimbayan ondung orohian no iyahai do kaakan do hasil di tana’ om orohian do potungkus diri dot id sinakagon dahai do gisom dot alaid. 13 Om mulong piya do nosiliu ngai’ nori do maan do pomohukum do dusa om kasalaan dahai nga’ oilaan i’ dahai dot a’ nu i’ oi Kinorohingan, naayi-ayi’ kopio do paparatu’ i hukuman dit apatut daa do porotuon dot id dahai, om gisom do pinasi nu po iyahai. 14 Om poingkuro’ddi dot a’ po iyahai kawagu mamadul do boros nu om mongoi po panansawo diti tulun dot angaraat? Ondung wonsoyon dahai o miagal diri, om atantu’ nod otogod kopio ko gisom do maan nu’ndo iyahai punsoo’ om aiso’ nondo o tongosongulun piya do poimpasi. 15 Oi TUHAN, i Kinorohingan do tulun dot Israil, iya’ nopo om otulid i’ kopio, nga’ pinologos nu i’ iyahai do poimpasi. Okunon no dahai i kasalaan dahai dot id diya’; om a’ no daa iyahai osorupai do tumimbaba’ diya’,’’ ka di Isra.

10

1 Om tontok di maso di Isra do sumambayang do mangakun do dusa, do mikuwo’d mingihad om poingotud dot id toguang di Walai’d Sasambayangan dot Agayo, om timungai no iyau do tulun dot Israil dot ogumu’ kopio, dot i tongokusai om i tongoondu’ om i tangaanak. Om oinsanan nopo i tulun do millompud do mihad do posorili’ dau. 2 Om boro-boros no i Sikania, i tanak di Yohiol, i mantad id pinuruan do sompiiyon di Ilam, dot id di Isra do poingkaa, ’’Nokowonsoi no iyahai’d dusa dot id TUHAN, tu’ minanansawo iyahai do tongoondu’ do bansa’d suwai. Nga’ mulong piya do miagal diri, nga’ haro kasai’ po o soro-sorohon dot Israil. 3 Kainou sumumpa’ dot id Kinorohingan toko’, do maan toko’ uyungo’ i tongoondu’ddi om i tangaanak diyolo’. Om wonsoyon ngai’ i’ dahai i nosihat nu om i nosihat do tulun do suwai di momusou do boros do Kinorohingan. Umboyoon i’ dahai i ponuhuan do Tourat do Kinorohingan. 4 Iya’ no it apatut do momonsoi dit apatut do wonsoyon. Om wonsoyon nopo kopio it apatut do wonsoyon do gisom dot owonsoi iri!’’ ka dau. 5 Om suhuo’ noddi di Isra i piro-piro o boyoon dot imam om i tulun do Liwi, om koinsanai di tulun do suwai do sumumpa’ do momonsoi do miagal di nokoboros di Sikania. 6 Om kosumpa’ poddi iyolo’ om pamanau nogiddi i Isra do mantad id dotimbabaan di Walai’d Sasambayangan dot Agayo, om ongoi no iyau do hiri’d bilik di Yohanan, i tanak di Iliasib. Om odop no iyau’d hiri. Om a’ no iyau minakan om a’ mininum tu’ adalaan no iyau do tumongob do kosorou di winonsoi do koinsanai di tulun di nokoguli’ do mantad id pomogunan di pinananggayan do pisangod. 7 Om potongkopo’ noddi o habar do hilo’d Yohuda om hilo’d Yorusalim do tumimung do hilo’d Yorusalim o koinsanai di tulun di nokoguli’ do mantad id pinananggayan do pisangod. 8 Om soinai noddi di piro-piro o boyoon om i piro-piro o woyo-woyoon di tulun, i surat do popoilo dot isai nopo it a’ korikot dot id suang do tolu o tadau om ahawan nod dapu’ dau om iduwon do mantad id sinompuruan di tulun. 9 Om katalib poddi o tolu o tadau di tontok di tadau’d koduwo nohopod do tulan do kosiam, om rikot no do hilo’d Yorusalim o koinsanai di tongokusai di poingiyon do hiri’d watas do Yohuda om Binyamin do minongoi timung do hiri’d natad di Walai’d Sasambayangan dot Agayo. Om tontok nopoddi om rumasam dot asapou. Om gagaran ngai’ poo i tulun dot ongosogitan dot ooyuban di tongus dit osogit, om kopuriman dot agayo kopio o komoyon di pitimungan diri. 10 Om ingkakat noddi i Isra, om boro-boros no iyau dot id diyolo’ do poingkaa, ’’Nokowonsoi kou nod dusa, tu’ minanansawo kou do tongoondu’ di bansa’d suwai, om gowoi poddi om noruhangan po kawagu o kasalaan do tulun dot Israil. 11 Nga’ baino’dti om okuno’ no dokoyu i dusa dokoyu dot id toguang do TUHAN, i Kinorohingan di tinuku’ di taki-aki toko’. Om wonsoyo’ no dokoyu o miontok do korohian dau. Om insodu’ kou no do mantad id bansa’d suwai, i poingiyon do hiti’d pomogunan toko’ om adaai no dokoyu i sawo dokoyu do bansa’d suwai!’’ ka dau. 12 Om oinsanan nopoddi i tulun do suminimbar dot opuhod do poingkaa, ’’Tonudon ngai’ i’ dahai i nosihat nu,’’ ka. 13 Om boros ka kawagu diyolo’, ’’Adalaan kogumu’ iti tulun do nakarapou’d hiti, om kawagu po nga’ rumasam dot asapou. Om a’ i’ iyahai kogoos do poingkakat do hiti’d soliwan do miagal diti. Om a’ i’ milo do salasayon iti do sangadau-ngadau ko’ duwo-duwo tadau tu’ ogumu’ i’ kopio iyahai do nokowonsoi’d dusa. 14 Om pologoso’ no i piro-piro o boyoon dahai do mundorong do hiti’d Yorusalim do manalasai do hal diti. Om rumikot nogindo do hiti o koinsanai’d tulun di kisawo do bansa’d suwai do tontok dot insan o maso di tontuon, do miwoyo’ di piro-piro o boyoon om i gompomutus do mantad id bandar dau. Om otingkod nondo o kototogod do Kinorohingan dot id dahai do pasal do hal diti,’’ ka. 15 Om aiso’ i’ ot a’ kosokodung di boros diri suwai’ ko’ i Yonatan poo, i tanak di Asail, om i Yasiya, i tanak di Tikwa. Om sinokodung nogi’ iyolo’ di Mosulam om i Sabitai, i duwo tulun do Liwi. 16 Nga’ orohian kasai’ i’ do momonsoi di nokoboros diri i tulun di nokoguli’ do mantad id pinananggayan do pisangod. Om pomili’ noddi i Isra, it Imam diri, do piro-piro o tulun do mantad id piro-piro o boyoon do sinompuruan do sompiiyon. Om potuliso’ no o ngaran diyolo’. Om timpuun no iyolo’ do minanalasai do hal diri di tadau do koiso’ do tulan do kohopod. 17 Om kasalasai noddi diyolo’ o koinsanai di hal di pasal do tongokusai di minanansawo do tongoondu’ do bansa’d suwai di tolu o tulan do mantad diri. 18 Id pogialatan nopo do tongokusai di nakasawo do tongoondu’ do bansa’d suwai om: Imam, tinulis o ngaran do tumanud di pinuruan do sompiiyon diyolo’: Mantad id pinuruan do sompiiyon di Yosua om i tongotobpinai dau, i tangaanak di Yosadak: i Maasiya, i Iliosor, i Yarib om i Gadalia. 19 Om minangakun iyolo’ do magada’ di sawo diyolo’. Om papatahak noddi iyolo’ do songinan o dumba’ do tontoluhan do maan do porsombahan do pangampun di dusa diyolo’. 20 Mantad nopod id pinuruan do sompiiyon di Imor om: i Hanani om i Sobaya. 21 Mantad nopod id pinuruan do sompiiyon di Harim om: i Maasiya, i Ilia, i Somaya, i Yohiol om i Usia. 22 Mantad nopod id pinuruan do sompiiyon di Pasur om: i Ilyoinai, i Maasiya, i Ismail, i Nitaniil, i Yosabad om i Ilasa. 23 Mantad nopod id pogialatan di tulun do Liwi om: I Yosabad, i Simoi, i Kolaya (i roitan nogi’ dot i Kolita), i Pitaya, i Yuda om i Iliosor. 24 Mantad nopod id pogialatan do modsisinding om: I Iliasib. Mantad nopod id pogialatan do madtatamong do Wawayaan dot Agayo di Walai’d Sasambayangan dot Agayo om: i Salum, i Tilim, om i Uri. 25 Mantad dot id pogialatan do tulun dot Israil do suwai: Mantad id pinuruan do sompiiyon di Paros: i Ramia, i Yosia, i Malkia, i Miyamin, i Iliasar, i Malkia om i Bonaya. 26 Mantad id pinuruan do sompiiyon di Ilam: i Matania, i Sakaria, i Yohiol, i Abdi, i Yirimot om i Ilia. 27 Mantad id pinuruan do sompiiyon di Satu: i Ilyoinai, i Iliasib, i Matania, i Yorimot, i Sabad om i Asisa. 28 Mantad id pinuruan do sompiiyon di Bobai: i Yohanan, i Hanania, i Sabai om i Atlai. 29 Mantad id pinuruan do sompiiyon di Bani: i Mosulam, i Maluk, i Adaya, i Yasub, i Sial, om i Yiramot. 30 Mantad id pinuruan do sompiiyon di Pahat Muab: i Adna, i Kilal, i Bonaya, i Maasiya, i Matania, i Bisaliil, i Binui om i Manasi. 31 - 32 Mantad id pinuruan do sompiiyon di Harim: i Iliosor, i Yisia, i Malkia, i Somaya, i Simion, i Binyamin, i Maluk om i Simaria. 33 Mantad id pinuruan do sompiiyon di Hasum: i Matnai, i Matata, i Sabad, i Ilipilit, i Yoromai, i Manasi om i Simoi. 34 - 37 Mantad id pinuruan do sompiiyon di Bani: i Maadai, i Amram, i Uil, i Bonaya, i Bidiya, i Koluhu, i Wania, i Mirimot, i Iliasib, i Matania, i Matnai om i Yaasai. 38 - 42 Mantad id pinuruan do sompiiyon di Binui: i Simoi, i Solomia, i Natan, i Adaya, i Maknadbai, i Sasai, i Sarai, i Asariil, i Solomia, i Simaria, i Salum, i Amaria om i Yusup. 43 Mantad id pinuruan do sompiiyon di Nibo: i Yoyol, i Matika, i Sabad, i Sobina, i Yadai, i Yoil om i Bonaya. 44 Oinsanan nopo iti tongokusai’dti do nakapanansawo do tongoondu’ do bansa’d suwai. Om adaai ngai’ no diyolo’ om uyungo’ diyolo’ i sawo diyolo’ddi om i tangaanak diyolo’.