2 KORINTUS

1

1 Oi tobpinai-tobpinai, i sidang do Kinorohingan do hiti’d Korintus om koinsanai’d tulun di songonuon do Kinorohingan do pointongkop do watas dot Akaya. Iyoho’ no i Paulus i sinuhu’ di Kristus Yesus, iyoho’ i pinili’ do tumanud do korohian do Kinorohingan, om i Timotius i tobpinai toko’, 2 o mogondos do Kinorohingan, i Tapa’ toko’, om Tuhan Yesus Kristus do manahak dokoyu do barakat om kosimbayanan do ginawo. 3 Royohon no o Kinorohingan, i Tapa’ do Tuhan toko’ i Yesus Kristus. Iyau no o Tapa’ dit osonong kopio, om iyau o Kinorohingan di manahak do tulun do ginawo dit ogirot. 4 Popogirot kasai’ i’ iyau do ginawo dahai do pointikid-tikid dot oontok iyahai do kosusaan, om iri no i kokorisan dit aanu dahai do mantad id Kinorohingan diri o komilo-milo dahai do popogirot do ginawo do koinsanai’d tulun dit id suang do kosusaan. 5 Om iri nogi’ i koinggoritan di nongoumbalan do Kristus nga’ asaru’ no dahai dot ongoumbalan. Om kogirot o ginawo dahai, do Kristus o popogirot. 6 Om ondung oontok iyahai do kosusaan om iri nopoddi om popogirot no do ginawo dokoyu om mamasi dokoyu. Tu’ ondung ogirot o dahai’d ginawo, om iyokoyu nogi’ nga’ kotonggoi no dot ogirot, om alanut indo o ginawo dokoyu dot id suang kou piya do kosusaan do miagal di kosusaan di noumbalan dahai. 7 Otumbayaan kasai’ i’ iyahai om a’ koumbal do mikoduwo o ginawo dahai do kosorou do pasal dokoyu, oi tobpinai-tobpinai, tu’ oilaan i’ dahai do nokotonggoi kou dahai do noinggorit, om iri no o kokuwaan do kotonggoi kou nogindo dahai dot ogirot o ginawo. 8 Oi tobpinai-tobpinai! Orohian iyahai do koilo kou di kosusaan di nongoumbalan dahai di hilo’ iyahai id watas dot Asia. Om a’ no ogina-gina’ o kawagato’ di koinggoritan diri, gisom dot a’ no dahai osorou dot apasi po iyahai; 9 dot iyo nopoddi norotuan nod hukuman do kapatayon o kopurimanan dahai. Nga’ nosiliu pogi’ o miagal diri nga’ poposorou dahai dot a’ sumondiu di dahai’d kokorisan suwai ko’ sumondiu do Kinorohingan, i mamasi kawagu do tulun do napatai. 10 Om iyau no o pinopoidu’ dahai do mantad id koligagaanan do kapatayon do miagal diri kagayo. Om iyau nogindo o mamasi dahai do koimbagu, tu’ iyau no o pagandasan dahai. 11 Om otumbayaan iyahai do poiduwon pondo kasai’ iyahai do Kinorohingan do mantad id koligagaanan, tu’ sumambayang kou i’ do bagi’ dahai, om orohian i’ o Kinorohingan do mamarakat dahai, tu’ sumimbar iyau di sambayang dit ogumu’ no do bagi’ dahai om ogumu’ nondo o tulun do mongunsikou do Kinorohingan. 12 Oondos no kopio iyahai, tu’ pogiroton i’ iyahai di kopurimanan do ginawo dahai do koposi-posion nopo dahai do hiti’d pomogunan diti — dot okon-okon pondo i kopiisaan dahai dot id dokoyu — nga’ nowonsoi no dahai do mikuwo’d otulid o ginawo, om iso-iso’ kopio o ginawo. Om winonsoi dahai iri nga’ okon i’ ko’ mantad id toilaan do tulun, suwai ko’ mantad id toilaan di pinatahak do Kinorohingan dot id dahai. 13 - 14 Tu’ iri nopo tinulis dahai dot id dokoyu om iri no i milo dokoyu’d basaon om it osuhutan dokoyu. Tu’ dinondo nopo om a’ kou po koilo ngai’ no do pasal dahai. Nga’ mogondos oku do koilo kou i’ kopio do pasal dahai do koimbagu. Om oondos kou indo dot iyahai o kaandasan dokoyu do tontok di korikatan kawagu do Tuhan Yesus, do miagal dahai tu’ oondos dot iyokoyu o kaandasan dahai. 15 Om iri no i kotumbayaan ku’ddi o nokopomusarahan ku do mongoi solowot dokoyu di timpuun i’, om kaanu kou indo do barakat dit induwo kopiluap. 16 Tu’ osorou ku daa do mumbaya’ oku do hino’d dokoyu di paangayan ku do hilo’d Makidunia om mumbaya’ oku no kawagu do hino’d dokoyu di pogulian ku do mantad hilo’, om milo kou i’ do monulung doho’ do mamanau oku’d lumombus do hilo’d Yudia. 17 Nga’ nowolihan ku noddi i nosorou ku do miagal diri, om popointalang tuu’ddi dot a’ nopo oila-ilaan o korohian ku? Tumanud oku tuu do doho’d korohian do tontok di momusorou oku dit apatut ku’d wonsoyon, tu’ momoros oku no dot, ’’Oo,’’ ka, om koimbagu no om momoros oku nod, ’’Amu’,’’ ka? 18 Id suang do ngaran do Kinorohingan, i milo do ponongkuyaanan, do poboroson ku no dot iri nopo i batos ku dot id dokoyu’ddi om okon i’ ko’ it, ’’Oo,’’ ka; om koimbagu nopondo, om momoros nod, ’’Amu’,’’ ka. 19 Tu’ i Yesus Kristus nopo, i Tanak do Kinorohingan, i nokosusui dot id dokoyu do pinosusui di Silas, om i Timotius, om i pinosusui ku iyoho’, om okon i’ ko’ momoros dot, ’’Oo,’’ ka, om koimbagu nondo om momoros nod, ’’Amu’,’’ ka. Tu’ iyau nopo om ponokoponimbar dot, ’’Oo,’’ ka nopo do mantad id Kinorohingan. 20 Tu’ i Yesus no o pinawayaan do Kinorohingan do minomoros dot, ’’Oo,’’ ka, dot id koinsanai di pinabatos dau. Om iri no o poimpahan toko’ do momoros dot id Kinorohingan dot, ’’Amin,’’ ka, tu’ i Yesus Kristus no o kapamarasan toko’ do miagal diri. Om iyo pogiddi o wonsoyon dahai nga’ orohian iyahai do koinggayo o Kinorohingan. 21 Kinorohingan no o pinopogirot do kopiisaan dahai om kopiisaan dokoyu dot id Kristus; om iyau nogi’ o minomili’ dati’ do pinotobilang do maan do dau’d songonuon. 22 Om iri noddi o kinoponontuan do Kinorohingan om kinopogiratan kopio dau do sumiliu toko’ do songonuon dau, om pinosuang dau o Rusod dau dot id ginawo toko’ do maan do pamajamin do patahakon nondo dau dati’ o koinsanai di pinabatos dau. 23 Om Kinorohingan no o sasi’ ku — tu’ koilo i’ iyau dot id suang do ginawo ku — dot a’ oku abayaan do mongoi do hino’d Korintus, tu’ mada’ oku do tumongob kou. 24 Om a’ oku i’ mononsog dokoyu, do pasal do nunu ot apatut dokoyu’d ponongkuyaanan, tu’ notumbayaan kou no kopio do Kristus. Suwai ko’ muhup oku no toomod dokoyu do kumaraja’, om oruhangan i’ o kataadan dokoyu.

2

1 Iyo nopoddi om nokopomusorou oku no kopio dot a’ oku nondo kawagu mongoi olimbuha’ dokoyu dot ondung popotongob oku no dokoyu. 2 Tu’ ondung popotongob oku dokoyu, om isai poddi o monginsasamod doho’, dot okon ko’ iri kasai’ i tulun di pinotongob ku? 3 Om iri no o kinoponulisan ku di surat diri dot id dokoyu. Tu’ a’ oku i’ mongoi pogolimbuha’ dokoyu dot ondung popotongob kou no doho’, om iyokoyu nogi’ daa it apatut do popotood doho’. Tu’ oilaan ku no kopio dot ondung otood oku om iyokoyu ngai’ nga’ kotonggoi indo dot otood. 4 Tu’ tontok nopod minonulis oku di surat diri om awagat tomod om osusa’ o ginawo ku om monuru’ po o romou ku. Nga’ okon i’ ko’ poposusa’ do ginawo dokoyu o kinoponulisan ku’ddi suwai ko’ popoilo oku dokoyu dot osianan kopio oku dokoyu. 5 Nga’ ondung haro o tulun do pinotongob dot isai nopo, om okon i’ ko’ winonsoi dau iri dot id doho’, suwai ko’ winonsoi dau iri dot id piro-piro o tulun dot id pogialatan dokoyu, om a’ oku i’ orohian do monogod kopio dau. 6 Tu’ ula’ no i nihukum di tulun dot ogumu’ di tulun di minomonsoi do miagal diri. 7 Om baino’ nopo om mositi’ no dot ompunan dokoyu i tulun diri, om insasamadan no iyau om a’ i’ iyau adalaan do tumongob gisom dot aiso’ nondo o kokoyo-koyoon do pomusarahan dau. 8 Iyo nopoddi om suhuon ku no kopio iyokoyu do popoilo kopio dau dot otopot i’ dot osianan kopio kou dau. 9 Tu’ iri no o kinoponulisan ku di surat diri dot id dokoyu tu’ pongilo kopio ku dokoyu ondung tumanud kasai’ kou po di ponudukan ku. 10 Ondung mangampun kou do tulun di nakasala’ dot id dokoyu, om iyoho’ nga’ mangampun nogi’ di tulun diri. Tu’ nunu nopo i noompunan ku dot ondung haro no it apatut dot ompunan — om ompunan ku i’ iri dot id toguang do Kristus do koinsanangan dokoyu. 11 Winonsoi ku pogi’ o miagal diri nga’ mada’ oku do haro o ralan do rogon do momorinta’ dati’ tu’ noilaan toko’ no i natantu’ mantad di rogon do wonsoyon dau. 12 Om tontok di nokorikot oku do hilo’d Troas do minongoi poposusui do Habar dot Osonong do pasal do Kristus, om noiwangan nod Tuhan o ralan ku do kumaraja’ dot id kinoiyonon diri. 13 Nga’ a’ nopo osimbayan o ginawo ku tu’ a’ oku nokosolowot di Titus, i tobpinai toko’ do hilo’. Om pongintod-intod oku noddi di tulun do hiri, om pakayaai ku no do hilo’d Makidunia. 14 Nga’ pounsikou nod Kinorohingan! Tu’ woyoon kasai’ i’ iyahai dau do tumanud di posukan di Kristus di nakamanang, tu’ poimpasi i’ iyahai do poingiso’ do Kristus. Pinakai nogi’ iyahai do Kinorohingan do popotongkop di habar do pasal do Kristus do miagal do tawau dit osonong o kosingudan tu’ tumongkop do hinonggo-honggo nopo. 15 - 16 Tu’ iyahai nopo om miagal do tawau do kominyan dit osonong o kosingudan, i tutudan do Kristus do patahakon dot id Kinorohingan. Id tulun nopo di kumaa no dot id karaagon, om iyo iyahai di tawau do kapatayon di mamatai; nga’ id tulun nopo di maso do posion om iyahai nopo om miagal di tawau dit osonong o kosingudan di papakaa dot id koposion. Iyo nopoddi om isai o kowonsoi ngai’ di karaja’ddi? 17 Om okon i’ ko’ miagal iyahai di kogumuan do tulun di mongigit diti habar do mantad id Kinorohingan do miagal no di dapu’ di dagangon. Nga’ iyahai nopo tu’ sinuhu’ do Kinorohingan om osonong i’ o kapamansayan dahai’ddi, okito id Kinorohingan do posusui iyahai di habar diri do miagal do susuhuon do Kristus.

3

1 Iyo nopoddi, om mamarayou tuu’ddi iyahai do tinan dahai do miagal diri? Ko’ minog tuu’ddi iyahai do haro o surat do pamarayou do pokoyoon dot id dokoyu ko’ mantad id dokoyu do miagal do tulun do suwai tu’ kisurat do pamarayou? 2 Nga’ iyokoyu no o surat di pamarayou dahai, i pointulis dot id ginawo dahai om it oilaan om it abasa’ do pointikid-tikid do tulun. 3 Om okito no diyolo’ dot iyokoyu no o miagal do surat di tinulis do Kristus i pinokirim dau do pinoigitan dahai. Nga’ okon i’ ko’ i dawat o pinonulis di surat diri, suwai ko’ i Rusod do Kinorohingan di poimpasi, om okon i’ ko’ tinulis do hiri’d watu di ponunulisan, suwai ko’ hiri’d ginawo’d tulun. 4 Koboro-boros nopo dahai do miagal diti nga’ ogirot i’ kopio o pogogondos dahai dot id Kinorohingan dot i Kristus o kapagandasan. 5 Tu’ aiso’ i’ o nunu-nunu do poimpahan dahai do popoboros do koilo iyahai do momonsoi do karaja’dti, nga’ Kinorohingan i’ o manahak dahai do komiloo’ do momonsoi’dti. 6 Tu’ iyau no o minanahak dahai do komiloo’ do sumiliu do susuhuon di tumpongo do wagu, i tumpongo di poingimpou di Rusod do Kinorohingan, om okon i’ ko’ poingimpou dit oturan di tinulis. Tu’ iri nopo i tinulis om papakaa no dot id kapatayon, nga’ Rusod nopod Kinorohingan om manahak do koposion. 7 Tontok nopo di winonsoi om pinokikir do hiri’d watu i Tourat di papakaa dot id kapatayon diri om titiu no o tulinau do Kinorohingan di kosorong kopio dot id rabas di Musa. Iri nopo i tulinau’ddi nga’ kosorong no kopio gisom dot a’ no kasaap do montong di rabas di Musa i tulun dot Israil do mulong piya do tontok nopoddi om tumimpuun no do tumanus i tulinau’ddi. Om ondung miagal diri o kogoyoo’ di kagayaan do pinorikot do tontok di pinatahak i Tourat di papakaa dot id kapatayon diri, 8 om okon-okon pondo o kogoyoo’ do kagayaan di poimpuunon i tumpongo di pinatahak do Rusod do Kinorohingan. 9 Tu’ ondung miagal diri o kagayaan di Tourat di momohukum do tulun diri, om okon-okon pondo o kogoyoo’ do kagayaan di tumpongo di popoulud do tulun dot id Kinorohingan. 10 Nga’ milo nod poboroson dot iri nopo i kagayaan di gulu po om aiso’ no o kagayaan do baino’, tu’ notori’ no di kagayaan di dinondo. 11 Tu’ ondung kikagayaan it oruhai’d tumanus, om okon-okon pondo o kagayaan dit a’ tumanus do gisom do poingompus. 12 Om iri noddi o katama-tama’ dahai do popoboros do miagal diti tu’ miagal no kopio’ddi o soro-sorohon dahai. 13 Om iyahai nopo om a’ i’ miagal di Musa tu’ minonirung do rabas dau do mada’ dot okito di tulun dot Israil do tumanus i tulinau do Tuhan dot id rabas dau. 14 Om poinsompon noddi o pomusarahan diyolo’. Om gisom piya do baino’ nga’ poinsompon kasai’ poddi di pinonirung o pomusarahan diyolo’ di tontok di minambasa’ iyolo’ di piro-piro o buuk di pinotulisan di tumpongo di laid diri. Nga’ oidu’ nopo i nokotirung diri om koiso’ o tulun dot id Kristus. 15 Om dinondo piya nga’ poinsompon kasai’ i’ di pinonirung o pomusarahan diyolo’ do tontok di mambasa’ iyolo’ di Tourat di Musa. 16 Nga’ ondung haro o tulun do tumimbaba’ do Tuhan, om iduwon indo i pinonirung diri do mantad id rabas di tulun diri. 17 Komoyon nopod Tuhan di pinoboros do hiti om iri i Rusod. Om hinonggo nopo o haro o Rusod do Tuhan om hiri no do haro o kosimbayanan, om aiso’ o kokogos. 18 Baino’ nopoddi om oinsanan toko’ nopo dot a’ tirungon o rabas, om iyati’ no o popotitiu di tulinau do mantad id Tuhan Yesus. Om iri no o poposimban kasai’ do kowoyo-woyoon toko’ do miyo dau. Om marang-tarang i’ o tulinau toko’. Iri nopo i tulinau’ddi om mantad i’ dot id Rusod, om iri nopo i Rusod diri om Tuhan i’.

4

1 Momonsoi pogi’ iyahai do karaja’dti nga’ mantad i’ di kosonongo’ do Kinorohingan. Om iri noddi ot a’ koluhoi-luhoi do ginawo dahai. 2 A’ i’ iyahai momonsoi di kowoyo-woyoo’ di dongtotuong, i kointingayam. Om a’ iyahai monipu’ do kumaraja’ om a’ dahai somputulon o boros do Kinorohingan. Om Kinorohingan no o sasi’ dahai dot iri no it otopot o poboroson dahai, om otumbayaan indo o tulun do suwai do milo iyahai’d ponongkuyaanan. 3 Ondung a’ kasai’ po osuhutan iti Habar dot Osonong di posusuyon dahai, om iri no i tulun di kumaa dot id kapatayon it a’ kosuhut diri. 4 Iri no i ponokokinorohingan dit araat i momorinta’ diti pomogunan o monompon do pomusarahan di tulun dit a’ notumbayaan diri. Om iyau no o minangantob diyolo’ om a’ i’ iyolo’ kokito do tulinau do mantad id Habar dot Osonong diri, i pasal do kagayaan do Kristus i pinopointalang kopio’d Kinorohingan. 5 Tu’ iri nopo i habar di popinsusuyon dahai’ddi om okon i’ ko’ habar do pasal dahai, suwai ko’ iri nopo i habar diri om habar do pasal di Yesus Kristus; om pasal dot iyau no o Tuhan; om iyahai no o nosiliu do susuhuon dokoyu dot i Yesus o nokosilihan dahai. 6 Kinorohingan i’ o minomoros do poingkaa, ’’Potitihon no o tanawau do mantad id totuong,’’ ka. Om iyau i’ i Kinorohingan di pinopoulai di tanawau’ddi dot id suang do ginawo toko’. Om anawau i’ o pomusarahan toko’ om kosuhut toko’ indo di tanawau do Kinorohingan di kosorong kopio do mulinau do mantad id rabas do Kristus. 7 Nga’ iri nopo i dapu’ di don rusod dit olumis diri om id suang do tinan dahai dit aiso’ tomod o gatang, i tana’ do winonsoi. Om kointalang no dot iri nopo kogoyoo’ do kuasa’ddi om mantad i’ dot id Kinorohingan, om okon i’ ko’ mantad id dahai. 8 Sumaap ngai’ nopo dahai it id posorili’ dahai, nga’ a’ i’ iyahai aansip. Oborulong piya iyahai nga’ a’ indo lumuhoi kopio o ginawo dahai. 9 Om ogumu’ o pisangod dahai nga’ a’ i’ iyahai insan dot iyahai-yahai kopio. Om mulong piya dot asaru’ no iyahai do pimbabagan do gisom dot ohunduk nga’ a’ i’ iyahai apatai. 10 Om opurimanan kasai’ nopo dahai i kinapatayon di Yesus dot id tinan dahai, om kointalang indo i koposion di Yesus dot id tinan dahai. 11 Solinaid po dahai do poimpasi, om pokipapatayan kasai’ nopo iyahai dot i Yesus o kapamatayan, om kointalang indo o koposion di Yesus dot id tinan dahai diti matai i’. 12 Komoyon nopoddi om maso po o kapatayon do kumaraja’ dot id suang do tinan dahai, nga’ otood i’ iyahai tu’ koposion i’ o maso do kumaraja’ dot id suang do tinan dokoyu. 13 Nokotulis no dot id Buuk do Kinorohingan o boros do poingkaa, ’’Notumbayaan oku no, om iri noddi o koboro-boros ku,’’ ka. Om iyahai nga’ otumbayaan i’ do miagal diri kogirot, om iri noddi o kinapamarasan dahai, tu’ notumbayaan i’ iyahai. 14 Om otumbayaan no kopio iyahai do Kinorohingan i’ di minamasi kawagu di Tuhan Yesus o mamasi kawagu dahai do kotonggoi di Yesus. Om iyau o mangangat dokoyu om mangangat dahai dot id toguang dau. 15 Om koinsanai’ddi om maan ngai’ do koinsanangan dokoyu. Tu’ mumu-gumu’ o tulun do kopuriman do kosianan do Kinorohingan nga’ mumu-gumu’ no o sumambayang do mongunsikou dot id Kinorohingan; om koinggayo indo o Kinorohingan. 16 Om iri no ot a’ koluhoi-luhoi do ginawo dahai. Tu’ mulong piya do muhang-ruhang o koluluhoi do tinan dahai nga’ ginawo nopo dahai om oinwoguan i’ do monikid tadau. 17 Om iti nopo kosusaan dit agaan diti dit opurimanan dahai do daamot, om popoimbulai i’ do kosimbayanan dot id dahai dit a’ ogina-gina’ om i poingompus. Om iri nopo kosimbayanan diri om agayo i’ kopio ko’ mantad di kosusaan diri dot ondung pitaladon. 18 Tu’ a’ i’ iyahai sumokot do montong dit okito, suwai ko’ it a’ okito o sorohon kopio dahai. Iri nopo it okito om oruhai i’ do tumagak, nga’ iri nopo it a’ okito om a’ i’ tumagak om hino kasai’ do gisom do poingompus.

5

1 Tu’ oilaan no dahai dot ondung raagon i walai — iri no i tinan — it iyonon toko’ do hiti’d pomogunan, om posodiawon id Kinorohingan o walai do hilo’d surga do patahakon dati’, i winonsoi do Kinorohingan om a’ rumaag do gisom do poingompus. 2 Tu’ id suang nopo diti walai do dinondo’dti om apaasan toko’ i’ tu’ langadon kopio toko’ i’ do mokiiyon di walai toko’ do hilo’d surga. 3 Iri nopo i walai’ddi om iri no i tinan toko’ di wagu. 4 Solinaid toko’ po do poundorong do hiti’d walai toko’ di hiti’d pomogunan, om oudipon toko’ nopo tu’ awagat kopio i’ o tonggungan toko’. Om okon i’ ko’ orohian toko’ do koidu’ do mantad id tinan toko’ di hiti’d pomogunan diti nga’ mantad id kogoyoo’ do ginawo toko’ dot orohian dot oonuan di tinan di mantad hilo’d surga, om otingalanan i’ di tinan di poimpasi iti tinan toko’ di matai i’. 5 Om Kinorohingan i’ o poposodia’ dati’ do maan tingalanai, om onuan toko’ dau do Rusod dau do maan do pamajamin. 6 Om iri no o kokoris kasai’ do ginawo dahai. Tu’ oilaan i’ dahai do solinaid nopo dahai do poundorong do hiti’d tinan dahai’dti, om osodu’ po iyahai di walai di tiyonon nondo dahai do poinsugku’ iyahai’d Tuhan. 7 Tu’ pinoimpahan nopo do koposion dahai om i kotumbayaan dot id Kristus, om okon i’ ko’ pinoimpou dit okito, 8 om iri noddi o kogiro-girot do ginawo dahai. Om orohian nogi’ kopio iyahai do kotongkiad diti tinan dahai, om kosugku’ i’ iyahai do Tuhan. 9 Om ka pogiddi do tumotos kopio iyahai do poposonong do ginawo dau do maso tuu dahai do hiti’d walai dahai’d hiti, ko’ tontok po di hiloo’. 10 Tu’ atantu’ no do potimbabaon ngai’ toko’ i’ dot id tiyonon do Kristus do momutus, om sompori-pori toko’ do kaanu dot isomuli’ do miontok di winonsoi toko’ di hiti pod pomogunan dot i winonsoi dit osonong ko’ it araat. 11 Oilaan no dahai o komoyon dot oronok do Tuhan; om iri no o kopomisunudan kopio dahai’d tulun do suwai do rumikot dot id dau. Tu’ Kinorohingan nopo om kotutun i’ kopio dahai. Om mogondos oku dot iyokoyu nga’ kotutun i’ dahai dot id suang do ginawo dokoyu. 12 Om okon i’ ko’ mokimarayou-rayou iyahai dokoyu, suwai ko’ manahak no iyahai dokoyu do paantakan dit osonong dot oondos kou dahai. Om koilo kou i’ do sumimbar di tulun di montong nod pangkat do tulun om okon i’ ko’ i kowoyo-woyoon do tulun ot antangan. 13 Ondung okito dokoyu do mulau iyahai om iri i’ i momonsoi iyahai do korohian do Kinorohingan o koiya-iyaan dahai’ddi. Om ondung okito dokoyu do kopunong o pomusarahan dahai om maan id koinsanangan dokoyu iri. 14 Kosianan nod Kristus o momorinta’ dahai om oilaan no dahai dot ondung napatai o tiso’ o tulun do suminowoli do koinsanai’d tulun om komoyon nopoddi om oinsanan no o tulun do napatai. 15 Napatai no o Kristus do suminowoli do koinsanai’d tulun om iri nondo i tulun di poimpasi nga’ okon nondo ko’ dau di koposion do tumanud di dau’d korohian, suwai ko’ dong Kristus nod koposion dau, i Kristus di napatai om i pinasi kawagu do maan do koinsanangan diyolo’. 16 Om a’ noddi iyahai mongilo do kowoyo-woyoon do tulun do tumanud di don tulun do pongingilo. Tu’ mulong piya do nokoumbal iyahai do mongilo do kowoyo-woyoon do Kristus do tumanud di don tulun do pongingilo nga’ baino’ nopoddi om a’ noddi iyahai momonsoi do miagal diri. 17 Tulun nopo di nokoiso’ dot id Kristus, om nosiliu no kopio’d tulun do wagu. Iri nopo i laid om natanus noddi kopio om nosiliu ngai’ nori do wagu. 18 Om koinsanai’ddi om Kinorohingan ngai’ i’ o minomonsoi. Om pinoulud toko’ no kawagu do Kinorohingan dot id dau dot i Kristus o pinopoulud. Om suhuo’ toko’ noddi do Kinorohingan do kumaraja’ om koulud indo i tulun do suwai dot id Kinorohingan. 19 Om popinsusuyon dahai do pinoulud kawagu do Kinorohingan o tulun dot id dau do Kristus o pinopoulud. Om wonsoyo’ nopoddi do Kinorohingan o miagal diri om a’ no dau sinorou i kasalaan di winonsoi do tulun dot id dau. Om sinuhu’ iyahai’d Kinorohingan do popinsusui di habar diri. 20 Om iyahai noddi o susuhuon do Kristus. Om iyahai no o pakayon do Kinorohingan do popolombus di boros dau do miagal dot iyau kopio o popolombus. Om pokionuon kopio’ddi dahai dot id suang do ngaran do Kristus dot umboyoon dokoyu iti lolohou do Kinorohingan di milo do popoulud dokoyu dot id dau. 21 Kristus nopo om aiso’ i’ o dusa, nga’ sinuhu’ i’ iyau’d Kinorohingan do minamabo do koinsanai do dusa toko’. Om koulud toko’ i’ kawagu dot id Kinorohingan tu’ nokoiso’ toko’ no dot id Kristus.

6

1 Om iyo nopoddi tu’ muhup iyahai do Kinorohingan do kumaraja’, om pokionuon no kopio dahai dot a’ dokoyu ruba-rubaton i kosonongo’ do Kinorohingan diri. 2 Minomoros o Kinorohingan dot id Buuk do Kinorohingan do poingkaa, ’’Tontok di maso do kohubayaan ku, om norongou ku no iya’, om notulung ku no iya’ do tontok di tadau di kopomosian,’’ ka. Ilaai no kopio do baino’ no i maso di kohubayaan diri. Om baino’ i tadau di kopomosian! 3 Om a’ i’ iyahai asanangan do pasalaon iti karaja’ dahai. Om ka pogiddi do tumotos kopio iyahai dot a’ momonsoi di sumiliu do paantakan do tulun do papasala’ diti karaja’ dahai. 4 Suwai ko’ nunu nopo o wonsoyon dahai om iri no o maan dahai do popointalang do susuhuon iyahai’d Kinorohingan. Tu’ alanut i’ o ginawo dahai do tontok di noontok iyahai do mogisuayan o koinggoritan: 5 tu’ nokoumbal i’ iyahai do ninggorit, om pinogiil om pinogiuuhupan iyahai’d tulun do mumang; om monotos kasai’ i’ iyahai do kumaraja’ om asaru’ dot a’ koodop om asaru’ dot aiso’ o takanon. 6 Om iri no i kotulido’ om i koiloo’ om kolonuto’ om kosonongo’ do ginawo dahai o ralan dahai do pinopointalang do susuhuon iyahai’d Kinorohingan. Om sumondiu iyahai di Rusod do Kinorohingan do monguhup dahai, om mikuwo’d kosianan dahai dit otopot 7 om popinsusui iyahai di habar do mantad id Kinorohingan om pointalangon dahai do susuhuon iyahai do Kinorohingan dot i kuasa’ do Kinorohingan o popointalang. Om poingigit kasai’ dahai i korohian do Kinorohingan do maan dahai do ponokorapo-rapo do sumaap. Om maan dahai do pongintirung do tinan dahai. 8 Om pusohon iyahai nga’ indaraaton i’, om royohon iyahai nga’ pasalaon indo. Om mulong po dot otulid o wonsoyon dahai nga’ tondoson i’ iyahai do goudut. 9 Om sorohon piya iyahai’d tulun dot a’ abantug nga’ kotutun ngai’ i’ o tulun dahai. Om mulong pod sorohon iyahai’d tulun do napatai no nga’ poimpasi kasai’ i’ iyahai. Om mulong po dot oinggorit iyahai nga’ a’ i’ iyahai apatai. 10 Om mulong po do potongobon o ginawo dahai, nga’ otood kasai’ i’ iyahai, om mulong po do mosikin o kokitanan dahai nga’ ogumu’ no o tulun do nakakaya’ dahai. Om aiso’ no o nunu-nunu dahai dot okito’d tulun nga’ otopot nopo kopio om iyahai nogi’ o kasanganu do koinsanai’d nunu nopo. 11 Oi tobpinai-tobpinai di kosianan ku do hiti’d Korintus! Nokoboros ngai’ no dahai dot id dokoyu om aiso’ no o linisok-lisok dahai. Om nokosunud ngai’ no dahai it id suang do ginawo dahai. 12 Om aiso’ no o kosoit-soiton do ginawo dahai dot id dokoyu, nga’ iyokoyu nogi’ o haro o kosoiton do ginawo dot id dahai. 13 Dinondo nodti om pologoso’ oku no do moro-boros dot id dokoyu do miagal do pomomoros ku’d tangaanak kopio ku. Om poboroso’ ngai’ no dokoyu iyokoyu dot id dahai it id suang do ginawo dokoyu. 14 Kada’ kou sokodung di tulun dit a’ otumbayaan di Yesus; dot a’ i’ apatut o miagal diri. A’ no kopio milo do miiso’ ot osonong om it araat! Om a’ milo do misugku’ o tanawau om totuong. 15 Om a’ milo o Kristus do monokisokodung do rogon. Nunu toi o kopiontok- ontok do pomusarahan do tulun do Kristian om i tulun dit okon ko’ Kristian? 16 Om a’ milo do piisoon o walai do Tuhan om walai do tingolig. Om iyati’ no o walai’d Tuhan, i Kinorohingan di poimpasi. Tu’ miagal di nokoboros do Kinorohingan do poingkaa, ’’Mundorong oku nondo dot id pogialatan diyolo’, om miyon oku dot id sugku’ diyolo’. Om sumiliu oku nondo do Kinorohingan diyolo’, om iyolo’ nga’ osiliu nondo do tulun di songonuon ku. 17 Iyo nopoddi, om tongkiad no do mantad id tulun dit a’ kotutun do Kinorohingan, om kada’ ongoi sugku’ diyolo’. Om kada’ no ongoi ponongkuro-kuro di sosomu’, om romiton ku indo iyokoyu. 18 Om sumiliu oku nondo do Tapa’ dokoyu, om sumiliu kou do tangaanak ku, kad Tuhan it Osundu Kopio,’’ ka.

7

1 Oi tobpinai-tobpinai di kosianan ku! Koinsanai di batos diri om pinabatos i’ dot id dati’. Iyo nopoddi om lidangai toko’ no o tinan toko’ do mantad id koinsanai di kososomu’ do tinan om ginawo toko’. Om koronok toko’ no do Kinorohingan, om milo toko’ i’ kopio do momonsoi di kohubayaan do Kinorohingan dot id suang do koposi-posion toko’. 2 Romiton no iyahai. Tu’ a’ i’ iyahai nokoumbal do nakasala’ dot id tongoiso’ piya o tulun, om a’ iyahai nokoumbal do mamaraag do ngaran dot ongoiso’ piya o tulun. Om a’ kopio iyahai mogihum do kountungan do mantad id disai nopo. 3 Nga’ okon i’ ko’ papasala’ dokoyu o koboro-boros ku do miagal diti. Tu’ osianan i’ kopio iyahai dokoyu do miagal di pinoboros ku di gulu po, om mogiaambalut kasai’ toko’ do poimpasi toko’ tuu ko’ poimpatai. 4 Monongkuyaan oku i’ kopio dokoyu, om oondos kopio oku dokoyu! Tu’ mulong piya dot ogumu’ o kosusaan dot ongopurimanan dahai nga’ oinsasamadan i’ o ginawo ku tu’ iyokoyu o koinsasamod. Om otood kopio oku. 5 Tontok di nokorikot iyahai do hilo’d Makidunia, om a’ nopo iyahai nokoundorong-dorong. Hinonggo nopo iyahai nga’ haro no o kosusaan tu’ haro o tulun do papasala’ dahai, om kopuriman iyahai dot ooris. 6 Nga’ pounsikou no kopio’d Kinorohingan tu’ popogirot i’ kasai’ do ginawo do tulun dit aiso’ o pokukurayan. Tu’ ninsasamadan dau iyahai dot i kinorikatan di Titus o pinonginsasamod dau. 7 Om okon i’ ko’ iri no i kinorikatan di Titus o nokoinsasamod dahai, suwai ko’ iri nogi’ i nosusuyan iyahai di Titus do noinsasamadan iyau dokoyu. Om minomisunud nogi’ iyau dahai do sisolowot kou noddi kopio doho’ om monosol kou di nowonsoi dokoyu di gulu, om orohian kou noddi do mogobi’ doho’ do baino’, om noruhangan poddi o kotoodo’ do ginawo ku di nokorongou oku’ddi. 8 Mulong piya do nokotongob do ginawo dokoyu i surat ku’ddi nga’ a’ oku i’ monosol do minonulis di surat diri. Otopot nogi’ do tontok di noilaan ku i surat diri do popotongob do ginawo dokoyu — do mulong piya dot ongoruhai kou do tumongob — nga’ monosol oku i’ daa. 9 Nga’ baino’ nopoddi om otood oku no — dot okon i’ ko’ i tuminongob kou o kataadan ku, suwai ko’ i tuminongob kou do gisom do nosimbanan i kowoyo-woyoon dokoyu o kataadan ku. Om miontok i’ do korohian do Kinorohingan i kinatangaban dokoyu’ddi. Iyo nopoddi om okon i’ ko’ pinotongob toomod dahai iyokoyu’ddi. 10 Tu’ katangaban nopo do miagal diri om poposimban i’ do ginawo om poporikot do koposion. Om aiso’ no o tulun do monosol do miagal diri. Nga’ katangaban nopo di miontok nod korohian do tulun om poporikot i’ dot id kapatayon. 11 Soroho’ pogi’ dokoyu o kinootuson di katangaban di miontok do korohian do Kinorohingan: iri no tu’ aayi-ayi’ diri o ginawo dokoyu do tumotos do mongidu’ dit araat. Om araatan kou’ddi do dusa, om ooris kou, om langadon kou, om aparu’ kou, om kosodia’ kou do momohukum di kasala’. Om id suang ngai’ noddi do pinopointalang kou dot aiso’ o sala’ dokoyu. 12 Iyo nopoddi, om mulong piya dot iyo’ddi o tinulis ku dot id surat diri, nga’ okon i’ ko’ i tulun di nokopomonsoi’d sala’ om okon ko’ i tulun dit oinggorit do nobungou di kasalaan diri o kinoponulisan ku’ddi, suwai ko’ kinoponulisan ku nopo do surat diri om popuriman dokoyu dot id toguang do Kinorohingan do kogoyoo’ di pamamadul dokoyu dahai. 13 Om iri no o nokoinsasamod do ginawo dahai. Nga’ okon nopo ko’ noinsasamadan noo iyahai suwai ko’ noruhangan po o kotoodo’ dahai do nokokito di kotoodo’ di Titus, tu’ noinsasamadan i’ dokoyu iyau. 14 Rinayou ku i’ iyokoyu dot id di Titus. Om pounsikou no tu’ a’ kou i’ minongintingayam doho’. Tu’ koinsanai di nokoboros ku do pasal dokoyu om ongotopot i’ kopio. Om iyo nogiddi i pinamarayou dahai dokoyu dot id di Titus, tu’ nokointalang nori dot otopot kopio. 15 Dinondo noddi om muhang-ruhang nopo o kosianan dau dokoyu tu’ ahandaman dau dot orohian ngai’ kou do tuminanud di ponudukan dau, om opusou kou do ruminamit dau. Om minihuboyo-boyo’ kou di boros dau. 16 Om osonong tomod o ginawo ku tu’ milo kou no do ponongkuyaanan dot id suang do nunu nopo.

8

1 Oi tobpinai-tobpinai, orohian iyahai do popoilo dokoyu do kosonongo’ do Kinorohingan dot id piro-piro sidang do hilo’d Makidunia. 2 Noontok no iyolo’ do piro-piro o kosusaan dit angawagat di mogumbal daa diyolo’. Nga’ maso piya diyolo’ dot id suang do kosusaan diri, nga’ otood i’ iyolo’ om opuhawang kopio do manahak do maan do ponulung do tulun do suwai, do mulong piya do mosikin kopio iyolo’. 3 Om katama’ oku no do popoboros dot iyolo’ nopo om papatahak nopo do songkuro nopo i milo diyolo’ do patahakon, om haro nogi’ dot ogumu’ ko’ iri o patahakon diyolo’. Om aiso’ i’ o monuhu’ diyolo’ddi, 4 nga’ pokionuo’ nopo kopio diyolo’ dot id dahai, do muhup iyolo’ do manahak do maan do ponulung di tulun di songonuon do Kinorohingan di hilo’d Yudia. 5 Om ogumu’ i’ ko’ i nosorou mantad dahai i pinatahak diyolo’. Nga’ id gulu nopo kopio om pinatahak diyolo’ o tinan diyolo’ dot id Tuhan, om patahako’ nogiddi diyolo’ dot id dahai, do tumanud di korohian do Kinorohingan. 6 Om iri no o kopongodsuuran dahai di Titus — i minonimpuun do karaja’dti — do popotilombus diti karaja’ dot osonong dot id pogialatan dokoyu. 7 Iyokoyu nopo om kaya’ do koinsanai do nunu nopo: Kaya’ kou dot id suang do kotumbayaan, om toilaan do mimboros, om kaya’ kou do toilaan, om aparu’ kou do momonsoi do nunu nopo. Om agayo o kosianan dokoyu dot id dahai. Iyo nopoddi om kumaparu’ kou no kopio iyokoyu dot id suang do karaja’ dot osonong diti. 8 Okon i’ ko’ poboroson ku iti om silihon dot oturan. Nga’ popoilo oku no do poingkuro o kogoyoo’ do ginawo do tulun do suwai do monulung do wokon, om orohian oku nogi’ do koilo ondung songkuro no o kogoyoo’ do kosianan dokoyu. 9 Nokoilo kou no do kosianan kopio toko’ di Yesus Kristus i Tuhan toko’. Tu’ mulong po do kaya’ iyau nga’ suminiliu i’ iyau do mosikin do maan do koinsanangan dokoyu, om kaya’ kou i’ dot i komosikino’ dau o papakaya’ dokoyu. 10 Osorou ku nopo iyoho’ om tontok no do maso’dti do pootuson dokoyu i karaja’ di notimpuunan dokoyu di toun di nakatalib. Tu’ iyokoyu no o gulu kosorou do momonsoi do miagal diri. Om iyokoyu o minonimpuun do minomonsoi di karaja’ddi. 11 Iyo nopoddi om potilombuson no dokoyu i karaja’ddi do miagal di timpuun kou i’ do minomonsoi tu’ agayo o ginawo dokoyu do mangatur diti karaja’dti, om iyo noddi do gisom dot opongo do tumanud di songkuro nopo i milo dokoyu do wonsoyon. 12 Ondung osinggawa’ o ginawo dokoyu do manahak om romiton no do Kinorohingan i pinatahak dokoyu’ddi do tumanud di haro dot id dokoyu, om okon i’ ko’ it aiso’ dot id dokoyu. 13 - 14 Okon i’ ko’ koboro-boros ku do miagal diti om popoidu’ oku do tulun do suwai do mantad id tonggungan diyolo’. Om papawagat oku do tonggungan dokoyu. Nga’ ongosima’ kou i’ do dinondo, om apatut id manahak kou diyolo’ i haro o kokurangan. Om soira pondo do haro o kokurangan dokoyu iyokoyu, om osima’ iyolo’, om iyolo’ nondo o monulung dokoyu. Om kopitulung-tulung kou indo. 15 Tu’ nokotulis no dot id Buuk do Kinorohingan o poingkaa, ’’I tulun dit ogumu’ o naanu nga’ a’ i’ adalaan kosima’, om i tulun dit okuri’ o naanu nga’ aiso’ i’ o kokurangan,’’ ka. 16 Mongunsikou no kopio iyahai’d Kinorohingan tu’ pinaparu’ dau i Titus do monulung dokoyu do miagal dahai. 17 Tu’ okon nopo ko’ agaan noo o ginawo di Titus do momonsoi di ponuhuan dahai, suwai ko’ agayo nogi’ kopio o ginawo dau do monulung dokoyu gisom do tontuo’ nopo dau dot iyau o mongoi do hino’d dokoyu. 18 Om pinatanud nogi’ dahai di Titus o songulun o tobpinai di pusohon kopio do koinsanai do sidang dot i karaja’ dau do popinsusui do Habar dot Osonong do mantad id Kinorohingan o kopomusahan. 19 Om iri nogi’ i tulun diri o nopili’ om tinantu’ do sidang do mongoruhang dahai do mimpanau do popingatod di ponulung diri, om koinggayo indo o Tuhan. Om kokito kou indo do kogoyoo’ do ginawo dahai do monulung. 20 Om antaan-taan i’ kopio dahai om aiso’ indo o tulun do papasala’ do papatahak iyahai di maan do ponulung dot irad kopio’ddi kogumu’. 21 Korohian nopo dahai om otulid o wonsoyon dahai dot okon nopo ko’ id toguang do Tuhan, nga’ id toguang nogi’ do tulun. 22 Potonudon nogi’ dahai di Titus om i tobpinai di komoyon dahai’ddi o songulun o tobpinai’d suwai. Tu’ asaru’ no dahai dot umbalan iyau, om nokointalang no kopio dot orohian iyau do monulung. Om baino’ noddi om okon- okon po o kogoyoo’ do ginawo dau do monulung dokoyu tu’ monongkuyaan kopio i’ iyau dokoyu. 23 I Titus nopo, om tambalut ku, i muhup doho’ do kumaraja’ do monulung dokoyu. Om ilo’ no duwo o tobpinai do manud-tanud dau om sinuhu’ di piro-piro sidang, om osiliu i’ iyolo’ do kaandasan do Kristus. 24 Om mogondos iyahai do pointalangon dokoyu o kosianan dokoyu dot id diyolo’, om ongkoilo indo o koinsanai’d sidang dot osianan kou diyolo’. Om ongkoilo iyolo’ di kapamarayahan dahai dokoyu.

9

1 Otopot nopo daa kopio om a’ oku no minog do monulis dot id dokoyu do pasal do ponulung di pokirimon no dot id tulun di songonuon do Kinorohingan di hilo’d Yudia. 2 Tu’ oilaan ku no dot orohian kou do monulung, om narayou ku no iyokoyu do hiri’d toguang di tulun do Makidunia. Om pinoboros ku nogi’ dot id diyolo’ dot osodia’ kou do monulung di tulun dit oiyo do notumbayaan di hilo’d Akaya do mantad po di toun di nakatalib. Om ogumu’ nogi’ o tulun dot id pogialatan diyolo’ do notingkau o ginawo dot orohian do monulung do nokorongou di kogoyoo’ do ginawo dokoyu do monulung. 3 Om suhuon ku’ddi i Titus om iti duwo o tobpinai di moyo-woyo’ dau do mongoi do hino’d dokoyu, om okon indo ko’ maan toomod i boros dahai do minamarayou dokoyu. Iyo nopoddi om mositi’ no do kosodia’ kou no tu’ nokoboros ku no dot id diyolo’ do nokosodia’ kou do momonsoi do miagal diri. 4 Ooris oku do haro nopondo o tulun do Makidunia do tumanud doho’ do mongoi oku do hiti’d dokoyu, om korikot nondo iyolo’ om a’ kou i’ doti’ nokosodia’. Om ointingayam nondo kopio iyahai tu’ nokoboros no dahai do monongkuyaan kopio iyahai dokoyu! Om iyokoyu piya’ndo nga’ ointingayam i’. 5 Om iri no o kinoponuhuan ku diyolo’ do mogulu doho’ do mongoi do hiti’d dokoyu do mongoi pongilo-ilo di patahakon dokoyu di maan do ponulung do miagal di nakabatos mantad dokoyu’ddi. Winonsoi ku pogi’ o miagal diri nga’ korikot oku nopondo om posodia’ mantad no i patahakon dokoyu do maan do ponulung. Om kointalang indo dot okon i’ ko’ sansagan poo dokoyu do monulung suwai ko’ agaan i’ kopio o ginawo dokoyu do pinapatahak diri. 6 Ilaai no dokoyu! Tulun nopo dit okuuri’ o linsou do potonomon om okuri’ nondo o tomoton dau, nga’ tulun nopo dit ogumu’ o linsou do potonomon om ogumu’ nondo o tomoton. Om kada’ nogi’ panahak do mikoduwo o ginawo ko’ i sansag-sansagan. 7 Tu’ pointikid-tikid do tulun om mositi’ no do manahak do mikuwo’d agaan o ginawo, tu’ osianan i’ o Kinorohingan di tulun dit agaan o ginawo do manahak. 8 Kikuasa’ i’ o Kinorohingan do manahak dokoyu do barakat do gisom dot a’ aayi-ayi’ om haro kasai’ indo dot id dokoyu o koinsanai dit apatut do haro dot id dokoyu. Om gisom dot a’ dokoyu aayi-ayi’ iri om milo kou i’ do momonsoi’d osonong, om milo kou do monulung do tulun do suwai. 9 Nokotulis no dot id suang do Buuk do Kinorohingan o pasal do Kinorohingan do poingkaa, ’’Opuhawang kopio iyau do manahak dot id tulun do mosikin, om aiso’ o kopupuson di kopuhawango’ dau,’’ ka. 10 Kinorohingan i’ o poposodia’ do linsou do potonomon di gompongumo, om manahak dati’ do taakanon. Om iyau nogi’ o poposodia’ di totonomon dokoyu’ddi, om iyau o papasapou do tua’ di totonomon dokoyu, om muhang-ruhang i’ o kopuhawango’ dokoyu. 11 Om osima’ kasai’ kou nondo do nunu nopo, om milo kasai’ kou do momuhawang do mikuwo’d agaan o ginawo. Om ogumu’ indo o tulun do mongunsikou dot id Kinorohingan dot i pomuhawang dokoyu di pogiduwo-duwoon dahai do papatahak diyolo’ o kopongunsikahan. 12 Okon nopo ko’ kotulung no di tulun di songonuon do Kinorohingan, di haro o kokurangan i winonsoi dokoyu dit osonong diri, suwai ko’ moningkau nogi’ do ginawo’d ogumu’ o tulun do mongunsikou do Kinorohingan. 13 Om ogumu’ nondo o tulun do Kristian do hilo’d Yudia do mamarayou do Kinorohingan tu’ kokito iyolo’ di kopuhawango’ dokoyu om kokito di kotorodoko’ dokoyu dot id Habar dot Osonong do pasal do Kristus, i tinanud dokoyu’ddi. Om mamarayou po nondo iyolo’ do Kinorohingan tu’ agaan kopio i’ o ginawo dokoyu do minanahak dot id diyolo’, om id koinsanai do tulun do suwai, di haro dot id dokoyu. 14 Om sumambayang nondo iyolo’ do bagi’ dokoyu do mikuwo’d osianan kopio dokoyu, tu’ osonong kopio i’ o Kinorohingan dot id dokoyu. 15 Om pongunsikou toko’ nod Kinorohingan dot i nipuhawang dau dit agayo kopio o kopongunsikahan!

10

1 Dinondo no om haro o pokionuon kopio ku iyoho’ i Paulus dot id dokoyu. Tu’ roitan oku’d tulun dot alamaya’ do hiri’d potoguang dokoyu nga’ orongit oku i’ kaka dot id dokoyu dot a’ oku poinsugku’ dokoyu. Mantad no di kalamayao’ om kosonongo’ do Kristus o 2 kopokionuan ku kopio, dot a’ oku sansagan do rumongit dot id dokoyu do korikot oku’d hino. Tu’ kosorou oku no do rumongit dot id tulun di momoros dot iri i korohian do dom pomogunan o kakarajaan dahai. 3 Mulong piya do poimpasi iyahai do hiti’d pomogunan, nga’ okon i’ ko’ korohian do dom pomogunan o kobinsuhu’ dahai do kumaraja’. 4 Iri nopo i rapo-rapo do pakayon dahai do monokisangod om okon i’ ko’ rapo-rapo do dom pomogunan suwai ko’ i rapo-rapo do dong Kinorohingan di kikuasa’. Om iri no i rapo-rapo’ddi o milo do mamaraag di kuta’ do pogintirungan do tulun, om pananus dahai di pogisosongkiwalan, 5 om pananus di kasawato’d ginawo do miagal do tolig di mangantob do tulun do mintutun do Kinorohingan. Om alaon dahai i pomusarahan do tulun om mumboyo’ indo iyolo’ do Kristus. 6 Om kointalang pondo kopio dokoyu o kotorodoko’ dokoyu do mumboyo’ om sumodia’ nondo iyahai do momohukum do koinsanai di tulun dit a’ mumboyo’. 7 Ilaai no kopio dokoyu i kowoyo-woyoon dit otopot. Tu’ ondung haro o tulun do momusorou do natantu’ no kopio do nasanganu iyau do Kristus, om mositi’ no do sorohon no kopio dau o dau’d tinan, om mositi’ dot oilaan dau dot iyahai nga’ nasanganu nogi’ do Kristus do miagal dau. 8 A’ oku i’ ointingayaman dot adala-dalaan oku piya dot oondos di kuasa’ di tinahak do Tuhan dot id dahai, tu’ iri nopo kuasa’ddi om popogirot i’ dokoyu, om okon i’ ko’ popoluhoi. 9 Mada’ oku i’ do sorohon dokoyu do pomorolosi ku dokoyu i piro-piro o surat ku di pinokirim ku dot id dokoyu. 10 Tu’ boros kad tulun, ’’Iri nopo i surat di Paulus om awagat kopio om koronob, nga’ potoguang nopo kopio iyau dati’ om alamaya’ indo kopio iyau om a’ korolosi o boros dau!’’ ka. 11 Osonong do kosuhut kopio i tulun di minomoros do miagal diri, do miagal i’ di pinotulis dahai dot id surat dahai o wonsoyon dahai do hiri piya iyahai id pogialatan dokoyu. 12 Atantu’ no dot a’ i’ iyahai katama’ do miyo di tulun di momusorou dot asawat iyolo’. Tu’ adalaan no kopio o kababasug do tulun do miagal diri. Om momonsoi iyolo’ dot oturan diyolo’, om iri no it oturan diri o pongilo diyolo’ do kowoyo-woyoon diyolo’. 13 Nga’ iyahai nopo om a’ i’ miagal diri. Ondung oondos iyahai om a’ i’ iyahai oondos do gisom do katalib dit apatut do kaandasan. Om a’ i’ iyahai tumolibamban do pinogisaman di karaja’ di tinantu’ mantad do Kinorohingan do wonsoyon dahai. Om iyokoyu nogi’ nga’ kosuang id karaja’ dahai’ddi. 14 Om tontok di minongoi iyahai do hino’d dokoyu do minongoi poposusui di Habar dot Osonong do pasal do Kristus dot id dokoyu, om a’ i’ kopio iyahai nakatalib di pinogisaman di karajaon dahai. 15 Om a’ i’ iyahai mimboros do pasal di karaja’ do tulun do suwai dit id soliwan di pinogisaman di natantu’ mantad do Kinorohingan do bagi’ dahai. Nga’ iyahai nopo om hiri id suang di pinogisaman di tinantu’ mantad do Kinorohingan do bagi’ dahai, om mogondos nopo iyahai do muhang-ruhang o kotumbayaan dokoyu dot id Kristus, om milo i’ iyahai do momonsoi do karaja’ dit agayo ko’ iri dot id pogialatan dokoyu. 16 Om milo i’ iyahai do poporongou di Habar dot Osonong dot id piro-piro o pomogunan do suwai dot a’ piya minog do minggayo-gayo do kopinggaya-gayaan nopo om i karaja’ di winonsoi dot id kinoiyonon di tulun do suwai do kumaraja’. 17 Nokotulis no dot id Buuk do Kinorohingan o poingkaa, ’’Isai nopo o tulun dot oondos do nunu nopo, om mositi’ no dot oondos di nowonsoi’d Tuhan,’’ ka. 18 Tu’ iri nopo tulun dit arayou om i tulun di royohon do Tuhan, om okon i’ ko’ i tulun di mimpori-pori do mamarayou do dau’d tinan.

11

1 Mulong piya do basug-basug oku, nga’ pokionuon ku no daa do polonuton dokoyu o ginawo dokoyu dot id doho’, kaa. 2 Langadon oku no dokoyu, do miagal do Kinorohingan tu’ langadon dokoyu. Iyokoyu nopo om miagal po dot iso’ o sumandak dit omulok po dit a’ po notoning do kusai, iyokoyu i nakabatos ku do pokowinan do songulun o kusai, iri no i Kristus. 3 Nga’ ooris oku dot abayayat o pomusarahan dokoyu gisom dot a’ kou nondo tumorodok dot id Kristus do miagal di Hawa di gulu po tu’ nabayayat di toilaan di tulanut. 4 Tu’ koiyo-iyo dot osonong kou nopo do rumamit di tulun di rumikot do hino’d dokoyu do popotuduk do pasal di Yesus do suwai — it okon ko’ i Yesus i pinointutun dahai dot id dokoyu. Om orohian kou do rumamit do rusod om habar dot osonong di suwai kopio ko’ mantad di Rusod do Kinorohingan om i Habar dot Osonong di naramit dokoyu do mantad id dahai. 5 Tu’ opurimanan ku i’ dot a’ oku i’ osiriba’ ko’ i piro-piro ’’rasul’’ kaka, dit ongoilo kopio’ddi! 6 Mulong piya dot a’ oku koilo nod mimboros nga’ okon i’ ko’ basug oku do pasal do toilaan. Om nokointalang no kopio dahai iri dot id dokoyu dot id suang do nunu nopo. 7 Tontok di pinoposusui oku do Habar dot Osonong do mantad id Kinorohingan dot id dokoyu, om a’ oku i’ kopio minokibalansa’ dokoyu, om iyo noddi o ralan ku do mininsiriba’. Om winonsoi ku pogi’ o miagal diri nga’ popoinggayo oku dokoyu. Om kasalaan ku tuu iri dot id dokoyu? 8 Tontok di minonuduk oku dokoyu, om i sidang do suwai o minamalansa’ doho’. Om iyo noddi do minomorugi’ oku di piro-piro o sidang diri do minonulung dokoyu. 9 Tu’ ondung haro o kokurangan ku do tontok diri, om a’ oku i’ nokoumbal do monusa’ dot ongoiso’ piya o tulun dot id pogialatan dokoyu. Tu’ onuan kasai’ oku i’ di tongotobpinai di mantad hilo’d Makidunia do koinsanai dit apatut ku’d aanu. Om antaan-taan ku no kopio dot a’ oku monusa’ dokoyu dot id maso dot abantalan do miagal di gulu tu’ a’ oku minonusa’ dokoyu. 10 Tu’ iri no i ponudukan do Kristus dit otopot di poingigit ku ot a’ katanus-tanus diti koondoso’ ku do hinonggo nopo do pointongkop do pomogunan dot Akaya. 11 Nunu’ddi o koboro-boros ku do miagal diri? A’ oku tuu osianan dokoyu’ddi? Oilaan id Kinorohingan dot osianan oku dokoyu. 12 Wonsoyon kasai’ ku i’ iti winonsoi ku baino’, om aiso’ i’ o paantakan di piro-piro o ’’tulun do suwai di sinuhu’ddi’’ do minggayo-gayo om momoros do kumaraja’ iyolo’ do miagal dahai. 13 Tu’ tulun nopo do miagal diri om rasul di mongudut, iyolo’ no i tulun di monipu’ do tulun tu’ mingiyo-iyo di rasul kopio do Kristus. 14 Nga’ a’ toko’ i’ osuayan dot iyo’ddi o wonsoyon diyolo’; tu’ i rogon nga’ miningiyo-iyo i’ do moloikat dot anawau. 15 Iyo nopoddi, om a’ i’ osuayan do mingiyo-iyo piya’d susuhuon di momonsoi’d korohian do Kinorohingan i susuhuon do rogon. Tu’ somulian nondo iyolo’ do miontok di winonsoi diyolo’ do koimbagu. 16 Poboroson ku po kawagu i nokoboros ku: Kada’ nod haro o tulun do momusorou do basug oku. Nga’ mulong piya do sorohon oku dokoyu’d basug nga’ pologoso’ oku no dokoyu dot oondos dot ongokuuri’ noo o kaandasan, do basug oku piya. 17 Om poboroson ku no iti kaandasan ku’dti nga’ okon i’ mando ko’ Tuhan o minonuhu’ doho’ do popoboros diti. Tu’ miagal oku po kopio di basug do popoboros do miagal diti. 18 Ogumu’ i’ o tulun dot oondos di dom pomogunan do kaandasan om iyoho’ nga’ orohian nogi’ dot oondos. 19 Om polonuton nopo dokoyu o ginawo dokoyu dot id tulun di basug, tu’ opurimanan no dokoyu dot ongoilo kou. 20 Pologoson nopo dokoyu o tulun do monguripon piya iyolo’ dokoyu, ko’ mongudipon dokoyu om manganu do kountungan do mantad id dokoyu, ko’ minggayo-gayo ko’ mantad ko’ iyokoyu om katama’ do monompiling dokoyu. 21 Nga’ ointingayaman oku i’ do popoboros dot iyahai nopo om adalaan no koluhoi om a’ i’ iyahai milo do momonsoi do miagal diri. Nga’ ondung haro o tulun do suwai di katama’ do minggayo-gayo om iyoho’ nga’ katama’ i’ do minggayo-gayo. (Nga’ iyo nod koboro-boroso’ do tulun do basug o koboro-boroso’ ku’dti.) 22 Tulun toi iyolo’ dot Ibrani? Iyoho’ nga’ tulun id Ibrani. Tulun toi iyolo’ dot Israil? Iyoho’ nga’ tulun i’ dot Israil. Sinakagon toi iyolo’ di Abraham? Iyoho’ nga’ sinakagon i’ di Abraham. 23 Susuhuon toi iyolo’ do Kristus? Iyo pod mulau o koboro-boroso’ ku do miagal diti. Nga’ iyoho’ nopo om susuhuon i’ dit osonong ko’ mantad do koinsanai diyolo’. Tu’ iyoho’ nopo om tuminotos oku i’ do kuminaraja’, om asaru-saru’ oku iyoho’ do kogiil, om asaru-saru’ dot inggoriton, om asaru-saru’ oku dot oruhai nod apatai. 24 Om illimo oku no inggorito’ do tulun do Yohudi tu’ pinillapasan oku diyolo’ dot intolu nohopod om siam. 25 Om intolu oku pillapasai do tulun do Rum; om nokoumbal oku do pinindumpahan do watu, om intolu oku koumbal do nolonsod do poinsakai’d kapal do rahat, di sinakai ku, om duwo nohopod om apat o jam do mampung-hampung oku do hilo’d rahat. 26 Om asaru’ oku do haro o koligagaanan dot id tindalanon tu’ ligog-ligogon i’ o luyud om tulun di manakau, om ligog-ligogon i’ o tulun do mantad id tulun dit okon ko’ Yohudi om i tulun do Yohudi, om haro o koligagaanan dot id suang di bandar om haro o koligagaanan dot id soliwan di bandar, om haro o koligagaanan do hilo’d rahat, om haro o koligagaanan do mantad id tulun di mangakun do tulun iyau’d Kristian om okon indo kopio. 27 Om minonotos oku no do kuminaraja’ do gisom dot oruhai nod apatai o kopurimanan ku dot ohuhuyanan: om asaru’ oku dot a’ koodop, om a’ kaakan, om a’ koinum om asaru’ oku nogi’ dot a’ osukupan do makan, om koumbal oku dot osogitan dot a’ osukupan do pakayan om aiso’ po o tiyonon ku. 28 Om suwai no ko’ iri om atangkabo oku po do pointikid do tadau do morou-sorou do kowoyo-woyoo’ do koinsanai di sidang. 29 Tu’ tontok do haro o tulun dot oluhoi om iyoho’ nga’ kotonggoi no dot oluhoi. Om tontok do haro ot aratu’ dot id dusa om tumongob oku no kopio. 30 Ondung oondos oku daa do nunu nopo om oondos oku no di popointalang di koluhayan ku. 31 Oilaan id Kinorohingan, i Tapa’ do Tuhan Yesus, dot a’ oku i’ mongudut. Royohon no o ngaran dau do gisom do poingompus. 32 Tontok di hilo’ oku’d Damsik om minonuhu’ i gobunor, i momorinta’ do hilo’ dot id suang di pomorintaan di Raja’ Aritas, do soudor do madtamong di wawayaan di bandar diri do manangkap daa doho’. 33 Nga’ pinosuang oku po dot id balatak om pouluho’ oku nogiddi do pinosoliwan di bandar do pinawaya’ do luang do hiri’d tolig di bandar. Om iyo noddi o kinolobus-lobusan ku do mantad id longon di gobunor diri.

12

1 Atantu’ no dot aiso’ i’ o kountungan ku dot oondos. Nga’ oondos oku i’ di pinoilaan do Kinorohingan dot id doho’ dot id suang do pinointalang, om id pinokitanan. 2 Otutunan ku i’ o tiso’ o tulun do Kristian do pinoinsawat dot id kinoiyonon dit asawat kopio di hilo’d surga, di hopod no om apat o toun do mantad baino’. (Nga’ a’ i’ oilaan ondung tinan kopio dau i pinoinsawat diri ko’ pinointalang po toomod — nga’ oilaan id Kinorohingan iri.) 3 - 4 Om poboroson ku po kawagu i pinoboros ku: Tu’ oilaan ku no do pinoinsawat i tulun diri do pinakaa do hilo’d Pirdaus. (Nga’ a’ ku i’ oilaan ondung tinan po tuu kopio dau i pinoinsawat diri ko’ pinointalang po toomod iri — Kinorohingan noo o koilo.) Om hilo’ no do nokorongou o tulun diri dit a’ nod tulun milo do poboroson om a’ o tulun pabanaron do popoboros diri. 5 Om pasal no di tulun diri o kaandasan ku, om okon i’ ko’ doho’d tinan o kaandasan ku. Tu’ iyoho’ nopo om iri no i popointalang do koluhayan ku o kaandasan ku. 6 Nga’ ondung orohian oku dot oondos do nunu nopo, om a’ oku i’ popimboros dit a’ otopot suwai ko’ it otopot o poboroson ku. Nga’ a’ oku i’ minggayo-gayo, om aiso’ indo o tulun do popoinggayo-gayo doho’ ko’ mantad di winonsoi ku di nokito dau om i nokoboros ku di norongou dau. 7 Nga’ a’ oku i’ adalaan do minggayo-gayo dot i pinointalang di koimayaan kopio’ddi o kopinggaya-gayaan ku, tu’ haro o toruol dot id tinan ku di pakayon do rogon. Om iri no i toruol diri o pomobog doho’ om a’ oku i’ minggayo-gayo. 8 Intolu oku no sambayang dot id Tuhan do mokiidu’ di toruol diri do mantad id tinan ku, 9 nga’ simbar nogi’ o Tuhan do poingkaa, ’’Osianan oku i’ diya’ om kabagal nu no i kosianan ku diya’ddi: tu’ kointalang nogi’ kopio i kogoyoo’ do kuasa’ ku do tontok dit oluhoi ko,’’ ka dau. Om iri noddi o kaandasan ku tu’ soira’ dot oluhoi oku om tontok noddi dot opurimanan ku o Kristus do mongintirung doho’ di kokorisan dau. 10 Om otood oku i’ do haro piya o koluhayan ku. Om otood oku nogi’ dot indaraaton oku piya do Kristus o kopongindaraatan doho’. Om otood oku nogi’ do haro piya o kosusaan ku om gusa-gusaon oku piya, om inggoriton oku. Tu’ tontok dit oluhoi oku, om tontok nogiddi do kokoris oku. 11 Iyo oku no kopio di tulun do basug — nga’ iyokoyu i’ o nokobungou doho’ do miagal diri. Tu’ otopot nopo kopio om iyokoyu daa ot apatut do mamarayou doho’. Tu’ mulong piya dot aiso’ o ngaran-ngaran ku nga’ a’ oku i’ kopio aala’ di ’’rasul’’ dit ongoilo kopio’ddi. 12 Tu’ nokointalang no dot id dokoyu o kongoimayaan om i kongosuayan kopio om i winonsoi di kongoimayaan kopio do mikuwo’d alanut o ginawo do popointalang do tulun kopio oku di sinuhu’. 13 Nunu po toi ot a’ ku napadul dot id dokoyu do pataladon di piro-piro o sidang do suwai? Iti po: it a’ oku minonusa’ dokoyu do mamalansa’ doho’. Ompunai oku no di kasalaan ku’ddi! 14 Kointolu ku nodti baino’ do kosodia’ do mongoi do hino’d dokoyu, om a’ oku i’ monusa’ dokoyu tu’ okon i’ ko’ i haro dot id dokoyu o korohian ku, suwai ko’ iyokoyu. Tu’ okon i’ ko’ tangaanak ot apatut do mogihum do kaakan-akanan do molohing, suwai ko’ i molohing ot apatut do mogihum do kaakan-akanan do tangaanak. 15 Om ka pogiddi dot orohian oku do papatahak do nunu nopo dot id dokoyu, om tinan ku piya nga’ patahakon ku i’. Ondung miagal diri o kosianan ku dokoyu, om apatut po tuu dot a’ kou osianan doho’? 16 A’ kou toi kosokodung i’ dot a’ oku insan ponusa’ dokoyu? Nga’ haro i’ o momoros dot oilo kopio oku kaka do monipu’ dokoyu; om manganu oku do kountungan do mantad id dokoyu dot i poninipu’ ku dokoyu o ralan ku do manganu’ddi. 17 Nga’ poingkuro kopio daa dot osiliu o miagal diri. Nokoumbal oku toi do minanganu do kountungan do mantad id dokoyu dot i tulun di sinuhu’ ku o minongoi panganu do mantad id dokoyu? 18 Sinuhu’ ku i Titus do mongoi do hino’d dokoyu, om haro nogi’ o sinuhu’ ku do tulun do Kristian do suwai do tuminanud dau. Haro toi o kountungan do nanu di Titus do mantad id dokoyu? Nga’ miagal i’ o kobinsuhu’ do ginawo dahai do kumaraja’. Om miagal o kowoyo-woyoo’ dahai. 19 Osorou nopo doti’ dokoyu om solinaid nopodti om maso no dahai do tumotos do pokotopot do tinan dahai dot id dokoyu. Nga’ oborulong kou i’ do momusorou! Oilaan id Kinorohingan do nunu nopo i pinoboros dahai’ddi om miontok id korohian do Kristus. Om koinsanai di wonsoyon dahai nga’ popogirot i’ do koposi-posion dokoyu di don rusod. 20 Ooris oku do tontok nopondo do mongoi oku do hino’d dokoyu om a’ kou indo miagal di soro-sorohon ku. Tu’ haro i’ dotindo ot id pogialatan dokoyu do mogisosongkiwal om osolon om otogod, om haro doti’ i momusorou no do dau’d tinan, om haro o mongindaraat do wokon, om haro i mogisuwai-suwai o korohian om haro o minggayo-gayo om haro i mamagangau. 21 Om ooris oku do poinsiribaon oku nondod Kinorohingan dot id toguang dokoyu do korikot oku do hino’d dokoyu, om mihad oku nondo dot id toguang dokoyu tu’ ogumu’ i’ ot id pogialatan dokoyu do nokowonsoi’d dusa di gulu, om aiso’ i’ o kinosimbanon di kowoyo-woyoon diyolo’, om a’ iyolo’ ruminologo di wonsoyon diyolo’ di magampahu’, om i kososomu’ om it a’ ongosonong.

13

1 Iti no o kointolu ku do mongoi do hino’d dokoyu. Nokotulis no dot id Buuk do Kinorohingan o poingkaa, ’’Ondung haro o papasala’ om apatut do duwo ko’ tolu o tulun do sasi’ do popoboros dot otopot iri om pokotopoton nogi’ i papasala’ddi,’’ ka. 2 Iri nopo tulun di nongkowonsoi’d dusa di gulu om koinsanai di tulun do suwai, om nokoinsan mantad ku no di koinduwo ku’d minongoi do hino’d dokoyu. Baino’ nodti, do daamot ku po do poinsodu’ dokoyu om poinsanon ku po kawagu iyokoyu, dot ondung korikot oku kawagu om aiso’ no o tongosongulun piya dot id pogialatan diyolo’ do koidu’ do mantad id hukuman. 3 Om okito nogindo dokoyu o koinsanai di popointalang kopio di korohian dokoyu do popointalang do Kristus kopio o somboros di polombuson ku. Tu’ ondung haro o wonsoyon do Kristus dot id dokoyu, om a’ i’ iyau oluhoi do momonsoi’ddi. Suwai ko’ pointalangon i’ kopio dau o kuasa’ dau dot id pogialatan dokoyu. 4 Otopot i’ do tontok di pinasalib iyau, om oluhoi i’ iyau, nga’ baino’ nopoddi om napasi no iyau do mantad id kapatayon dot i kuasa’ do Kinorohingan o minamasi dau. Om iyahai nga’ oluhoi nogi’ dot id suang do koposion dahai di poingiso’ do Kristus, nga’ soira’ nopondo do kotimbaba’ iyahai dokoyu om okoris i’ iyahai do kotonggoi do Kristus, do pokorison di kuasa’ do Kinorohingan. 5 Ilaai pogi’ kopio dokoyu o koposi-posion dokoyu ondung otopot kopio do poingimpou do kotumbayaan dot id Kristus. Atantu’ no dot oilaan i’ dokoyu dot id suang dokoyu o Kristus Yesus. Nga’ suwai indo ondung a’ kopio kou daa otumbayaan. 6 Mogondos oku do koilo kou i’ dot iyahai nopo om okon i’ ko’ i tulun dit obinluhoi. 7 Nga’ sumambayang iyahai dot id Kinorohingan om uhupan kou i’ do Kinorohingan, om a’ kou indo momonsoi di kasala’. Okon i’ ko’ popointalang iyahai dot oilo iyahai do momonsoi di karaja’ dahai, suwai ko’ mongodsuur iyahai dokoyu do momonsoi di korohian do Kinorohingan do mulong piya dot oluhoi o kokitanan dahai, nga’ a’ i’ monguro. 8 Tu’ a’ i’ iyahai milo do momonsoi dit a’ otopot, suwai ko’ mositi’ no do tumanud iyahai dit otopot. 9 Orohian i’ iyahai dot oluhoi iyahai om okoris kou po daa iyokoyu. Om sumambayang nogi’ iyahai, om aiso’ indo o koluhayan dokoyu. 10 Om iri no o kinoponulisan ku do surat diti dot a’ oku po koongoi do hino’d dokoyu, om a’ indo awagat o wonsoyon ku dot id dokoyu do korikot oku do hino’d dokoyu, do mamakai di kuasa’ do tinahak do Tuhan dot id doho’. Tu’ kinapatahakan nopod Tuhan di kuasa’ddi dot id doho’ om popogirot dokoyu, om okon i’ ko’ popoluhoi dokoyu. 11 Baino’ nodti, oi tobpinai-tobpinai, om kongotood kou no om tumotos kou no do sumiliu’d tulun dit ogirot kopio, om it aiso’ o koluhayan. Tonudon ngai’ no dokoyu i nosihat ku. Om koiso-isoon no dokoyu o ginawo, om mogiuulud kou no kopio. Tu’ moyo-woyo’ i’ dokoyu o Kinorohingan dit obinsianan kopio om i popiulud. 12 Mogisuwau-suwau kou no do miagal do tulun do Kristian di mogiobpinai. Oinsanan nopo i tulun di nasanganu do Kinorohingan do pokirim do tabi’ dot id dokoyu. 13 Tuhan Yesus Kristus no o mamarakat ngai’ dokoyu, om kosianan kou do Kinorohingan, om woyoon kasai’ kou di Rusod do Kinorohingan.