NOHOMIA

1

1 Iti no o sinusui di Nohomia, i tanak di Hakalia do pasal di nongowonsoi dau. Tontok di tulan do Kislu, i kohopod om duwo do toun do pomorintaan di Artasasta, i raja’ do Porsia, om maso ku’d poundorong do hilo’d bandar do Susan, i bandar dot agayo. Iyoho’ nopodti om i Nohomia. 2 Om rikot no i Hanani, i tobpinai ku do mantad hilo’d Yohuda do miwoyo’ do piro-piro o tulun do suwai. Om uhoto’ ku no iyolo’ ondung poingkuro-kuro no o hilo’d Yorusalim om i tulun do Yohudi di nokoguli’ do mantad hilo’d Babil, i pomogunan do pinananggayan do pisangod. 3 Om boros ka diyolo’ do minomisunud doho’, ’’Iri nopo i tulun di mantad id pomogunan di pinananggayan do pisangod om nokoguli’ nod hilo’d pomogunan mantad, nga’ oimuri tomod iyolo’ tu’ ulak-ulakan tomod di bansa’d suwai di songingiyon do hiri’d posorili’. Om iri tolig di bandar do Yorusalim nga’ poingraag kasai’ po, om i piro-piro o wawayaan nga’ a’ po nowonsoi do mantad po di numaan tutudai di gulu po,’’ ka diyolo’. 4 Om soira’ di norongou ngai’ ku iri om irikau oku no do mikuwo’d miningihad. Mingihad oku nopoddi do piro-piro o tadau do koloido’ om puasa oku. Om sambayang oku no dot id Kinorohingan do poingkaa, 5 ’’Oi TUHAN, i Kinorohingan do momorinta do surga. Iya’ no o Kinorohingan dit agayo om rumikot iyahai dot id toguang nu do mikuwo’d ooris. Osianan kasai’ ko i’ om bayaanon nu i batos nu dot id tulun dit osianan diya’ om i mumboyo’ di ponuhuan nu. 6 Antangai oku no, oi TUHAN, om pokinongoho’ no o sambayang ku di polombuson ku dot id diya’ do tadau om totuong do bagi’ do tulun dot Israil, i susuhuon nu. Okunon ku no do nokopomonsoi iyahai’d dusa, iyahai i tulun dot Israil; om i taki-aki ku om iyoho’ nogi’ nga’ nokopomonsoi id dusa. 7 Suminaap iyahai diya’, om tuminolibamban iyahai di pinonuhuan nu. A’ dahai natanud it oturan di pinatahak nu dahai di pinolombus di Musa, i susuhuon nu. 8 Oi TUHAN, soroho’ no i boros nu di pinonuhuan nu di Musa do popoboros dot ondung a’ iyahai, i tulun dot Israil, otorodok dot id diya’ om pogitongkiad-kiadon nu nondo iyahai dot id pogialatan do bansa’d suwai. 9 Nga’ ondung gumuli’ iyahai kawagu dot id diya’ om momonsoi di pinonuhuan nu om timungon nu i’ kawagu iyahai do mulong piya do nokopogitongkiad-kiad no iyahai do hilo’d tisan do tana’. Om pogulion nu i’ iyahai do hiri’d kinoiyonon di nopili’ nu dot iyonon dahai do sumambayang dot id diya’. 10 Oi TUHAN, iyahai nopodti om susuhuon nu om tulun di diya’d songonuon. Om pinasi nu iyahai dot i kuasa’ nu dit agayo om i kokoriso’ nu o pinamasi nu dahai. 11 Om baino’dti om pokinongoho’ no o sambayang ku om sambayang do koinsanai di susuhuon nu’d suwai dit orohian do momusou diya’. Tulungo’ oku no om osianan i’ doho’ i raja’ do baino’,’’ kangku. Tu’ maso nopoddi nga’ monininggarung oku do tinumon di raja’.

2

1 Insan tadau dit apat no o tulan do nakatalib, do tontok di tulan do Nisan, di maso di Raja’ Artasasta do makan, om ngoyo’ ku no patahako’ i waig dot anggur dot id dau, nga’ olunggui tomod oku. Om a’ oku po nokoumbal dot olunggui dot id toguang dau do miagal di tadau’ddi. 2 Om uhoto’ oku no dau, ’’Nokuro tu’ tumongob kopio ko, om a’ ko i’ sumakit? Nga’ atantu’ nod haro o katangkabaan nu,’’ ka dau. Om kotigowo oku, 3 om boros kangku’ddi do suminimbar, ’’Maha’ daa om otogui o raja’! Poingkuro oku po dot a’ tumongob do maso pod poingraag i bandar di pinamalabangan di taki-aki ku om i wawayaan di bandar nga’ nongosorob ngai’,’’ kangku. 4 Om ponguhot no i raja’, ’’Nunu daa’ddi o pokionuon nu?’’ ka dau. Om sambayang oku no dot id Kinorohingan di momorinta’ do surga dot id suang do ginawo ku, 5 om boro-boros oku nogiddi di raja’ do poingkaa, ’’Ondung ohubayaan o raja’ doho’ om orohian do papatahak do pokionuon ku om pologoso’ oku no do mongoi’d hilo’d pomogunan do Yohuda, i bandar do pinamalabangan di taki-aki ku om owonsoi ku i’ kawagu i bandar diri,’’ kangku. 6 Om kookunai noddi di raja’ i pinokianu ku’ddi. Iri nopo i sawo di raja’ nga’ poirikau dot id talad dau. Om uhoto’ oku no dau ondung songkuro koloido’ ku’d poundorong do hilo’, om ondung soira’ oku’d koguli’, om sunudai ku no iyau. 7 Om pokianu oku nod surat do mantad id raja’ do patahakon di piro-piro o gobunor do watas dot Iprat, di ponong id Kotonobon, do momisunud diyolo’ do popologos doho’ do mamanau do mongoi’d hilo’d Yohuda. 8 Om minokianu oku nogi’ do surat do patahakon dot id di Asap, i madtatamong di puru’ do dong porinta, do momisunud dau do manahak doho’ do kayu do pomonsoi di wawayaan di tolig di kuta’ di mongintirung di Walai’d Sasambayangan dot Agayo, om pomonsoi di tolig di bandar, om pamaal di walai dot iyonon ku. Om patahako’ ngai’ nopo di raja’ i pinokianu ku tu’ nuhupan oku i’ do Kinorohingan. 9 Om paatadai oku po di raja’ do piro-piro o boyoon do soudor om soudor di poinsakai’d kuda’ do momoyo’ doho’. Om pamanau oku no do kuminaa do ponong hilo’d watas dot Iprat di ponong id Kotonobon. Om hilo’ no do pinatahak ku i surat di raja’ dot id piro-piro o gobunor di hilo’. 10 Nga’ i Sanbalat nopo, i tulun do mantad hilo’d Bait-Horon, om i Tobia, i tulun dot Amon, nga’ araatan tomod do nokorongou do nokorikot oku do mongoi ponulung di bansa’ dot Israil. 11 Om lombus oku no do minamanau om korikot oku no do hilo’d Yorusalim om undorong oku nod hilo’ do solinaid do tolu o tadau. 12 Solinaid nopoddi om a’ oku i’ minomisunud dot isai nopo o tulun do pinopoilo o Kinorohingan doho’ do momonsoi kawagu di bandar do Yorusalim. Om kosuabon noddi kawagu dit otuong-tuong po om tungag oku no om soliwan oku no di bandar do miwoyo’ do piro-piro o tambalut ku. Om a’ no iyahai minongigit do tayam-tayam do suwai do maan do sakayon do suwai ko’ iri no i kaladai di sinakai ku. 13 Otuong po do tontok di suminoliwan iyahai di bandar do minaya’ di wawayaan di roitan do Wawayaan do Rantai, i hiri’d ponong id kotonobon. Om pakayaai no dahai ponong id salatan, do minaya’ di Tudan do Waig do Naga’, do pinakayaan dahai do hiri’d wawayaan di roitan do Wawayaan do Rinomos. Om tontok di manau-panau oku om pingantangai ku no i tolig di bandar di nangaraag om i piro-piro o wawayaan di nosorob. 14 Om tontok di hiri iyahai’d bohogian di bandar di ponong id koulayon om pakayaai no dahai ponong id utara do kumaa do hiri’d wawayaan di roitan do Wawayaan do Tudan do Waig om hiri’d Torobong do Raja’. Om aiso’ no o wayaan di kaladai di sinakai ku tu’ ogumu’ kopio i’ i kinaraagan. 15 Om poruhukai no dahai do hiri’d Rantai do Kidron om lombus nopo iyahai do minamanau do totuong diri do miningontong di bandar. Om pahamadai no dahai do guminuli’ kawagu do hiri’d bandar do minaya’ di wawayaan di roitan do Wawayaan do Rantai. 16 Om aiso’ i’ o tiso’ di pagawai do nokoilo do nongoi ku om aiso’ o koilo ondung nunu i sorohon ku do wonsoyon ku. Tu’ gisom piya’ddi nga’ aiso’ po nokoboros ku dot id tulun di sompi’ ko’ Yohudi dot id piro-piro ot imam ko’ id piro-piro di boyoon ko’ id piro-piro di pagawai, ko’ id isai nopo di kouhup do momonsoi di bandar do Yorusalim. 17 Nga’ boro-boros oku noddi dot id diyolo’ do poingkaa, ’’Antangai pogi’ o koinggoritan toko’. Tu’ pogun po o Yorusalim om ilo’ ngai’ wawayaan diti bandar nga’ nongosorob. Kainou wonsoyo’ toko’ kawagu iti tolig diti bandar om a’ toko’ i’ ointingayam kawagu,’’ kangku. 18 Om sinunudan ku nogi’ iyolo’ di kinowoyo-woyoo’ do Kinorohingan do minonguhup doho’, om i nokoboros di raja’ dot id doho’. Om boros ka diyolo’, ’’Kainou tumimpuun do momonsoi kawagu’dti!’’ ka. Om sodia’ ngai’ noddi iyolo’ do momonsoi di karaja’ddi. 19 Nga’ soira’ di nokorongou i Sanbalat, om i Tobia, om i Gisim, i tulun dot Arab diri, di maan dahai wonsoyo’ om irak-irakai no iyahai diyolo’ om nuntotori’ iyahai diyolo’. Boros ka diyolo’, ’’Nunu daa ot osorou-sorou dokoyu do wonsoyon dokoyu! Sumaap kou daa di raja’?’’ ka. 20 Om boros kangku do suminimbar, ’’Poundaron id Kinorohingan di momorinta’ do surga iti wonsoyon dahai. Iyahai nopo om susuhuon i’ dau, om tumimpuun no iyahai do momonsoi kawagu’dti. Nga’ iyokoyu nopo om aiso’ i’ o kosorupayan do sumanganu do nunu nopo i hiti’d Yorusalim. Om soira’ nopo do mogiboro-boros o tulun do pasal do Yorusalim om a’ i’ oroitan o dokoyu’d ngaran,’’ kangku.

3

1 Poingkaa no o kinowoyo-woyoo’ do minononong di tolig do bandar do Yorusalim. Sinonong di Iliasib, i Boyoon dot Imam, om i piro-piro o tambalut dau i wawayaan di roitan do Wawayaan do Dumba’, om pinodokot diyolo’ i totobon. Om sinambayangan diyolo’ iri do pinapatahak dot id TUHAN. Om sinonong diyolo’ om sinambayangan diyolo’ i tolig do gisom do hiri’d walai dot akawas di roitan do Walai’d Akawas do Hatus om i walai’d akawas di roitan do Walai’d Akawas do Hananil. 2 Minononong nopo kawagu di bohogian dit id dosunsudan diri om i tulun do Yorikou. Om i Sakur i tanak di Imri o minononong di bohogian dit id dosunsudan diri. 3 Minononong nopo kawagu di wawayaan di roitan do Wawayaan do Sada’ om i pinuruan do sompiiyon di Sinaa. Om pinowonsoi diyolo’ i padakatan do totobon om i tontiil om i salampad do pongontiil di totobon. 4 Minononong nopo kawagu di bohogian dot id dosunsudan diri om i Mirimot i tanak di Uria, i manangaki di Hakos. Om minomonsoi no kawagu di bohogian dot id dosunsudan diri om i Mosulam, i tanak di Birikia, i manangaki di Misisabiil. Om minomonsoi no kawagu di bohogian dot id dosunsudan diri om i Sadok i tanak di Baana. 5 Om minomonsoi no kawagu di bohogian dot id dosunsudan diri om i tulun do Tokua, nga’ a’ i’ minangakun do momonsoi di karaja’ dit angawagat di pinonuhuan di mandur i piro-piro o boyoon di bandar. 6 Minomonsoi nopo kawagu di wawayaan di roitan do Wawayaan do Yosana, om i Yoyada i tanak di Pasia, om i Mosulam i tanak di Bisoya. Om pinowonsoi diyolo’ i padakatan di totobon, om pinodokot diyolo’ i totobon, om pinowonsoi diyolo’ i tontiil om i salampad do pongontiil di totobon. 7 Om minomonsoi nopo kawagu di bohogian dot id dosunsudan diri om i Milasa i tulun do mantad hilo’d Gibion, om i Yadon i tulun do mantad hilo’d Mironot, om i tulun do Gibion om i tulun do Mispa. Iri nopo winonsoi diyolo’ om i tolig do gisom do korikot di walai di gobunor do watas dot Iprat di ponong id Kotonobon. 8 Om minomonsoi no kawagu di bohogian dit id dosunsudan diri om i Usiol, i tanak di Haraya, i tukang amas. Om minomonsoi nopo kawagu di bohogian dot id dosunsudan diri om i Hanania, i momomonsoi do tumau dot osonong o kosingudan. Winonsoi nopo dau nga’ gisom do nokorikot di tolig di roitan do Tolig dot Alaab. 9 Om minomonsoi no kawagu di bohogian dot id dosunsudan diri om i Ropaya i tanak di Hur, i momorinta’ do songintanga’ di watas do Yorusalim. 10 Om minomonsoi nopo kawagu di bohogian dot id dosunsudan diri om i Yodaya, i tanak di Harumap. Iti nopo tolig diti nga’ id toning kopio di walai dau. Om minomonsoi no kawagu di bohogian dot id dosunsudan diri om i Hatus, i tanak di Hasabnia. 11 Minomonsoi nopo kawagu di tolig do bohogian dot id dosunsudan diri, om i walai dot akawas di roitan do Walai dot Akawas do Kiapui om i Malkia, i tanak di Harim, om i Hasub, i tanak di Pahat Muab. 12 Om minomonsoi no kawagu di bohogian dot id dosunsudan diri om i Salum, i tanak di Halohis, i momorinta’ do songintanga’ di watas do Yorusalim, om nuhupan iyau di tangaanak dau’d tongoondu’. 13 Om minomonsoi nopo kawagu di wawayaan di roitan do Wawayaan do Kubong om i Hanun om i tulun di poingiyon do hiri’d bandar do Sanua. Om pinodokot diyolo’ i totobon, om winansayan diyolo’ do tontiil om salampad do pongontiil di totobon. Konoruo’ nopo di tolig do winonsoi diyolo’ om 440 o mito, tu’ gisom do nokorikot do hiri’d wawayaan di roitan do Wawayaan do Rinomos. 14 Om minomonsoi nopo kawagu di wawayaan di roitan do Wawayaan do Rinomos om i Malkia, i tanak di Rikab, i momorinta’ do watas do Bait-Kirim. Om pinodokot dau i totobon om winansayan do tontiil om salampad do pongontiil di totobon. 15 Om minomonsoi no kawagu di wawayaan di roitan do Wawayaan do Tudan do Waig om i Salum i tanak di Kolhosi, i momorinta’ do watas do Mispa. Om tinaapan dau i wawayaan diri om pinodokot dau i totobon om winansayan do tontiil om salampad. Om winonsoi nogi’ dau i tolig do hiri’d toning di kabun do don raja’ do hilo’d torobong di roitan do Torobong do Sila do gisom do nokorikot do hiri’d ralan di tinaangan di poiruhuk do mantad hiri’d Bandar di Daud. 16 Minomonsoi nopo kawagu di bohogian dot id dosunsudan diri om i Nohomia i tanak di Asbuk, i momorinta’ do songintanga’ do watas do Bait-Sur. Om winonsoi dau i tolig do gisom do nokorikot di lobong do sompiiyon di Daud, om i kulam di winonsoi, om i walai do piro-piro o soudor. 17 Iti ngai’ no i tulun do Liwi do minomonsoi kawagu di piro-piro o bohogian di tolig: I Rohum nopo, i tanak di Bani om minomonsoi di bohogian dot id dosunsudan diri. I Hasabia nopo, i momorinta’ do songintanga’ do watas do Kohila, om minomonsoi di bohogian dot id dosunsudan diri do pongobi’ di watas dau. 18 I Binui nopo, i tanak di Hinadad, i momorinta’ do songintanga’ kawagu do watas do Kohila, om minomonsoi di bohogian dot id dosunsudan diri. 19 I Isir nopo, i tanak di Yosua, i momorinta’ do Mispa, om minomonsoi di bohogian dot id dosunsudan diri. Winonsoi nopo dau om i tolig di pinoiyanan di rapo-rapo do sumasangod do gisom do nokorikot do hiri’d kokilongon di tolig. 20 I Baruk nopo, i tanak di Sabai, om minomonsoi di bohogian dot id dosunsudan diri, do gisom do nokorikot do hiri’d wawayaan di walai di Iliasib, i Boyoon dot Agayo dot Imam. 21 I Mirimot nopo, i tanak di Uria, i manangaki di Hakos, om minomonsoi di bohogian dot id dosunsudan diri, do gisom do nokorikot do hiri’d dompok di walai di Iliasib. 22 Iti no o piro-piro ot imam di minomonsoi kawagu di piro-piro o bohogian di tolig: Iri ngai’ nopo it imam di mantad id posorili’ do Yorusalim om minomonsoi kawagu di bohogian dot id dosunsudan. 23 I Binyamin om i Hasub o minomonsoi kawagu di bohogian dot id dosunsudan diri; it id dotimbabaan di walai diyolo’. I Asaria, i tanak di Maasiya, i manangaki di Anania, o minomonsoi kawagu di bohogian dot id dosunsudan diri, it id toning di walai dau. 24 Om i Binui, i tanak di Hinadad, o minomonsoi kawagu di bohogian dot id dosunsudan diri, do mantad hiri’d walai di Asaria om gisom do nokorikot di linsuk di tolig. 25 - 26 Om i Palal, i tanak di Usai, o minomonsoi kawagu di bohogian dot id dosunsudan diri, do mantad hiri’d linsuk di tolig om i walai dit akawas di hiri’d walai do raja’ di hiri’d sokid, it id toning di natad dot iyonon do madtatamong. Om i Podaya, i tanak di Paros, o minomonsoi di bohogian dot id dosunsudan diri, do gisom do nokorikot di pinogisaman di ponong id koulayon om it id somok do wawayaan di roitan do Wawayaan do Waig, om i walai dot akawas di tiyonon do madtatamong di Walai’d Sasambayangan dot Agayo. (Iti nopo nga’ id somok di bohogian di bandar di roitan dot Opil, i kinoiyonon di piro-piro o tulun di maganu-anu do hiri’d Walai’d Sasambayangan dot Agayo.) 27 Om iri nopo tulun do Tokua om minomonsoi di bohogian di tolig dit id dosunsudan. Om iti no o koduwo’d bohogian do winonsoi diyolo’. Iti nopo winonsoi diyolo’ nga’ pinointonod dit id hapak di walai’d akawas dit agayo, i tiyonon do madtamong di Walai’d Sasambayangan dot Agayo, om gisom do korikot do hiri’d tolig dit id somok do kinoiyonon di roitan dot Opil. 28 Haro o piro-piro ot imam di poundorong do hiri’d somok do wawayaan di roitan do Wawayaan do Kuda’ do minomonsoi kawagu di tolig do mantad id wawayaan di roitan do Wawayaan do Kuda’, i hiri’d dotimbabaan di walai diyolo’ om poingkaa ponong id utara. Om sorompori-pori nopo i piro-piro ot imam do minomonsoi di tolig dit id dotimbabaan di walai diyolo’. 29 I Sadok i tanak di Imor, o minomonsoi di tolig dit id dotimbabaan di walai dau. Om i Somaya i tanak di Sokania, o minomonsoi di bohogian dot id dosunsudan diri. Iyau nopo om madtatamong di wawayaan di roitan do Wawayaan do Koulayon. 30 Om i Hanania i tanak di Solomia, om i Hanun i tanak di Salap do kusai di koonom, o minomonsoi kawagu di bohogian dot id dosunsudan diri. Om iti no koduwo’d bohogian do winonsoi diyolo’. Om i Mosulam i tanak di Borokia, o minomonsoi kawagu di bohogian dot id dosunsudan diri, om it id dotimbabaan di walai dau. 31 Om i Malkia, i tukang amas, o minomonsoi di bohogian dot id dosunsudan diri. Konoruo’ nopo di winonsoi dau om gisom do nokorikot di walai dot iyonon di tulun do maganu-anu do hiri’d Walai’d Sasambayangan dot Agayo om i tulun di dumadagang, it id toning di wawayaan di roitan do Wawayaan do Mipkad, it id toning di bilik di hiri’d sakai di tolig di hiri’d linsuk ponong id utara do ponong id koulayon. 32 Om i piro-piro o tukang amas om i tulun di dumadagang, o minomonsoi kawagu di bohogian di kolimpupuson no, i mantad id bilik di hiri’d sakai do tolig di hiri’d linsuk om gisom do nokorikot di wawayaan di roitan do Wawayaan do Dumba’.

4

1 Om soira’ di nokorongou i Sanbalat do nokotimpuun no iyahai, i tulun do Yohudi, do momonsoi kawagu di tolig di bandar om kotogod no tomod iyau om timpuun no do momohingi-hingi dahai. 2 Om boros ka dau dot id toguang di koombolutan dau, om id toguang di piro-piro o soudor do Samaria, ’’Nunu daa ot osorou-sorou diti tulun do Yohudi di nongorutum diti, do wonsoyon diyolo’? Osorou tuu daa diyolo’ do momonsoi kawagu diti bandar? Ondos tuu daa diyolo’ om opongo no diyolo’ ilo karaja’ do sangadau noo do momongo, do papatahak iyolo’d porsombahan di sorobon? Milo i’ kaka iyolo’ do manganu do watu do mantad hiri’d kinotimungon di nongosorob do maan do pomonsoi kawagu?’’ ka. 3 Om i Tobia nga’ poingkakat i’ do hiri’d toning dau. Om boros ka dau iyau, ’’Okuro-kuro kaka o tolig do wonsoyon diyolo’? Toni-toni nopo nga’ kahaba’ nobo’ddi!’’ ka. 4 Om sambayang oku nod poingkaa, ’’Oi Kinorohingan, pokinongoho’ no ilo pomohingi-hingi diyolo’ dahai! Om pologoso’ no dot ogulian iyolo’ dilo pomohingi-hingi diyolo’. Pologoso’ no dot apanakahan iyolo’ do koinsanai di haro dot id diyolo’, om pologoson no iyolo’ dot atangkap om atanggayan do pisangod dot id pomogunan do suwai. 5 Kada’ no ompunai i winonsoi diyolo’ dot araat om kada’ kolihuwai i dusa diyolo’ tu’ nokopongindaraat no kopio iyolo’ dahai, iyahai i momonsoi diti tolig,’’ kangku. 6 Om wonsoyo’ nopo dahai i tolig, om a’ po alaid om songintanga’ no o kasawato’ di tolig do mantad ko’ i kasawato’ mantad, tu’ ongorohian kopio i’ o koinsanai di tulun do momonsoi di tolig. 7 Om soira’ di nokorongou i Sanbalat, om i Tobia, om i tulun dot Arab, om Amon, om Asdod dot a’ dahai notingkadan do momonsoi kawagu i tolig do Yorusalim, om nosombol ngai’ dahai i nongoposu, om a’ noddi ogina-gina’ o kototogod diyolo’. 8 Om pogipapakat noddi iyolo’ do mongoi panangod om mongoi pamagangau do Yorusalim, 9 nga’ sambayang no iyahai dot id Kinorohingan dahai om ponuhu’ no iyahai do tongokusai do tumamong do sumaap diyolo’ do tadau om totuong. 10 Om iti no o sinding do sininding di tulun do Yohudi, ’’Ongoluhoi no iyahai do mamabo diti binabo; ogumu’ kopio o kinaraagan do maan iduwo’. A’ no iyahai kogoos do momonsoi kawagu diti tolig do baino’,’’ ka. 11 Ondos daa di pisangod dahai om a’ iyahai kokito diyolo’ om a’ iyahai koilo di wonsoyon diyolo’ dot id dabantalan dot a’ po iyolo’ korikot do mongoi pamatai dahai om mongoi poningkod di karaja’ dahai. 12 Nga’ mongoi kasai’ nopo i tulun do Yohudi di poingiyon dot id rolot di pisangod do popoinsan dahai dit osorou daa di pisangod dahai do wonsoyon diyolo’ dot id dahai. 13 Om onuwai ngai’ ku noddi i tulun do rapo-rapo do don sumasangod. Nonuan ku iyolo’ do gayang om tandus om pana’. Om potomongo’ ku no iyolo’ do tumanud di pinuruan do sompiiyon diyolo’ do hiri’d tolikud do hinonggo nopo o tolig dit a’ po nopongo. 14 Om okito ku’ddi do moddosi ngai’ i tulun. Om boros kangku dot id diyolo’ om id koinsanai di boyoon om i pagawai diyolo’, ’’Kada’ kou poddosi dilo pisangod toko’. Sorohon toko’ no do TUHAN nopo om okoris i’ om agayo o kuasa’, om sangod toko’ no do bagi’ do bansa’ toko’, om bagi’ do tangaanak toko’, om sawo toko’, om bagi’ diti walai toko’,’’ kangku. 15 Om korongou noddi di pisangod dahai do noilaan dahai it osorou daa diyolo’ do wonsoyon diyolo’ dot id dahai, om kopurimanai noddi diyolo’ do naantaban id Kinorohingan it osorou mantad diyolo’ do wonsoyon. Om oinsanan nopoddi iyahai do guminuli’ do minongoi pomonsoi kawagu di tolig. 16 Om mantad poddi om songintanga’ nopo di tulun ku om momonsoi di tolig om songintanga’ no om madtamong do kipinakai do rasuk do basi’ om ongkitandus om ongkikolid, om ongkipana’. Om iso-iso’ ngai’ nopo o ginawo di boyoon dahai do sumokodung do koinsanai di tulun 17 di momonsoi kawagu di tolig. Om iri i tulun dot ongkiinigit di pakakas do pomonsoi o tiso’d longon nga’ kiinigit po do rapo-rapo do don sumasangod o longon do tiso’. 18 Om koinsanai di momonsoi di tolig nga’ ongkiabil ngai’ nopod gayang. Om iri nopo tulun di popouni do torumpit do popoinsan nga’ moyo-woyo’ ngai’ nopo doho’. 19 Om sunudai ngai’ ku no i tulun om i pagawai om i boyoon diyolo’ do poingkaa, ’’Iti nopo karaja’ diti nga’ agayo kopio o kinotongkopon om mogiinsodu-odu’ toko’ddi do momonsoi diti tolig. 20 Nga’ soira’ nopo dot orongou dokoyu i torumpit om tumimung kou no do hiti’d posorili’ ku. Om sumaap indo o Kinorohingan do bagi’ dati’,’’ kangku. 21 Gowoi poddi om pointikid-tikid nopod tadau do mantad poddi numawau nogi’ om gisom do koulai i rombituon do dongotuong do kumaraja’ o songintanga’ dahai do momonsoi di tolig om songingkakat o songintanga’ dahai do madtamong dot ongkiinigit do tandus. 22 Om maso nodti do sinunudan ku i tongokusai di momohuruan om i mongunguhup diyolo’ do mundorong do hilo’d Yorusalim do dongotuong om atamangan i’ dahai i bandar om kakaraja’ pondo do dangadau. 23 Om a’ ku i’ iduwon i rasuk ku do dongotuong piya, om i piro-piro o tambalut ku om i piro-piro o susuhuon ku om i piro-piro o madtatamong doho’ nga’ aiso’ i’ o mongidu’d rasuk. Om ongkiinigit kasai’ nopo iyahai di rapo-rapo dahai do don sumasangod.

5

1 Om alaid-laid noddi do mantad diri om ogumu’ddi o tulun, do Yohudi do tongokusai om tongoondu’ do somboro-boros dot a’ manangkasanangan di sompi’ ko’ tulun do Yohudi di suwai. 2 Boros ka nod wookon diyolo’, ’’Iyoho’ nopo om ogumu’ o tanak. Om manu iyahai’d gandum tu’ iri poo o koposion dahai,’’ ka. 3 Om boros ka nod wookon om, ’’A’ no milo dot a’ pasandaon o tumo, om kabun dot anggur, om walai ku tu’ mokiboboli oku’d gandum, om a’ i’ iyahai olikapan,’’ ka. 4 Om suwai nod tulun om somboro-boros dot, ’’A’ no milo dot a’ iyahai molos do tusin do maan do pambayar do sukai di pokionuon do raja’, do ponukai di tumo om kabun dot anggur dahai. 5 Iyahai nga’ sompi’ i’ ko’ tulun do Yohudi. Om tangaanak dahai nga’ iyo i’ di tangaanak do Yohudi’d suwai. Nga’ dahai nopod tangaanak om a’ no milo dot a’ osiliu do turipon. Om haro no o piro-piro di tangaanak dahai do tongoondu’ do nakadagang do silihon do turipon. Nga’ aiso’ no o milo dahai’d pokukurayan tu’ tumo om kabun dot anggur dahai nga’ nangkasanda’ ngai’ no dahai,’’ ka. 6 Om soira’ di norongou ngai’ ku i boros diyolo’ddi om otogod tomod oku’ddi, 7 om osorou ku’ddi dot apatut do haro o wonsoyon. Om togodo’ ngai’ ku no i boyoon om i boyoon do rayat. Om boros kangku dot id diyolo’, ’’Minonginggorit kou do tobpinai dokoyu!’’ kangku. Om papaharo oku noddi do pitimungan do koinsanai’d tulun do manalasai do kosusaan diri. 8 Boros kangku, ’’Nokototos no iyahai do mimboli kawagu di piro-piro koobpinayan toko’ di sompi’ ko’ tulun do Yohudi dit a’ no kumukuro dot a’ dumagang dot id tulun do bansa’d suwai. Nga’ baino’ noddi om iyokoyu o mamadsal do koobpinayan dokoyu do padagang do tinan diyolo’ do sumiliu do turipon dokoyu, om iyolo’ daa nga’ sompi’ i’ ko’ tulun do Yohudi!’’ kangku. Om kada’ nopo ungkomi i piro-piro o boyoon tu’ aiso’ no o milo diyolo’d posimbaron. 9 Om boros kangku’ddi kawagu, ’’Iri nopo winonsoi dokoyu’ddi om a’ no kopio osonong. Apatut dot oronok kou do Kinorohingan om momonsoi dit otopot. Om a’ kou indo kowonsoi do paantakan di pisangod toko’, i tulun dot aiso’ o Kinorohingan do momohingi-hingi dati’. 10 Nokoolos ngai’ ku no i tulun diri do tusin om gandum, om i piro-piro o tobpinai ku om i kongoombolutan ku nga’ pinopoolos nogi’. Baino’ nopo om kada’ toko’ no pokionuo’ i pambayar daa do tutang diyolo’ dot id dati’. 11 Tonuson ngai’ nopo i tutang diyolo’ dot id dokoyu dot iri tuu i tusin ko’ i gandum, ko’ i waig dot anggur ko’ tumau po do saitun. Om lomusan no kopio dokoyu do popoguli’ dot id diyolo’ di tumo, om i kabun dot anggur, om i kabun do saitun om i walai diyolo’!’’ kangku. 12 Om boros kaddi di piro-piro o boyoon, ’’Wonsoyon i’ dahai o miagal di nokoboros nu. Pogulion ngai’ i’ dahai iri om a’ no dahai pokibayaran i tutang diyolo’,’’ ka. Om lohowo’ ngai’ ku no it imam om suhuo’ ku no i piro-piro o boyoon diri do sumumpa’ dot id toguang ngai’ dit imam do wonsoyon kopio diyolo’ o miagal di nokoboros diyolo’ddi. 13 Om iduwo’ ku noddi i tagkos ku di poingagkos ku om poungkarabo’ ku no. Om boros kangku’ddi, ’’Miagal nodti o Kinorohingan do poungkarab dot isai nopo dokoyu it a’ sumulung di batos di pinoboros dokoyu’ddi. Om ngoyon nondod Kinorohingan o walai dokoyu om koinsanai do dapu’ dokoyu om rumutum kou nondo,’’ kangku. Om oinsanan nopo i tulun di songintimung do hiri do minomoros dot, ’’Amin!’’ ka. Om pamarayou noddi iyolo’d TUHAN. Om wonsoyo’ noddi di piro-piro o boyoon i nakabatos diyolo’. 14 Nosiliu oku’d gobunor do Yohuda do solinaid do hopod om duwo o toun, do mantad di koduwo nohopod do toun di Raja’ Artasasta do momorinta’ om gisom di kotolu nohopod om duwo do toun dau do momorinta’. Om solinaid nopoddi om a’ oku i’ om i koobpinayan ku insan panganu di taakanon di maan daa do dong gobunor. 15 Nga’ pointikid-tikid di gobunor dot id gulu ko’ iyoho’ om nosiliu ngai’ nopod tonggungan di rayat dot awagat tu’ minokianu i’ iyolo’ dot apat nohopod o tusin do pirok do sangadau, do maan diyolo’d pomoli do taakanon om waig dot anggur. Om iri piya i susuhuon diyolo’ nga’ nokoponginggorit i’ di rayat. Nga’ iyoho’ nopo om a’ oku i’ minomonsoi do miagal diri tu’ ooris oku i’ do Kinorohingan. 16 Tuminotos oku nogi’ do gisom dot agaas-gaasan ku do minononong di tolig om a’ oku i’ mininganu do tana’ dot ongokooro’ piya do maan ku’d doho’. Om iri nogi’ i pakaraja’ dot id doho’ nga’ minuhup ngai’ i’ do minononong di tolig. 17 Om oubas oku nogi’ do popoilang do makan do hiri’d walai ku do hatus om limo nohopod o tulun do Yohudi do mogiwoyo-woyo’ di piro-piro o boyoon diyolo’. Om paakanon ku po o koinsanai di tulun do rumikot dot id doho’ do mantad id bansa’d suwai di hiri’d posorili’. 18 Monikid tadau oku nopo do monumbali’ do songinan o sapi’ om onom o tinan do dumba’ dit ongolomu’ om ogumu’ o manuk do sumbolion ku. Om pointikid-tikid do tadau’d kohopod om poposodia’ oku do waig dot anggur di wagu po kowonsoi. Nga’ oilaan ku i’ o kawagato’ do tonggungan di rayat om a’ ku iddi nanu i bohogian do tahakon do maan do dong gobunor. 19 ’’Om pokionuon ku no, oi Kinorohingan, do sorohon ngai’ nu daa i nongowonsoi ku do bagi’ diti bansa’dti, om barakatai oku no,’’ kangku.

6

1 Om korongou noddi i Sanbalat om i Tobia, om i Gisim, om i piro-piro o pisangod dahai’d suwai do nopongo no dahai do momonsoi i tolig, om i nongoposu nga’ nongosombol no, om iri po i piro-piro o totobon ot a’ dahai nokodokot do hiri’d piro-piro o wawayaan di bandar. 2 Om posunudai oku no di Sanbalat om i Gisim do mangangat daa doho’ do mongoi solowot diyolo’ dot id iso’ o kawalayan do hilo’d Rantai dot Ono. Nga’ oilaan ku i’ do popokoruol daa iyolo’ doho’. 3 Om ponuhu’ oku noddid tulun do mongoi pomisunud diyolo’ dot a’ oku koongoi tu’ maso ku do momonsoi’d karaja’ dit agayo kopio. Mada’ oku i’ dot otingkadan i karaja’ do mongoi solowot diyolo’ o kotingkad-tingkadan. 4 Om ingapat oku nopo daa diyolo’ posunudai do boros do miagal diri nga’ iyo kasai’ nopoddi o posimbaron ku. 5 Om suhuo’ no di Sanbalat o tiso’ di susuhuon dau do mongoi pomisunud doho’ di koinglimo no. Nga’ iti nopo baino’ om tinulis dot id surat di poingukab. 6 Poingkaa o suang di surat: ’’Minomisunud i Gisim doho’ do haro o pimboroson do tulun di bansa’d suwai do hiti’d posorili’ do mumbal kou daa di tulun do Yohudi do sumaap do porinta, om iri noddi o kapananangan dokoyu di tolig di bandar. Om nokoboros nogi’ dot osorou-sorou nu daa do sumiliu’d raja’ do Yohudi, 7 om nokopomili’ ko no do piro-piro o nabi do poposiliu diya’d raja’ do hilo’d Yorusalim. Om pointantu’ no do korongou i’ i raja’ do pasal diti om osorou ku dot osonong nogi’ do misolowot to om opibara-barasan no o hal diti,’’ ka. 8 Om pokirimai ku no iyau dot isimbar do poingkaa, ’’Aiso’ i’ ot otopot di boros nu’ddi. Winonsoi-wonsoi nu i’ iri,’’ kangku. 9 Om mumbal daa iyolo’ do monompurolosi dahai om otingkadan indo dahai i karaja’ddi. Nga’ sumambayang oku po do poingkaa, ’’Oi Kinorohingan, pokoriso’ oku no!’’ kangku no. 10 Om tontok nogiddi do minongoi oku songkoduwo do hiri’d di Somaya, i tanak do kusai di Dolaya, i manangaki di Mihitabiil, tu’ a’ iyau milo do tumongkiad di walai dau do mongoi solowot doho’. Om boros ka dau dot id doho’, ’’Kaino kama mongoi lisok do hiri’d Bilik dot Olidang do hilo’d Walai’d Sasambayangan dot Agayo om mongontiil to i’ tu’ haro moti’ o tulun do mongoi pamatai diya’ do totuong do baino’,’’ ka dau. 11 Om boros kangku’d suminimbar, ’’Okon oku i’ ko’ tulun dit orohian do mogidu’. Ondos nu daa om mumboyo’ oku do mongoi lisok do hiri’d Walai’d Sasambayangan dot Agayo do mokimapasi? A’ oku i’ kopio momonsoi do miagal diri,’’ kangku. 12 Om soira’ di minomusorou kopio oku nga’ kopurimanai ku no dot okon i’ ko’ Kinorohingan o minomisunud di Somaya, nga’ sinisipan i’ daa iyau di Tobia om i Sanbalat do popoboros diri dot id doho’. 13 Sinisipan daa diyolo’ iyau do monompurolosi doho’ om kowonsoi oku i’ daa’ndo do dusa, om araag i’ o ngaran ku om boro-boroson nondo do tulun. 14 Om sambayang oku no do poingkaa, ’’Oi Kinorohingan, soroho’ no i winonsoi di Tobia om i Sanbalat, om hukuman no iyolo’! Om soroho’ no i Noaya, i nabi do tondu’ diri, om koinsanai di nabi do suwai di mumbal daa do monompurolosi doho’,’’ kangku. 15 Om katalib poddi o limo nohopod om duwo o tadau do kuminaraja’ om kopongo ngai’ nogi’ do momonsoi i tolig do tontok di tadau do koduwo nohopod om limo do tulan dot Ilul. 16 Om soira’ di nokorongou ngai’ i pisangod dahai dit id pogialatan di piro-piro o bansa’d suwai di hiri’d posorili’, om kopurimanai nogiddi diyolo’ do nointingayam iyolo’ tu’ koinsanai di tulun om koilo i’ do kinapanga-pangaan nopo di karaja’ddi nga’ mantad id nuhupan do Kinorohingan. 17 Om solinaid nopoddi do maso’ddi om mikirim-kirim pod surat i piro-piro o boyoon do tulun do Yohudi om i Tobia. 18 Om ogumu’ i’ o tulun do Yohudi do mambalut di Tobia tu’ monongiwan i’ iyau di Sokonia i tanak di Ara. Om kawagu po nga’ iri nopo tanak di Tobia di roitan dot i Yohanan nga’ minanansawo di tanak do tondu’ di Mosulam, i tanak di Borokia. 19 Om popimboroson nopo di tongoulun dot id toguang ku o kosonongo’ di Tobia, om posunudon ngai’ diyolo’ dau o koinsanai di doho’d boros. Om popingkirim po daa iyau’d surat do ponompurolosi doho’.

7

64 Om haro nogi’ o piro-piro o pinuruan do sompiiyon dot imam dit a’ nokito o pinotulisan do ngaran di taki-aki diyolo’. Iri nopo pinuruan do sompiiyon diri nga’: i Habaya, i Hakos om i Barsilai. (Haro o songulun di taki-aki do pinuruan do sompiiyon dot imam di Barsilai do minangawin do tondu’ di sinakagon do pinuruan do sompiiyon di Barsilai di hilo’d Giliad. Om pakayo’ noddi dau o ngaran di sompiiyon do tiwanon dau.) Om a’ iddi iyolo’ naanu do sumiliu dot imam tu’ a’ i’ diyolo’ milo do pointalangon kopio ondung isai o taki-aki diyolo’. 1 Om kopongo poddi do mononong i tolig di bandar, om ponuhu’ oku no do podokot di totobon di piro-piro o wawayaan. Om i tulun do madtatamong di wawayaan, om i piro-piro o modsisinding, om i tulun do Liwi nga’ nosuhu’ ku no do momonsoi di diyolo’d buruon. 2 Om ponuhu’ oku no do duwo o kusai do momorinta’ do bandar do Yorusalim: iyolo’ nopo om i Hanani, i tobpinai ku om i Hanania, i boyoon di kuta’ do padtamangan. I Hanania nopo om milo kopio do ponongkuyaanan om oronok do TUHAN; aiso’ no o tulun do koiyo dau. 3 Om sunudai ku no iyolo’ dot a’ mongiwang di wawayaan do Yorusalim do dongkosuabon dot a’ po asawa-sawat o tadau om mositi’ no do modtobon om mongontiil di wawayaan dit a’ po kotingkod do kumaraja’ i madtatamong do dongsosodopon. Om sinunudan ku nogi’ iyolo’ do momili’ do tulun dot id pogialatan di tulun do poingiyon do hilo’d Yorusalim om monuhu’ do piro-piro diyolo’ do momonsoi’d piro-piro o karaja’ di natantu’ mantad, om iri no suwai om madtamong do hiri’d posorili’ di walai diyolo’. 4 Yorusalim nopo nga’ bandar dot agayo nga’ okuri’ po o tulun do poingiyon do hiri, om a’ po adala’ o walai do nowonsoi’d hiri. 5 Om poiloo’ oku nod Kinorohingan do monimung ngai’ di tulun om i boyoon diyolo’ om i pagawai diyolo’, om ointob ku i’ iyolo’ do tumanud di ngaran di sinolusukan diyolo’ di nongkotulis. Om tontok noddi do nokito ku i pinotulisan do ngaran di tulun dit id gulu kopio koguli’ do mantad id pomogunan do pinananggayan do pisangod. Om iti no i pointulis do hiri’d pinotulisan diri: 6 Ogumu’ o tulun di natanggayan do hilo’d pomogunan di pinananggayan do pisangod do tuminongkiad di watas do Babil om guminuli’ kawagu do hilo’d Yorusalim om hilo’d Yohuda, om pinakayaan do hiri’d bandar diyolo’. Iri nopo piro-piro o sompiiyon diyolo’ nga’ alaid no do poundorong do hiri’d pomogunan do pinananggayan do pisangod do hilo’d Babil, do mantad poddi tinangkap om tinanggayan iyolo’ di Raja’ Nobukadnisar. 7 Boyoon nopo diyolo’ om i Sorubabil, i Yosua, i Nohomia, i Asaria, i Raamia, i Nahamani, i Mordikai, i Bilsan, i Mispirit, i Bigwai, i Nahum om i Baana. 8 - 73 Om oinsanan nopo i tulun dot Israil, om it imam, om i tulun do Liwi, om i madtatamong do wawayaan di Walai’d Sasambayangan dot Agayo om i modsisinding, om ogumu’ o tulun toomod, om i tulun di maganu-anu do hiri’d Walai’d Sasambayangan dot Agayo, do miniyon do hiri’d kabandaran om hiri’d kokompungan do hilo’d Yohuda. 66 - 25 Iti no o dopitar do ngaran di piro-piro o pinuruan do sompiiyon dot Israil, om kogumuon do tulun dot id suang do pointikid-tikid do pinuruan do sompiiyon di nokoguli’ do mantad id pomogunan do pinananggayan do pisangod: Paros — 2,172 Sopasa — 372 Ara — 652 Pahat-Muab (i sinakagon di Yosua om i Yoab) — 2,818 Ilam — 1,254 Satu — 845 Sakai — 760 Binui — 648 Bobai — 628 Asgad — 2,322 Adonikam — 667 Bigwai — 2,067 Adin — 655 Atir (i roitan dot i Hiskia) — 98 Hasum — 328 Bosai — 324 Harip — 112 Gibion — 95 26 - 69 Om koinsanai nopo di tulun do minuli’ do hilo’d pomogunan dau do mantad id pomogunan di pinananggayan do pisangod om 42,360 o tulun. Om suwai no ko’ iri om minuli’ nogi’ i piro-piro o susuhuon diyolo’ do 7,337 o tulun, om iri no modsisinding om 245 o tulun. Om nigitan nogi’ diyolo’ i tayam-tayam diyolo’ do poingkaa o kogumuo’: Kuda’ — 736 Bagal — 245 Unta — 435 Kaladai — 6,720 65 Om noduhan diri iyolo’ di gobunor do watas do Yohuda do mangakan di taakanon di nakatahak dot id Kinorohingan do daamot po dot aiso’ ot imam di milo do mongilo kopio do mamakai dit Urim om Tumim. 70 - 38 Om iri tulun di poingiyon dot id kabandaran diti o komolohingan di gulu po nga’ guminuli’ nogi’ do mantad id pomogunan do pinananggayan do pisangod: Baitlahim om Nitopa — 188 Anatot — 128 Bait-Asmawit — 42 Kiriat-Yiarim, Kopira om Biirot — 743 Rama om Giba — 621 Mikmas — 122 Baitol om Ai — 123 Nibo di tiso’ — 52 Ilam di tiso’ — 1,254 Harim — 320 Yorikou — 345 Lod, Hadid om Ono — 721 Sinaa — 3,930 39 - 42 Iti no o dopitar do ngaran di pinuruan do sompiiyon do piro-piro ot imam di guminuli’ do mantad id pomogunan di pinananggayan do pisangod: Yodaya (i sinakagon di Yosua) — 973 Imor — 1,052 Pasur — 1,247 Harim — 1,017 43 - 45 I piro-piro o pinuruan do sompiiyon do Liwi di minuli’ do mantad id pomogunan di pinananggayan do pisangod: Yosua om i Kadmiol (i sinakagon di Hodiwia) — 74 I popouni do tuunion do hiri’d Walai’d Sasambayangan dot Agayo (i sinakagon di Asap) — 148 I Madtatamong do wawayaan di Walai’d Sasambayangan dot Agayo (i sinakagon di Salum, Atir, Talmon, Akub, Hatita om Sobai) — 138 46 - 72 Om ogumu’ ot id pogialatan di rayat do minanahak do nipuhawang do mongingkuri-kuri’ do balansa’ do pononong di Walai’d Sasambayangan dot Agayo: Mantad id gobunor 8 kilogram do tamas, 50 o mangkuk do pakayon do sumambayang, 530 o rasuk dot imam dit anganaru. Mantad id piro-piro pinuruan do sompiiyon 168 kilogram do tamas, 1,250 kilogram do pirok. Mantad id tulun do suwai 168 kilogram do tamas, 140 kilogram do pirok, 67 o rasuk dot imam dit anganaru. 56 Iti no o dopitar do ngaran di piro-piro o pinuruan do sompiiyon di maganu-anu do hiri’d Walai’d Sasambayangan dot Agayo di minuli’ do mantad id pomogunan do pinananggayan do pisangod: Siha, Hasupa, Tabaot, Kiros, Sia, Padon, Libana, Hagaba, Salmai, Hanan, Gidol, Gahar, Riaya, Risin, Nikoda, Gasam, Usa, Pasia, Basai, Mounim, Nopusim, Bakbuk, Hakupa, Harhur, Baslit, Mohida, Harsa, Barkos, Sisora, Tima, Nosia om Hatipa. 57 - 59 I piro-piro o pinuruan do sompiiyon di piro-piro o susuhuon di Suliman di minuli’ do mantad id pomogunan di pinananggayan do pisangod: Sotai, Sopirit, Porida, Yaala, Darkon, Gidol, Sopasa, Hatil, Pokirit-Hasibaim, Amon. 60 Koinsanai nopo di sinakagon do tulun di maganu-anu do hiri’d Walai’d Sasambayangan dot Agayo do mihompit di sinakagon di piro-piro o susuhuon di Suliman di minuli’ do mantad id pomogunan di pinananggayan do pisangod om 392 o tulun. 61 - 62 Iti ngai’ no i tulun do minuli’ do mantad hilo’d bandar do Tilmila, Tilharsa, Korub, Adon om Imor, nga’ a’ i’ iyolo’ milo do popointalang kopio ondung sinakagon iyolo’ do bansa’ dot Israil. Iyolo’ nopo om id suang do pinuruan do sompiiyon di Dolaya, om i Tobia om i Mikoda. Oinsanan nopo om 642 o tulun. 63 -

8

1 Tontok di tulan do koturu’ om nongkoundorong ngai’ noddi i tulun dot Israil do hiri’d bandar diyolo’. Om tontok di tadau do koiso’ do tulan diri om timung ngai’ no iyolo’ do hilo’d Yorusalim do hiri’d natad dit otimbabaan di wawayaan di roitan do Wawayaan do Waig. Om suhuo’ no diyolo’ i Isra, it oilo kopio do Tourat di pinatahak do TUHAN dot id tulun dot Israil, i pinolombus di Musa, do mongoi panganu di buuk do Tourat diri. 2 Om ngoyo’ no di Isra iri om igitai no dau do hiri’d toguang di tulun di songintimung — i tongokusai, om i tongoondu’, om i tangaanak di milo nod mokinongou. 3 Om basao’ no di Isra i Tourat diri dot id diyolo’ do mantad po di kosuabon om gisom do pitangaadau. Om orohian ngai’ nopo iyolo’ do mokinongou’ddi. 4 I Isra nopo nga’ poingkakat do hiri’d mimbar di papan do winonsoi. Om iri nopo mimbar diri nga’ winonsoi do maan do maso’ddi. Om iti ngai’ no o tulun di poingkakat do hiri’d dawananan dau: i Matisa, i Sima, i Anaya, i Uria, i Hilkia om i Maasiya. Om iri no i songingkakat do hiri’d dogibangan dau om i Podaya, i Misail, i Malkia, i Hasum, i Hasbadana, i Sakaria om i Mosulam. 5 Iri nopo mimbar di ningkokoton di Isra nga’ asawat i’ ko’ mantad di tulun dot ogumu’ om ongkokito ngai’ nopoddi iyolo’ dau. Om maha’ di noukaban no dau i buuk, om ingkakat ngai’ no iyolo’. 6 Om boros kaddi di Isra, ’’Royohon no o TUHAN, i Kinorohingan dot Agayo,’’ ka dau. Om oinsanan nopo i tulun do pinopoinsawat do longon diyolo’ om simbar no do poingkaa, ’’Amin! Amin!’’ ka. Om otud ngai’ no iyolo’ do tuminuku’ dot id Kinorohingan. 7 Om hangog noddi iyolo’ om ingkakat no do hiri’d kinoiyonon diyolo’, om potuduko’ noddi di piro-piro o tulun do Liwi i Tourat dot id diyolo’. Iri nopo i tulun do Liwi diri nga’: i Yosua, i Bani, i Sorobia, i Yamin, i Akub, i Sabitai, i Hodia, i Maasiya, i Kolita, i Asaria, i Yosabad, i Hanan om i Polaya. 8 Om pinasalin diyolo’ o boros di Tourat do Kinorohingan om pinatarang o komoyon diri do gisom dot osuhutan kopio di tongoulun. 9 Om soira’ di norongou di tulun dot ogumu’ do binasa’ i Tourat diri, om nongosudu’ddi iyolo’ om ihad no iyolo’. Om sunudai noddi di Gobunor Nohomia, om i Isra it Imam it oilo kopio di Tourat diri, om i tulun do Liwi i pinoposuhut di Tourat diri, o koinsanai di tulun do poingkaa, ’’Tadau nopod baino’ om tadau di nokotobilang do maan do don TUHAN, i Kinorohingan toko’, om kada’ kou nogi’ tongob om kada’ kou ihad. 10 Nga’ uli’ kou nogi’ do dinondo om moginakan i’. Om bohogian no di taakanon om waig dot anggur dokoyu i tulun dit aiso’ o taakanon. Tadau nopod baino’ om tadau di nokotobilang do maan do TUHAN toko’, om kada’ kou tongob. Tu’ iri nopo i kaarapadan do patahakon do TUHAN dot id dokoyu om popokoris i’ dokoyu,’’ ka. 11 Om ngoyo’ noddi di tulun do Liwi insasamadai o koinsanai di tulun om piguli-guli’ po diyolo’ do popimboros o boros do poingkaa, ’’Kada’ kou tongob do tontok do tadau’dti, i tadau di nokotobilang do maan do don TUHAN,’’ ka. 12 Om uli’ ngai’ noddi i tulun om akan no iyolo’ om inum do mikuwo’d ongotood tomod. Om bohogiai no diyolo’ i tulun do suwai di taakanon diyolo’ tu’ nosuhutan no kopio diyolo’ o komoyon di binasa’ di norongou diyolo’ddi. 13 Om tadau noddi kawagu om ongoi ngai’ no i boyoon do pinuruan do sompiiyon, om it imam, om i tulun do Liwi do hiri’d di Isra do mongoi pinsingilo di ponudukan di Tourat. 14 Om kabantalai no diyolo’ do hiri’d Tourat, i pinatahak do TUHAN di pinolombus di Musa, do sinuhu’ i tulun dot Israil do miyon dot id kinuhub-kuhub dot oruuhai, do solinaid di Tadau dot Agayo do Kinuhub-Kuhub. 15 Om poboroso’ noddi diyolo’ dot id tulun dot ogumu’ ot iso’ o ponuhuan, om potongkopo’ no diyolo’ iri dot id pointongkop do Yorusalim om hiri’d kabandaran om hiri’d kokompungan. Poingkaa i ponuhuan diri, ’’Ongoi kou no do hilo’d konuluhanan om manganu do raan do kayu dot aras, om kayu do saitun, om kayu di kitumau, om guas do kurma, om raan di kayu do suwai do maan do wonsoyon do kinuhub-kuhub do tumanud di pinonuhuan di nokotulis do hiri’d buuk do Tourat,’’ ka. 16 Om ongoi ngai’ noddi i tulun panganu do raan di kayu’ddi, om pomonsoi no iyolo’ do kinuhub-kuhub do hiri’d sakai di taap do walai diyolo’ dit arantai, om hiri’d natad do walai diyolo’, om hiri’d natad dit id dotimbabaan di Walai’d Sasambayangan dot Agayo, om hiri’d pogititimungan do tulun dot ogumu’, it id toning di wawayaan di roitan do Wawayaan do Waig, om hiri’d pogititimungan do tulun dot ogumu’, it id toning di wawayaan di roitan do Wawayaan dot Ipraim. 17 Koinsanai di tulun di nongkoguli’ do mantad id pomogunan di pinananggayan do pisangod nga’ minomonsoi ngai’ nopo do kuhub-kuhub, om iyon noddi iyolo’d hiri. Om diri nogindo do nowonsoi o miagal diri do mantad di poimpasi po i Yosua, i tanak di Nun. Om oinsanan nopo dot ongosimbayan om ongooropod i tulun. 18 Om mantad nopo di tadau do koiso’ di tadau do karamayan diri om gisom do norikot i tadau do kolimpupuson om mambasa’ kasai’ nopo iyolo’ do sobohogian di Tourat do Kinorohingan do pointikid do tadau. Om ruminamai iyolo’ do solinaid do turu’ o tadau, om tontok di kawalu’d tadau om haro’ddi o pinitimungan dot agayo do pongolimpupus di karamayan diri, do tumanud di pinonuhuan do hiri’d Tourat.

9

1 - 2 Tontok di tadau’d koduwo nohopod om apat do tulan diri om timung ngai’ no i tulun dot Israil do puasa do popointalang do rumologo iyolo’ di dusa diyolo’. Om nokotongkiad no iyolo’ do mantad id koinsanai’d tulun di bansa’d suwai. Om panampakai no iyolo’ do karung om arabai no diyolo’d pupuk o tulu diyolo’ do popointalang do tumongob iyolo’. Om ingkakat noddi iyolo’ om pangakun no di dusa do nongowonsoi diyolo’ om i nongowonsoi di taki-aki diyolo’. 3 Om haro i’ doti’ o tolu o jam do binasa’ dot id diyolo’ i Tourat do TUHAN, i Kinorohingan diyolo’, om tolu poddi kawagu o jam do minangakun iyolo’ di dusa diyolo’. Om otud nogiddi iyolo’ do tuminuku’ dot id TUHAN, i Kinorohingan diyolo’. 4 Hiri nopo nga’ haro o mimbar dot iyonon di tulun do Liwi om songingkakat nopod hiri nga’: i Yosua, i Bani, i Kadmiol, i Sobania, i Buni, i Sorobia, i Bani, om i Konani. Om sambayang noddi iyolo’ dot opuhod dot id TUHAN, i Kinorohingan diyolo’. 5 Minomimpin nopo do sumambayang do tadau’ddi om i tulun do Liwi: i Yosua, i Bani, i Kadmiol, i Hasabnia, i Sorobia, i Hodia, i Sobania om i Pitaya. Boros ka diyolo’, ’’Ingkakat no om royoho’ no o TUHAN, i Kinorohingan toko’! Royohon no iyau do gisom dot alaid! Royohon no o ngaran dau di kikagayaan, do mulong piya dot a’ i’ daa kabagal-bagal o pamarayou do tulun dau!’’ ka. 6 Om sambayang ngai’ noddi i tulun dot Israil do poingkaa, ’’Iya’ noo o TUHAN, oi TUHAN; iya’ no o minomonsoi do koinsanai do hilo’d tawan om koinsanai dilo rombituon do hilo’d tawan. Iya’ no o manahak do koposion om iya’ o momogompi’ do koinsanai’d nunu nopo. Koinsanai di kisinundu do hilo’d tawan nga’ motud ngai’ nopo do tumuku’ dot id diya’. Om minsiriba’ iyolo’ dot id diya’. 7 Iya’ noo, o Kinorohingan, oi TUHAN. Iya’ no i minomili’ di Abram do mantad id pogialatan do bansa’ dau. Tinongkiadan dau o Ur, i hilo’d Babil, tu’ winoyo’ nu i’ iyau. Om pinungaranan nu iyau do ngaran do wagu, dot i Abraham. 8 Om koilaai nu no dot otorodok iyau dot id diya’, om pomonsoi ko no do tumpongo dot ogirot dot id dau. Minamatos ko do papatahak dau di tana’ do tulun do Kanaan, om Hit, Om Amori, om i tana’ do tulun do Poris, Yobus om Girgasi. Om koinsanai nopo iri do pinatahak nu dot id dau, do sumiliu dot iyonon do koinsanai di sinakagon dau. Om binayaan nu i’ i batos nu. Tu’ otulid i’ o wonsoyon nu, om opuhawang ko. 9 Nokito nu i’ i koinggoritan di taki-aki dahai di gulu po, norongou nu i’ i tihad diyolo’ di hilo’ iyolo’d Masir om di hilo’ iyolo’d Rahat do Toborau. 10 Minomonsoi ko do koimayaan dot id toguang di raja’, om id toguang ngai’ di pagawai om i rayat do pomogunan diri. Tu’ oilaan nu i’ do pinokorualan diyolo’ i tulun nu. 11 Pinigirang nu i rahat do winayaan di tulun nu. Om pinosoborong nu iyolo’ do minaya’ do tana’ dit otuu, om nongolondod do hiri’d waig dot aralom i minomogusa’ diyolo’, miagal po iyolo’ di watu di nakasaalom do hilo’d rahat dit opuhod om korolosi. 12 Pinotunud nu iyolo’ do haun o pinopotunud diyolo’ do tontok do dangadau. Om tinitiu nu o ralan diyolo’ do tapui di poorigi do tontok do dongotuong. 13 Luminintuhun ko do mantad hino’d tawan do hilo’d Nuluhon do Sinai dit olidang. Om minoro-boros ko’ddi dot id tulun nu. Om nonuan nu iyolo’ dot oturan dit osonong om ponudukan di kiguna’. 14 Tinudukan nu iyolo’ do popoinggayo di tadau’d Sabat dit olidang, om nonuan nu iyolo’ dot oturan nu do pinolombus di Musa. 15 Tontok di louson iyolo’ om aiso’ o takanon, nga’ nonuan nu i’ iyolo’ do roti do mantad hilo’d tawan. Om nonuan nu iyolo’ do waig do mantad id tontolob do tontok di tinuuhan iyolo’. Sinunudan nu iyolo’ do momogun-mogun do hiri’d tana’, di pinabatos mantad nu do mikuwo’d sumpa’ do patahakon nu dot id diyolo’. 16 Nga’ suminawat o ginawo om kuminodou o ginawo di taki-aki dahai, om a’ iyolo’ minumboyo’ di pinonuhuan nu. 17 A’ iyolo’ minumboyo’, om nolihuan ngai’ diyolo’ i winonsoi nu dit ongosonong, om koinsanai di koimayaan do nongowonsoi nu nga’ nongolihuan ngai i’ diyolo’. Minomili’ iyolo’ do boyoon tu’ asawat i’ o ginawo diyolo’. Om siguli’ po kawagu iyolo’ do hilo’d Masir, do sumiliu’d turipon. Nga’ iya’ nopo om Kinorohingan dit orohian do mangampun, alanut o ginawo, om obinsianan, om a’ obintogod. Agayo kopio o kosianan nu, om a’ nu i’ iyolo’ tinongkiadan. 18 Minomonsoi iyolo’ do tingolig do pinoiyo-iyo do sapi’. Om minomoros nogi’ iyolo’ dot, ’Iti no o kinorohingan dokoyu, i pinoposoliwan dokoyu do mantad hilo’d Masir, i hilo’d pinonguripanan,’ ka. Minongindaraat tomod iyolo’ diya’, oi TUHAN! 19 Nga’ a’ nu i’ tinongkiadan iyolo’ do hilo’d tana’ do kowotuan, tu’ poimponu’ ko i’ do kosianan, a’ nu i’ nidu’ i haun ko’ i’ tapui di popotunud diyolo’ do tadau om totuong. 20 Om tinudukan nu i’ iyolo’ dit apatut diyolo’d wonsoyon. Tu’ osonong ko i’. Pinaakan nu iyolo’d manna om nonuan nu’d waig do tinumon diyolo’. 21 Solinaid dit apat nohopod o toun do koloido’ diyolo’ do hilo’d tana’ do kowotuan, om nonuan nu i’ iyolo’ do koinsanai di kosionuan diyolo’. A’ i’ nokoumbal do noromuk o pakayan diyolo’, om a’ nokoumbal do nokolonit ko’ nokoruol po o lapap diyolo’. 22 Nonuan nu iyolo’ do kamanangan do suminangod do piro-piro o bansa’ om pomorinta’, om koinsanai do watas om bandar om pomogunan di poinronit di tana’ diyolo’. Nosolod diyolo’ o pomogunan do Hisbon, i porintaon daa di Raja’ Sihon. Om i pomogunan do Basan, i porintaon daa di Raja’ Og. 23 Nonuan nu iyolo’ do sinakagon do miagal pod rombituon do hilo’d tawan kogumu’. Om nonuan nu iyolo’ do tana’ do maan diyolo’d iyonon, i tana’ di pinabatos mantad nu dot id taki-aki diyolo’. 24 Naala’ diyolo’ i pomogunan do Kanaan, naala’ ngai’ nu i tulun di poingiyon do hilo’. Nonuan nu i tulun nu do kuasa’ do momonsoi do nunu nopo o korohian diyolo’, do kumaa id toinsanan o tulun om bansa’ om raja’ do Kanaan. 25 Naala’ om nosolod di tulun nu o piro-piro o kuta’ di pogintirungan, om tana’ dot oluhub, om walai do noponu’d kakayaan. Om torobong di noukadan mantad, om kabun dot anggur, om saitun, om kouwaan do suwai. Nakan diyolo’ o koinsanai di korohian diyolo’ om luminombon iyolo’, nopurimanan diyolo’ o kosonongo’ do koinsanai dit ongosonong do pinatahak nu diyolo’. 26 Nga’ suminaap i tulun nu om a’ minumboyo’ diya’, om a’ diyolo’ pinadul i Tourat om i ponudukan nu, pinatai ngai’ diyolo’ i nabi di pinopoinsan daa diyolo’, i popoguli’ daa kawagu diyolo’ dot id diya’. Oi TUHAN, asaru’ ko no diyolo’ dot indaraaton. 27 Om pinatahak nu’ddi iyolo’ dot id pisangod diyolo’. I minangala’ om minomorinta’ diyolo’ dot araat o pomomorinta om minonginggorit diyolo’. Om pomolohou no iyolo’ diya’ do mokitulung do tontok dit id suang iyolo’d kosusaan. Om norongou nu i’ iyolo’ do mantad hino’d surga. Om agayo i’ o kosianan nu om simbaro’ nu iddi iyolo’. Om nonuan nu iyolo’ do boyoon om sumasangod di gunsiou. I pinopoidu’ diyolo’ do mantad id pisangod. 28 Soira’ dit osimbayan kawagu o hiri’d pomogunan diyolo’,om pomonsoi po kawagu iyolo’d dusa. Om pologoso’ nu po kawagu iyolo’d naala’ do pisangod di minonginggorit diyolo’. Nga’ soira’ di nokopuriman iyolo’, om mikuwo’d kuminorologo, om minomolohou diya’ do mamasi diyolo’. Om norongou nu i’ iyolo’ do hino’d surga, om tinulung kasai’ nu i’ iyolo’. Tu’ agayo i’ o kosianan nu dot id diyolo’. 29 Pinoinsan nu i’ iyolo’ om mumboyo’ indo iyolo’ di ponudukan nu, nga’ minada’ i’ iyolo’ dit Oturan nu tu’ asawat i’ o ginawo diyolo’, mulong po daa do tumanud nopo di Tourat nu om iri no o ralan do kumaa id koposion. Okodou o ginawo diyolo’ om osurilog, om a’ iyolo’ minokinongou om a’ minumboyo’. 30 Monikid toun nopo do poinsanon nu iyolo’, mikuwo dot alanut o ginawo nu. Tinudukan ngai’ nu i nabi di boros nu do moro-boros diyolo’. Nga’ mimbosuk-bosuk ngai’ nopo i tulun nu, om gowoi poddi om pinologos nu iyolo’d naala’ do bansa’d suwai. 31 Nga’ agayo i’ o kosianan nu, om a’ nu iddi niadaan om a’ nu rinaag iyolo’. Iya’ no o Kinorohingan dit aiso’ o koiyo. It agayo o kosianan om i poimponu’ do kosianan! 32 Oi Kinorohingan, i Kinorohingan dahai dit okoris! Kinorohingan dit agayo om i kisinundu! Otorodok ko i’ do mongigit di tumpongo om batos nu, sinulung nu i’ i batos nu om winonsoi ngai’ nu. Mantad po di ninggorit iyahai di raja’ dot Asur, om gisom do dinondo, nga’ oinggorit tomod po iyahai! Noinggorit ngai’ i raja’ dahai, om it imam, om i nabi, om i boyoon, om i taki-aki dahai om koinsanai di tulun dahai. Kada’ no lihuwai o koinsanai di koinggoritan diri! 33 Otopot i’ i winonsoi nu do minomohukum ko dahai it ongkidusa. Otulid ko i’ mulong po do nokowonsoi iyahai’d dusa. 34 A’ ngai’ minumboyo’ di Tourat nu i taki-aki, om i raja’ om i boyoon om it imam dahai. A’ iyolo’ minokinongou om a’ minomusou di ponuhuan om i boros nu di pinopoinsan. 35 Binarakatan ngai’ nu i raja’ om i tulun nu do gisom dot osimbayan iyolo’. Nonuan nu iyolo’ do pomogunan dot agayo om tana’ dot oluhub. Nga’ a’ i’ iyolo’ tuminongkiad do mantad id kowoyo-woyoon dit araat. Om a’ iyolo’ tuminuku’ om a’ suminambayang dot id diya’. 36 Om baino’ noddi om nosiliu no iyahai’d turipon do hiti’d pomogunan di pinatahak nu dahai. I tana’ dot oluhub di manahak dahai do kaakan-akanan. 37 Nunu nopo i hasil diti tana’ nga’ patahakon ngai’ nopo di raja’. I pinili’ nu do momorinta’ do tulun nu do pomohukum nu di dusa dahai dot id toguang nu. Mingwonsoi nopo iyolo’ do korohian diyolo’ dot id dahai, om id suang diri iyahai’d katangaban om koinggoritan!’’ ka. 38 Om pomonsoi no o koinsanai’d tulun dot Israil dot iso’ o batos dot ogirot om i tinulis om saapai nogi’ di piro-piro o boyoon dahai, om i tulun do Liwi, om i piro-piro ot imam dahai. Tu’ nosiliu ngai’ i’ o miagal diri.

10

32 Pointikid-tikid do toun om manahak ngai’ iyahai do sorolimaan o gram do pirok do ponulung do pambayar dit apakai do hiri’d Walai’d Sasambayangan dot Agayo. 1 Id gulu nopo do suminain om i Gobunor Nohomia i tanak di Hakalia, om i Sodokia nogiddi. Om iti ngai’ tulun diti nga’ suminain nogi’: 2 - 34 Iyahai no i rayat om it imam, om i tulun do Liwi, o mongundi’ do pointikid-tikid do toun do mongilo ondung disai do pinuruan do sompiiyon dit apatut do manahak do siduwon do maan do pogudung di porsombahan di sumbolion di patahakon dot id TUHAN, i Kinorohingan dahai do tumanud di pinonuhuan dot id Tourat. 36 Iri nopo tanak dahai’d kusai dit id gulu kosusu om pootodon dahai do hiri’d piro-piro ot imam do hilo’d Walai’d Sasambayangan dot Agayo do patahakon dahai dot id Kinorohingan, do tumanud di ponuhuan dot id Tourat. Om patahakon nogi’ dahai i tanak do sapi’, om i tanak do dumba’ om i tanak do kambing dit id gulu kosusu. 37 Om patahakon dahai dot id piro-piro ot imam di hilo’d Walai’d Sasambayangan dot Agayo i tapung do gandum dit id gulu omoto’ do pointikid-tikid do toun, om igitan ngai’ nogi’ dahai i porsombahan dahai’d suwai, dot i waig dot anggur, om tumau do saitun om piro-piro o bansa’d tua-ua’. Om igitan dahai i porsombahan di sompihopod do mantad id hasil di tumo dahai, dot id tulun do Liwi di monimung do porsombahan do sompihopod do hiri’d piro-piro o bandar di momutanom-tanom. 38 Iri nopo i piro-piro ot imam do sinakagon di Harun om apatut no do moyo’ di tulun do Liwi do tontok di monimung iyolo’ di porsombahan do sompihopod, om mositi’ no do poopion di tulun do Liwi do hiri’d bilik di poopian do hilo’d Walai’d Sasambayangan dot Agayo o sompihopod do koinsanai di porsombahan do sompihopod dit otimung diyolo’. 33 Om manahak iyahai diti pakayon do sumambayang do hiri’d Walai’d Sasambayangan dot Agayo: i roti dit olidang, i porsombahan, i porsombahan do gandum do pointikid do tadau, i tayam-tayam do maan do porsombahan do sorobon do pointikid do tadau, i porsombahan dot olidang do suwai, om i porsombahan di pangampun do dusa’d tulun dot Israil, om nunu nopo i koburu-buruon do hilo’d Walai’d Sasambayangan dot Agayo. 8 Piro-Piro ot Imam: i Soraya, i Asaria, i Yoromia, i Pasur, i Amaria, i Malkia, i Hatus, i Sobania, i Maluk, i Harim, i Mirimot, i Obaya, i Daniol, i Giniton, i Baruk, i Mosulam, i Abia, i Miyamin, i Maasiya, i Bilgai om i Somaya 9 - 39 Om mositi’ no do migit i rayat dot Israil om i tulun do Liwi do gandum, om waig dot anggur, om tumau do saitun do maan do popuhawangon di tahakon kasai’, do hiri’d bilik di poopian do taakanon om i koburu-buruon do hiri’d Walai’d Sasambayangan dot Agayo. Om hiri nogi’ ot iyonon di piro-piro ot imam di maso’d kumaraja’, om i madtatamong di wawayaan di Walai’d Sasambayangan dot Agayo, om i modsisinding. Om a’ i’ dahai kada-kadaan do momogompi’ i Walai’d TUHAN dahai. 13 I Piro-piro o Tulun do Liwi: I Yosua, i tanak di Asania, i Binui, i sinakagon do pinuruan do sompiiyon di Hinadad, i Kadmiol, i Sobania, i Hodia, i Kolita, i Polaya, i Hanan, i Mika, i Rihob, i Hasabia, i Sakur, i Sorobia, i Sobania, i Hodia, i Bani om i Boninu. 14 - 35 Pointikid-tikid do toun om igitan dahai do hilo’d Walai’d Sasambayangan dot Agayo i gandum dit id gulu dahai koomot om i tua’ dit id gulu koonsok di kouwaan dahai. 27 Piro-Piro o Boyoon do Bansa’: i Paros, i Pahat-Muab, i Ilam, i Satu, i Bani, i Buni, i Asgad, i Bobai, i Adonia, i Bigwai, i Adin, i Atir, i Hiskia, i Asur, i Hodia, i Hasum, i Bosai, i Harip, i Anatot, i Nibai, i Magpias, i Mosulam, i Hosir, i Misisabiil, i Sadok, i Yodua, i Pilisa, i Hanan, i Anaya, i Hosia, i Hanania, i Hasub, i Halohis, i Pilha, i Sobik, i Rohum, i Hasabna, i Maasiya, i Ahia, i Hanan, i Anan, i Maluk, i Harim om i Baana. 28 Iyahai, i tulun dot Israil om i piro-piro ot imam om i tulun do Liwi, om i tulun di madtatamong do wawayaan di Walai’d Sasambayangan dot Agayo, om koinsanai di tulun di pouni do tuunion om i maganu-anu do hiri’d Walai’d Sasambayangan dot Agayo, om iri nogi’ i sawo om i tangaanak dahai di milo nod mokinongou, om i tulun di minumboyo’ dot Oturan do Kinorohingan, om i nokotongkiad do mantad id tulun di poingiyon do hiti’d pomogunan dahai. 29 Oinsanan nopo iyahai di boyoon dahai do sumumpa’, do tumanud dit Oturan do Kinorohingan, i pinatahak dau do pinolombus di Musa, i susuhuon dau. Om usungon nopo iyahai’d Kinorohingan dot a’ no dahai sulungon iti batos dahai’dti. Suminumpa’ no iyahai do tumanud do koinsanai di pinonuhuan dit oturan om i ponudukan do TUHAN, i Kinorohingan dahai. 30 Sumumpa’ no iyahai dot a’ manansawo do bansa’d suwai di poingiyon do hiti’d pomogunan dahai. 31 Ondung mongoi daa i tulun do bansa’d suwai padagang do gandum ko’ nunu nopo o padagang-dagangon diyolo’d suwai dot id dahai do tontok do tadau’d Sabat ko’ tontok do tadau dot olidang do suwai, om a’ no iyahai momoli’ddi. Pointikid-tikid do koturu’d toun om a’ no dahai umoon i tana’ om a’ iyahai mokibayar do tutang.

11

1 Iri nopo i piro-piro o boyoon nga’ miniyon do hilo’d Yorusalim, om iri no rayat om minongundi’ do momili’ dot iso’ o sompiiyon dot id pialatan do hopod o sompiiyon do miyon do hiri’d bandar do Yorusalim, i bandar dot olidang. Om iri no tulun do suwai dit a’ nopili’, om koino-ino no do mongoi iyon dot id kabandaran do suwai. 2 Om rinayou ngai’ di rayat i tulun dit angagaan o ginawo do miyon do hilo’d Yorusalim. 3 Om hiri nod kabandaran do suwai om i rayat dot Israil om i piro-piro ot imam, om i tulun do Liwi, om i piro-piro o tulun di maganu-anu do hiri’d Walai’d Sasambayangan dot Agayo, om i sinakagon di susuhuon di Suliman, om i minongoi iyon do hiri’d tana’ di diyolo’d songonuon om i hiri’d kabandaran diyolo’. Om iri no i tulun do Yohuda om Binyamin om miniyon do hilo’d Yorusalim. 4 - 6 Haro o piro-piro o tulun do mantad id payat do Yohuda om Binyamin do miniyon do hilo’d Yorusalim. Iti no o dopitar do ngaran diyolo’: Tulun do Mantad id Payat do Yohuda: I Ataya, i tanak di Usia, i manangaki di Sakaria. Taki-aki nopo dau do suwai nga’ i Amaria, i Sopasa om i Mahalaliil, i Piris, om i Yohuda. Oinsanan nopo om 468 o tulun dit ongosiou. I Maasiya, i tanak di Baruk, i manangaki di Kolhosi. Taki-aki nopo dau’d suwai om i Hasaya, i Adaya, i Yoyarib, i Sakaria, i Sila om i Yohuda. 7 - 8 Tulun do Mantad id Payat do Binyamin: I Salu i tanak di Mosulam, i manangaki di Yoid. Taki-aki nopo dau’d suwai om i Podaya, i Kolaya, i Maasiya, i Itiol om i Yosaya. I Gabai om i Salai, i koobpinayan di Salu dit id somok po. Oinsanan nopo om 928 o tulun. 9 Boyoon nopo diyolo’ om i Yoil, i tanak di Sikri, om wakil nopo dau om i Yohuda, i tanak di Hasinua. 10 - 11 Piro-Piro ot Imam: I Yoyada i tanak di Yoyarib, om i Yakin. I Soraya i tanak di Hilkia, i manangaki di Mosulam. Taki-aki nopo dau’d suwai om i Sadok, i Mirayot om i Ahitub, i Boyoon dot Imam. 12 Oinsanan nopo nga’ 822 ot imam di maganu-anu do hiri’d Walai’d Sasambayangan dot Agayo. I Adaya i tanak di Yiroham, i manangaki di Pilalia. Taki-aki nopo dau’d suwai om i Amsi, i Sakaria, i Pasur om i Malkia. 13 Oinsanan nopo di boyoon dot id pinuruan do sompiiyon diri om 242 o tulun. I Amasai i tanak di Asariil, i manangaki di Asai. Taki-aki nopo dau’d suwai om i Mosilimot om i Imor. 14 Haro i’ o 128 o tulun do mantad id pinuruan do sompiiyon diti do soudor dit ongosiou. Boyoon nopo diyolo’ om i Sabdiol, i tanak di Gidolim. 15 - 18 Piro-Piro o Tulun do Liwi: I Somaya, i tanak di Hasub, i manangaki di Asrikam. Taki-aki nopo dau’d suwai om i Hasabia om i Buni. I Sabitai om i Yosabad, i tulun do Liwi di kingaran-ngaran, i momohuruan di buruon dit id soliwan di Walai’d Sasambayangan dot Agayo. I Matania i tanak di Mika, i manangaki di Sabdi, i sinakagon di Asap. Iyau no o momoyo’ di modsisinding do tontok do sumambayang do mongunsikou. I Bakbukia, i wakil di Matania. I Abda, i tanak di Samua, i manangaki di Galal, i sinakagon di Yodutun. Oinsanan nopo nga’ 284 o tulun. 19 Piro-Piro o Madtatamong di Wawayaan: I Akub, i Talmon om i koobpinayan diyolo’. Oinsanan nopo nga’ 172 o tulun. 20 Iri nopo i tulun dot Israil do suwai, om i piro-piro ot imam om i tulun do Liwi do suwai om miniyon do hiri’d tana’ diyolo’ di hiri’d piro-piro o bandar do hilo’d Yohuda. 21 Iri nopo i tulun di maganu-anu do hiri’d Walai’d Sasambayangan dot Agayo om poingiyon dot id iso’ o kinoiyonon do hiri’d bandar do Yorusalim di roitan dot Opil. Boyoon nopo diyolo’ do kumaraja’ nga’ i Siha om i Gispa. 22 Momohuruan nopo di tulun do Liwi di poundorong do hilo’d Yorusalim, om i Usi i tanak di Bani, i manangaki di Hasabia. Taki-aki nopo dau’d suwai om i Matania om i Mika. Om iyau nopo nga’ mantad id pinuruan do sompiiyon di Asap, i pinuruan do sompiiyon di mongilo-ilo do tuunion do tontok di sumambayang do hiri’d Walai’d Sasambayangan dot Agayo. 23 Haro ot oturan do mantad id raja’ do popoilo ondung disai do pinuruan do sompiiyon di mongilo-ilo do tuunion do hiri’d Walai’d Sasambayangan dot Agayo, do mogisowoli-woli do monikid tadau. 24 I Patahia i tanak di Misisabiil, i mantad id pinuruan do sompiiyon di Sira, it id suang do payat di Yohuda, o wakil di tulun dot Israil do hilo’d walai do raja’ do Porsia. 25 - 30 Om ogumu’ ot id pogialatan di rayat do poingiyon do hiri’d kabandaran dit id somok di koumaan diyolo’. Om haro o piro-piro o tulun do mantad id payat do Yohuda do poingiyon do hiri’d kinoiyonon dit id pialatan do Borsiba di ponong id salatan om i Rantai do Hinom, di ponong id utara. Om hiti no ngai’ id bandar diti om hiri’d kawalayan dit id posorili’ o niyon diyolo’: Kiriat-Arba, Dibon, Yikabsiil Yosua, Molada, Bait-Pilit, Hasar-Sual, Borsiba, Siklag, Mikhona In-Rimon, Sora, Yarmut, Sanoa, Adulam, Asika om Lakis. 31 Om haro o piro-piro o tulun do mantad id payat do Binyamin do miniyon do hilo’d Giba, Mikmas, Ai, Baitol, om hiri’d kawalayan dit id kasamakan, 32 om hilo’d Anatot, Nob, Anania, 33 Hasor, Rama, Gitaim, 34 Hadid, Siboim, Nobalat, 35 Lod, Ono, om hilo’d rantai di roitan do Rantai do Tukang. 36 Om haro o piro-piro o sinompuruan do tulun do Liwi di nokoiyon daa do hilo’d watas do Yohuda di gulu po do sinuhu’ do minongoi iyon dot id pogialatan di tulun do Binyamin.

12

1 Iti ngai’ no i piro-piro ot imam om i tulun do Liwi di guminuli’ do mantad hilo’d pomogunan di pinananggayan do pisangod do minoyo’ di Sorubabil i tanak di Sialtiol, om i Yosua i Boyoon dot Agayo dot Imam: 2 - 7 Piro-Piro Imam: i Soraya, i Yoromia, i Isra, i Amaria, i Maluk, i Hatus, i Sokania, i Rohum, i Mirimot, i Ido, i Ginitoi, i Abia, i Miyamin, i Maaya, i Bilga, i Somaya, i Yoyarib, i Yodaya, i Salu, i Amok, i Hilkia om i Yodaya. Iyolo’ no i nosiliu do boyoon dot imam do tontok di poimpasi po i Yosua. 8 2I Piro-Piro Tulun do Liwi: Iti ngai’ no i tulun do Liwi di boyoon do modsisinding di sinding do mongunsikou: i Yosua, i Binui, i Kadmiol, i Sorobia, i Yohuda om i Matania. 9 Iti ngai’ no o tulun di modsisinding do sinding di posimbaron: i Bakbukia, i Uni om i tulun do Liwi do suwai. 10 I Yosua nopo om tapa’ di Yoyakim, om i Yoyakim no om tapa’ di Iliasib, om i Iliasib no om tapa’ di Yoyada, 11 om i Yoyada no om tapa’ di Yonatan, om i Yonatan no om tapa’ di Yadua. 12 - 21 Tontok dit i Yoyakim o Boyoon dot Agayo dot Imam, om iti no o dopitar do ngaran di boyoon dot imam om i pinuruan do sompiiyon diyolo’: Imam Pinuruan do Sompiiyon: Miraya, Soraya; Hanania, Yoromia; Mosulam, Isra; Yohanan, Amaria; Yonatan, Moliku; Yusup, Sobania; Adna, Harim; Hilkai, Mirayot; Sakaria, Ido; Mosulam, Giniton; Sikri, Abia; Minyamin, Piltai, Moaya; Samua, Bilga; Yonatan, Somaya; Matnai, Yoyarib; Usi, Yodaya; Kalai, Salai; Hibir, Amok; Hasabia, Hilkia; Nitaniil, Yoyada. 22 Haro o tinulis do dopitar do ngaran do boyoon do piro-piro sompiiyon do tulun do Liwi om i sompiiyon dot imam do maso di poimpasi iti Boyoon dot Agayo dot Imam diti: i Iliasib, i Yoyada, i Yohanan om i Yadua. Om kopongo no i tinulis diri do tontok dit i Darius o raja’ do Porsia. 23 Nga’ iri nopo pasal di boyoon do piro-piro sompiiyon do tulun do Liwi om gisom no di poimpasi i Yonatan, i manangaki di Iliasib do haro o notulis. 24 Om i Hasabia no om i Sorobia, om i Yosua, om i Binui, om i Kadmiol o minamahagi’ di tulun do Liwi dot id piro-piro o sinompuruan. Om duwo kasai’ nopo o sinompuruan, do wonsoyon nopo om mamarayou’d TUHAN om mongunsikou dot id dau, do misimbar-simbar do tumanud dit oturan di pinatahak di Raja’ Daud, i susuhuon do Kinorohingan. 25 Om iti ngai’ no o tulun di madtatamong di wawayaan di Walai’d Sasambayangan dot Agayo di sinuhu’ do madtamong di piro-piro o bilik di poopian di hiri’d toning di wawayaan di Walai’d Sasambayangan dot Agayo: i Matania, i Bakbukia, i Obaya, i Mosulam, i Talmon om i Akub. 26 Iri ngai’ nopo tulun diri nga’ poimpasi do tontok di hino po i Yoyakim, i tanak di Yosua, i manangaki di Yosadak, om tontok di hino po i gobunor Nohomia, om tontok di hino po i Isra it Imam, it oilo kopio di Tourat. 27 Tontok di pinatahak dot id TUHAN i tolig di bandar do Yorusalim, om lohowo’ ngai’ nopo i tulun do Liwi do mantad id hinonggo nopo o nokoiyonon diyolo’, om kaamung i’ iyolo’ do mamaramai di kapatahakan diri do mikuwo’d modsinding do sinding do pongunsikou dot ompoton do tuunion do gambus om kecapi. 28 Om timung no i modsisinding di mantad id piro-piro sompiiyon do tulun do Liwi do mantad id kinoiyonon di kinoundorongon diyolo’ dit id posorili’ do Yorusalim, om i mantad hilo’d kabandaran di posorili’ do Nitopa, 29 om i mantad do hilo’d Bait-Gilgal, om Giba om Asmawit. 30 Om lidangai no di tulun do Liwi om it imam o tinan diyolo’, om linidangan nogi’ diyolo’ i tulun dot ogumu’ om i piro-piro o wawayaan, om i tolig di bandar. 31 Om posolokoyo’ ngai’ ku no i boyoon do Yohuda do hiri’d sakai di tolig om suhuo’ ku no iyolo’ do momoyo’ do duwo o sinompuruan do tulun dot ogumu’ do mamanau do tumutuk di bandar, om mikuwo’d modsinding do mongunsikou’d Kinorohingan. Iri nopo sinompuruan do koiso’ om poimbaris dot id timpak di tolig, om pinakayaan ponong id wanan, do poingkaa do hiri’d wawayaan di roitan do Wawayaan do Rinomos. 32 Om pamanau no i Hosaya dot id tohuri-huri di modsisinding, om tanud no o songintanga’ di boyoon do Yohuda. 33 - 35 Om minamanau no do suminusuhut diyolo’ om iti ngai’ imam diti: i Asaria, i Isra, i Mosulam, i Yohuda, i Binyamin, i Somaya om i Yoromia. Om i Sakaria nogiddi o minamanau, i tanak di Yonatan, i manangaki di Somaya. Taki- aki nopo dau’d suwai om i Matania, i Mika, om i Sakur, i mantad id pinuruan do sompiiyon di Asap. 36 Om muhut-suhut dau do mamanau i piro-piro o tulun diti di mantad id pinuruan do sompiiyon dau: i Somaya, i Asariil, i Milalai, i Gilalai, i Maai, i Nitaniil, i Yohuda om i Hanani. Om ongkiinigit ngai’ nopo iyolo’d tuunion do sagalai di tuunion di Raja’ Daud, i susuhuon do Kinorohingan. Om i Isra it Imam, it oilo do Tourat do Kinorohingan o minogulu di borisan do tulun diri. 37 Om tontok di hilo’ no iyolo’ id wawayaan di roitan do Wawayaan do Tudan do Waig, om hamad no iyolo’, om indakod no di tukad di kumaa do hiri’d bandar di Daud, do minaya’ di walai di Daud do don raja’, om poguliai nogiddi diyolo’ do hiri’d tolig di kiwawayaan di roitan do Wawayaan do Waig, i ponong id koulayon do mantad id bandar diri. 38 Om iri no tiso’ di sinompuruan di tulun di modsisinding, om poimbaris do hiri’d sakai di tolig do pinakayaan ponong id gibang, om tanud oku no do miwoyo’ do songintanga’ di tulun dot ogumu’. Om pamanau no iyahai do poimbaris do tuminalib di walai’d akawas di roitan do Walai’d Akawas di Kiapui om gisom do hiri’d tolig di roitan do Tolig dot Alaab. 39 Om mantad no do hilo’ om pamanau no iyahai do tuminalib di wawayaan di roitan do Wawayaan dot Ipraim, om Wawayaan do Yosana, om i wawayaan di roitan do Wawayaan do Sada’, om i walai’d akawas di roitan do Walai’d Akawas do Hananil, om i walai dot akawas di roitan do Walai’d Akawas do Mia, om gisom do nokorikot do hiri’d wawayaan di roitan do Wawayaan do Dumba’. Om undorong noddi iyahai do mamanau dot id somok di wawayaan di roitan do Wawayaan do Padtamangan, i hiri’d toning di Walai’d Sasambayangan dot Agayo. 40 Om korikot no goduwo i sinompuruan do modsisinding diri do hiri’d somok di Walai’d Sasambayangan dot Agayo. Om suwai nopo ko’ i piro-piro o boyoon di tuminanud di sinompuruan ku, 41 om tuminanud nogi’ i piro-piro ot imam di popouni do torumpit. Iyolo’ nopo om i Iliakim, i Maasiya, i Minyamin, i Mika, i Ilyoinai, i Sakaria om i Hanania, 42 om muhut-suhut nopo diyolo’ om i Maasiya, i Somaya, i Iliasar, i Usi, i Yohanan, i Malkia, i Ilam om i Isir. Om podsinding no i modsisinding do winoyo’ di Yisrahia. 43 Tontok nopo do tadau’ddi nga’ ogumu’ o porsombahan di sinumbali’ do pinatahak dot id TUHAN. Om i tulun nga’ ongooropod tomod tu’ pinosimbayan i’ iyolo’ do Kinorohingan. Iri tongoondu’ om i tangaanak nga’ minamung nogi’ di karamayan diri. Om orongou i’ do hiri’d sodu’ i gara’ diyolo’ dot ongotood. 44 Tontok nopo do maso’ddi nga’ sinuhu’ o piro-piro o tongokusai do madtamong di piro-piro o bilik di poopian di pinopuhawang dot id Walai’d Sasambayangan dot Agayo. Om kohompit nogi’ i porsombahan do sompihopod om i gandum om tua-ua’ dit id gulu koonsok do pointikid-tikid do toun. Iri nopo i piro-piro o tulun do madtatamong diri nga’ nonuan do karaja’ do mongoi ponimung di popuhawangon do mantad id koumaan dit id posorili’ di piro-piro o bandar. Om iri nopo i popuhawangon diri nga’ patahakon dot id piro-piro ot imam om id tulun do Liwi, do tumanud di ponuhuan dot id Tourat. Om angasanangan ngai’ nopo i tulun do Yohuda dit imam om i tulun do Liwi, 45 tu’ iyolo’ no i momonsoi dit apatut do wonsoyon do maan do pomolidang, om i piro-piro ot apatut do wonsoyon do suwai do tumanud di pinonuhuan do Kinorohingan. Om iri nogi’ i piro-piro o tulun do popouni do tuunion do hiri’d Walai’d Sasambayangan dot Agayo om i madtatamong di wawayaan di Walai’d Sasambayangan dot Agayo nga’ minomonsoi ngai’ i’ di karaja’ diyolo’ do miontok dit oturan do winonsoi di Raja’ Daud om i Suliman i tanak dau. 46 Mantad po di poimpasi po i Raja’ Daud om i Asap, i popouni do tuunion di gulu po, om modsinding no i modsisinding do sinding do pamarayou om pongunsikou’d Kinorohingan. 47 Om tontok di poimpasi po i Sorubabil om i Nohomia nga’ oinsanan nopo i tulun dot Israil do manahak do porsombahan do pointikid do tadau do maan do kosukup-sukupan di modsisinding om i madtatamong do wawayaan di Walai’d Sasambayangan dot Agayo. Om minanahak ngai’ nogi’ i tulun do porsombahan di potobilangon di patahakon dot id tulun do Liwi, om iri tulun do Liwi nga’ pinapatahak nogi’ di bohogian di natantu’ mantad do dong imam.

13

1 Tontok di binasa’ i Tourat di Musa dot id tulun dot ogumu’ om kabantalai no diyolo’ i bohogian di minomoros dot a’ kopio koino-ino do kopiamung o tulun dot Amon om tulun do Muab do tulun di songonuon do Kinorohingan. 2 Koiya-iyaan nopodti nga’ a’ minanahak do taakanon om waig i tulun dot Amon om Muab dot id tulun dot Israil do tontok di hiri iyolo’d tanga’d ralan di kososoliwan diyolo’ do mantad hilo’d Masir. Tu’ ginodsian nogi’ daa diyolo’ i Biliam do momopol di tulun dot Israil nga’ siniliu id Kinorohingan do barakat i popol diri. 3 Om soira’ di norongou di tulun dot Israil it tourat diri do binasa’ om potongkiado’ no diyolo’ o koinsanai di tulun do bansa’d suwai do mantad hiri’d pogialatan do tulun dot Israil. 4 I Iliasib nopo, it Imam diri om mongilo-ilo di bilik do poopian do hiri’d Walai’d Sasambayangan dot Agayo, om laid no do monokiambalut di Tobia. 5 Om patahako’ no di Iliasib dot id di Tobia ot iso’ di bilik dit agayo. Iti nopo daa bilik diti om maan do poopian do porsombahan do gandum om kominyan, om i piro-piro o pakakas do pakayon do hiri’d Walai’d Sasambayangan dot Agayo, om i porsombahan do dong imam, om i porsombahan do sompihopod do gandum, om waig dot anggur, om tumau do saitun do potikidon di tulun do Liwi, om potikidon di tulun di modsisinding, om i madtatamong di wawayaan di Walai’d Sasambayangan dot Agayo. 6 Tontok nopo di nosiliu o miagal diri, om okon oku ko’ hilo’d Yorusalim, tu’ nopo di kotolu nohopod om duwo do toun di Raja’ Artasasta do momorinta’ do hilo’d Babil, om guminuli’ oku do hilo’d Babil do minongoi posunud di nongowonsoi ku dot id dau. Om alaid-laid poddi om pologoso’ oku nogi’ dau 7 do gumuli’ do hilo’d Yorusalim, om uli’ oku no. Om soira’ di nokorikot oku’d hilo’ nga’ nokotigowo tomod oku do nokoilo do nonuan di Iliasib i Tobia dot iso’ o bilik do hiri’d Walai’d Sasambayangan dot Agayo. 8 Om otogod oku no kopio, om popinsoliwano’ ngai’ ku nopo i konunu-nunuan di Tobia. 9 Om ponuhu’ oku noddi do momolidang di piro-piro o bilik di hiri’d Walai’d Sasambayangan dot Agayo, om i porsombahan do gandum, om kominyan. 10 Om koilaai ku nogi’ do guminuli’ ngai’ do hiri’d tumo diyolo’ i popouni do tuunion do hiri’d Walai’d Sasambayangan dot Agayo, om i tulun do Liwi do suwai, om tuminongkiad iyolo’ do mantad hilo’d Yorusalim tu’ a’ iyolo’ di rayat onuan do maan do diyolo’d kaakan-akanan. 11 Om togodo’ ngai’ ku no i pagawai tu’ pinologos i’ diyolo’ dot a’ nogompi’ i Walai’d Sasambayangan dot Agayo. Om ongoyo’ ku no pogulio’ do hiri’d Walai’d Sasambayangan dot Agayo i tulun do Liwi om i popouni do tuunion om suhuo’ ku no kawagu iyolo’ do maganu-anu’d hiri. 12 Om oinsanan nopoddi i tulun dot Israil do tuminimpuun kawagu do pinapaatod do porsombahan do sompihopod do gandum, om waig dot anggur, om tumau do saitun, do hiri’d bilik di poopian do hiri’d Walai’d Sasambayangan dot Agayo. 13 Om suhuo’ ku no iti tulun diti do mongilo-ilo di piro-piro o bilik di poopian diri: i Solomia it Imam, i Sadok it oilo kopio di Tourat, om i Podaya, i tulun do Liwi. I Hanan, i tanak di Sakur, i manangaki di Matania o sinuhu’ ku do monguhup diyolo’. Oilaan ku i’ do milo ngai’ ku do ponongkuyaan i tulun diri tu’ otulid i’ o popotikid diyolo’ di kaakan-akanan dot id kongoombolutan diyolo’ di maganu-anu’d hiri. 14 Oi Kinorohingan ku, soroho’ no o koinsanai di winonsoi ku do bagi’ di Walai’d Sasambayangan dot Agayo om i toonuon do hiri. 15 Tontok nopo do maso’ddi om haro o nokito ku do piro-piro tulun do hilo’d Yohuda do mamaga’ dot anggur do tontok do tadau’d Sabat. Om tulun nod suwai om papagandar do gandum, om anggur, om tua’ dot anggur, om tua’ dot ara, om konunu-nunuan do suwai dot id kaladai diyolo’ dot igitan diyolo’ do hilo’d Yorusalim. Om oduhai ku no iyolo’d papadagang do nunu nopo do tontok do tadau’d Sabat. 16 Om haro o piro-piro tulun do mantad hilo’d bandar do Tirus di poingiyon do hilo’d Yorusalim do mongigit do sada’ om mogisuwai-suayan nopo o dagangon diyolo’ do hiri’d bandar do Yorusalim do padagangon dot id tulun dot ogumu’ do tontok do tadau’d Sabat. 17 Om togodo’ ngai’ ku no i boyoon do tulun do Yohuda. Boros kangku, ’’Antangai pogi’ iti kararaat do wonsoyon dokoyu! Monosomu’ kou do tadau’d Sabat. 18 Iti nogi’ kopio o dusa do kinopomohukuman do Kinorohingan di taki-aki toko’ om pinologos dau’ddi do rinaag iti bandar. Om poporikot kou po daa kawagu do kototogod do Kinorohingan dot id tulun dot Israil tu’ sosomuon i’ dokoyu o tadau’d Sabat?’’ kangku. 19 Om ponuhu’ oku noddi do modtobon ngai’ di wawayaan di bandar do pointikid-tikid do koimpuunon do tadau’d Sabat, di tuminimpuun nogi’ do sumodop, om a’ no iwangan dot a’ po atalib o tadau’d Sabat, dit otonob o tadau do tontok do tadau’ddi. Om suhuo’ ku no piro-piro di tulun ku do tumamong do hiri’d piro-piro o wawayaan om aiso’ i’ o dagang-dagangon dot oigitan do sumuang do hiri’d bandar do tontok do tadau’d Sabat. 20 Nga’ haro dot insan ko’ induwo do minodop daa do hiri’d soliwan di tolig di bandar do tontok di totuong do tadau’d kolimo i tulun do dumagang do mogisuwai-suayan o dagangon. 21 Om poinsano’ ku no iyolo’. Boros kangku, ’’Aiso’ i’ ot aanu-anu dokoyu do mandad do hino do gisom do kosuabon. Ondung mumbal kou kawagu do momonsoi do miagal diti om awagat no moti’ o wonsoyon ku dot id dokoyu,’’ kangku. Om mantad poddi om a’ noddi iyolo’ insan ongoi do hiri do tontok do tadau’d Sabat. 22 Om suhuo’ ku no i tulun do Liwi do momolidang do tinan diyolo’ om mongoi padtamong ngai’ di wawayaan om pusohon indo do tulun o tadau’d Sabat. Om sambayang oku no do poingkaa, ’’Oi Kinorohingan, soroho’ oku no dot iti hal diti o kopomusarahan, om kosianai no doho’ do miontok di kosianan nu dit agayo kopio,’’ kangku. 23 Om tontok nogiddi do noilaan ku dot ogumu’ o tongokusai do Yohudi do nakapanansawo do tongoondu’ do bansa’d Asdod, om Amon om Muab. 24 Om songintanga’ nopo di tangaanak diyolo’ nga’ dong Asdod nod boros ko’ boros do bansa’d suwai o boros diyolo’ om a’ no iyolo’ koilo do momoros do boros dahai. 25 Om togodo’ ku no i tongokusai’ddi om papalai ku no iyolo’. Om haro nogi’ o binobog ku, om nundat ku o tobuk. Om suhuo’ ku no iyolo’ do sumumpa’ dot id suang do ngaran do Kinorohingan dot a’ iyolo’ om i tangaanak diyolo’ mumbal kawagu do manansawo do bansa’d suwai. 26 Boros kangku, ’’Minamayayat nopo di Raja’ Suliman do minomonsoi’d dusa om i tongoondu’ do bansa’d suwai. Iyau nopo daa om songulun o raja’ dit agayo po ko’ mantad di piro-piro o raja’ do bansa’d suwai do hiti’d pomogunan. Om kinosianan i’ iyau do Kinorohingan gisom do siniliu iyau’d raja’ do koinsanai dot Israil, nga’ naratu’ iddi iyau dot id dusa do nabayayat iyau di tongoondu’ di bansa’d suwai. 27 Araat no kopio o winonsoi dokoyu! Kasaap kopio kou daa do sumaap do Kinorohingan tu’ minanansawo kou i’ do tongoondu’ do bansa’d suwai!’’ kangku. 28 I Yoyada nopo nga’ tanak i’ di Iliasib, i Boyoon dot Agayo dot Imam, nga’ haro i’ o tiso’ di tanak dau’d kusai do minanansawo di tanak do tondu’ di Sanbalat, i mantad hilo’d bandar do Bait-Horon. Om uyungo’ ku noddi i Yoyada do mantad hilo’d Yorusalim. 29 Om sambayang oku nod poingkaa, ’’Oi Kinorohingan ku, soroho’ no o pinonosomu’ diti tulun di karaja’ do dong imam om i tumpongo do winonsoi nu dot id piro-piro ot imam om id tulun do Liwi!’’ kangku. 30 Om iyo noddi o pinomolidang ku di tulun dot Israil do mantad id koinsanai di dong bansa’d suwai. Om tontuo’ ku no o buruon di piro-piro ot imam om i tulun do Liwi om koilo ngai’ i’ iyolo’ do buruon diyolo’. 31 Om tontuo’ ku no o maso do kapaatadan di siduwon do pogudung di porsombahan do sumbolion. Om tinantu’ ku nogi’ o maso do kapaatadan diyolo’ di porsombahan diyolo’ do tua’ do gandum om tua-ua’ do suwai dit id gulu koonsok. Om id tohuri noddi om sambayang oku nod poingkaa, ’’Soroho’ ngai’ no iti, oi Kinorohingan ku, om kosianai no doho’,’’ kangku.